MALTA DEBATES TAL-KAMRA TAD-DEPUTATI (Rapport Ufficjali u Rivedut) IT-TMIEN PARLAMENT Seduta Nru. 46 It-Tnejn, 24 ta' Marzu, 1997 Stampat fl-Ufficcju ta' l-Iskrivan Kamra tad-Deputati MALTA Prezz Lm1 IT-TMIEN PARLAMENT Seduta Nru. 46

It-Tnejn, 24 ta' Marzu, 1997

Il-Kamra tad-Deputati ltaqghet fil-Kamra tal-Parlament, il-Palazz, il-Belt Valletta, fis-6.12 p.m.

Talba

SEDUTA NRU.

It-Tnejn, 24 ta' Marzu, 1997

WERREJ MINUTI 320

MISTOQSIJIET-TWEĠIBIET ORALI 320

TQEGĦID TA' KARTI FUQ IL-MEJDA 325

STQARRIJA MINISTERJALI

TWAQQIF TA' KUMMISJONI FAVUR IL-MORALITA' FISKALI 327

MOZZJONIJIET

ABBOZZ TA' LIĠI DWAR IR-RATIFIKA TAL-KONVENZJONI DWAR

L-ARMI KIMIĊI (L-EWWEL QARI) 328

ABBOZZ TA' LIĠI DWAR SELF LOKALI U SELF IEĦOR (L-EWWEL QARI) 329

ORDNIJIET TAL-ĠURNATA

ABBOZZ TA' LIĠI LI JEMENDA L-ATT DWAR TAXXA TAR-REĠISTRAZZJONI

TA' VETTURI BIL-MUTUR

MOTOR VEHICLES REGISTRATION TAX (AMENDMENT) BILL (IT-TIELET QARI) 329

ABBOZZ TA' LIĠI DWAR IT-TRIBUNAL GĦALL-INVESTIGAZZJONI TA' L-INĠUSTIZZJI

TRIBUNAL FOR THE INVESTIGATION OF INJUSTICES BILL(IT-TIENI QARI) 330

AĠĠORNAMENT 353

MISTOQSIJIET GĦAL TWEĠIBIET ORALI MWIEĠBA BIL-MIKTUB 359

MISTOQSIJIET GĦAL TWEĠIBIET BIL-MIKTUB 394

MINUTI

Il-Minuti tas-Seduta Nru. 45 li saret fit-18 ta' Marzu, 1997 ġew konfermati.

MISTOQSIJIET-TWEĠIBIET ORALI

SKEJJEL - ĦALIB

L-ONOR.

CENSU GALEA (f'isem l-Onor.

Helen D'Amato) staqsa lill- Ministru ta' l-Edukazzjoni u Kultura Nazzjonali: Jista' l-Ministru jgħid fuq liema kriterji ġie stabilit l-ammont ta' flus li ngħata lil kull skola biex jipprovdu l-ħalib għat-tfal?

X'inhu l-ammont ta' flus li ngħata lil kull skola kull xahar?

Kemm kien jintnefaq minn kull skola kull xahar matul l-1996?

X'miżuri se jieħu l-Ministru biex jassigura li diversi skejjel ma jkollhomx għalfejn inaqqsu l-ammont ta' ħalib minħabba li tnaqqsilhom l-ammont ta' flus meħtieġ?

ONOR.

EVARIST BARTOLO (Ministru ta' l-Edukazzjoni u Kultura Nazzjonali): Fil-kwadru tal-pjan ta' diċentralizzazzjoni, ingħata ammont ta' flus lil kull skola wara li ġew ikkonsidrati diversi fatturi, fosthom in-numru ta' studenti, u l-ħalib għandu jitħallas minn dan l-ammont.

L-ammont ta' flus li ngħata huwa ammont globali u l-kapijiet tħallew fil-liberta' dwar l-użu ta' dawn il-flus.

Naturalment, fejn jidħol it-tqassim tal-ħalib lit-tfal ma nbidel xejn għajr li l-ħlas isir mill-iskejjel flok mill-uffiċċju ċentrali.

Kull kap ta' skola huwa responsabbli biżżejjed biex jassigura li jkollu provvista ta' ħalib biżżejjed biex jaqdi l-ħteġijiet ta' l-iskola tiegħu.

L-ammont li ntnefaq minn kull skola kull xahar matul l-1996 jinsab fil- listi li qed inpoġġi fuq il-Mejda tal-Kamra.

MADAM SPEAKER (Onor. Myriam Spiteri Debono): L-Onor.

Joe Cassar, mistoqsija supplimentari.

ONOR.

JOE CASSAR: Billi l-Ministru semma l-allokazzjoni ta' flus lill- iskejjel, jista' jinforma lill-Kamra jekk kull skola hijiex qed tingħata ammont ta' flus għal kull ħaġa speċifika li teħtieġ, bħal ngħidu aħna ħalib u kotba, jew inkella jekk l-iskejjel humiex jiddeċiedu huma kif iqassmu l- ammont ta' flus allokat lilhom?

MADAM SPEAKER: Il-Ministru.

ONOR.

EVARIST BARTOLO: L-iskejjel qed jitħallew jiddeċiedu huma kif iqassmu l-ammont ta' flus allokat lilhom.

Fil-fatt ta' min jgħid li qed jingħataw żewġ tipi ta' fondi lill-iskejjel, cioe' l-fond ta' material and supplies u l-fond li għandu x'jaqsam ma' manutenzjoni.

Filwaqt li wieħed minn dawn il-fondi jinħadem per capita, l-ieħor jingħata skond il- prijoritajiet u l-bżonnijiet f'kull skola partikolari.

Pero' jien naħseb li ta' min jikkonsidra l-punt li semma l-Onor.

Cassar.

F'pajjiżi oħra, anke fejn hemm il-politika ta' diċentralizzazzjoni ta' fondi, hemm dawk li jissejħu ringed items, fejn għalkemm kap ta' skola jingħata somma globali xorta waħda jkun hemm parti mis-somma li trid tintnefaq, per eżempju, fuq il-librerija jew fuq dak li għandu x'jaqsam ma' xjenza.

Imma s'issa aħna għadna ma wasalniex f'dan l-istadju u qed nagħtu somma globali lil kull skola.

MADAM SPEAKER: L-Onor.

George Pullicino, mistoqsija supplimentari.

ONOR.

GEORGE PULLICINO: Fir-risposta għal din il-mistoqsija parlamentari l-Ministru qal li kull skola ngħatat ammont ta' flus wara li ġew ikkonsidrati diversi fatturi.

Jista' l-Ministru jispjega x'kienu dawn id- diversi fatturi li ġew ikkonsidrati?

MADAM SPEAKER: Il-Ministru.

ONOR.

EVARIST BARTOLO: Jien diġa' tajt indikazzjoni dwar dan meta kont qed nirrispondi lill-Onor.

Cassar.

Ċertament fattur li ġie kkonsidrat kien in-numru ta' studenti, pero' hemm diversi fatturi oħra li ġew ikkonsidrati għax il-bżonnijiet ta' l-iskejjel ivarjaw minn waħda għall-oħra.

Hemm min iħoss li l-formula ta' per capita biss m'hijiex fair għax hemm skejjel li l- faċilitajiet tagħhom huma aħjar minn ta' oħrajn.

M'huwiex biżżejjed li tikkonsidra biss in-numru ta' studenti imma hemm diversi fatturi oħra li jridu jittieħdu in konsiderazzjoni, fosthom, per eżempju, l-istat tal-bini ta' l-iskejjel.

Fil-fatt dwar dan ta' min jgħid li f'Novembru li għadda gruppi ta' periti daru kull skola u għamlu studju dwar l-istat tal-bini ta' kull skola.

Id-dokumenti li juru x'irriżulta mill-istudju li għamlu dawn il-periti diġa' poġġejthom fuq il-Mejda tal-Kamra.

MADAM SPEAKER: L-Onor.

Jean Pierre Farrugia, mistoqsija supplimentari.

ONOR.

JEAN PIERRE FARRUGIA: Fid-dawl li jista' jkun hemm tfal li l-ħalib ikun ta' detriment għal saħħithom, minħabba lactose intolerance jew affarijiet oħrajn, u fid-dawl tal-fatt li l-Ministru stess stqarr li hemm nuqqas ta' personnel mediku fl-iskejjel, jista' l-Onor.

Bartolo jgħid x'inhu l-pjan tal-Gvern, vis-a-vis li jkun hemm aktar prevenzjoni u kura ta' mard fl-iskejjel?

MADAM SPEAKER: Il-Ministru.

ONOR.

EVARIST BARTOLO: Qed nieħu gost li l-Onor.

Membru qed iqajjem dan il-punt għaliex ċertament waħda mill-affarijiet li rridu ntejbu huwa s- servizz tas-saħħa.

Ftit ilu kellna laqgħa bejn rappreżentanti tal- Ministeru tas-Saħħa, il-Ministeru ta' l-Edukazzjoni u l-Assoċjazzjoni Medika Maltija u jien issorprendejt ruħi meta f'dik il-laqgħa l-MAM qalet li din hija laqgħa storika.

Meta staqsejt għaliex kienet laqgħa storika, qaluli li dik kienet l-ewwel darba li ltaqgħu flimkien rappreżentanti mill- Ministeru tas-Saħħa, mill-Ministeru ta' l-Edukazzjoni u tal-MAM biex jiddiskutu kif jista' jitjieb is-servizz tas-saħħa fl-iskejjel.

Is-servizz irid jitjieb fid-direzzjoni li semma l-Onor.

Interpellant, jiġifieri mhux bħala servizz mediku li jieħu ħsieb il-mard wara li jinqala', imma li noħolqu kultura ta' prevenzjoni.

Hemm diversi problemi serji li rridu niffaċċjaw f'dan il-qasam.

L-ewwel waħda hija n-nuqqas ta' faċilitajiet adegwati.

Milli qalulna t-tobba, ċertament li hemm każi fejn is-servizz li jista' jingħata fl-iskejjel m'huwiex diċenti.

Per eżempju, hemm każi fejn tfal jiġu eżaminati fil-kuridur jew fl-uffiċċju tal-kap ta' l-iskola jew inkella fil-kamra tal-watchman.

Dan żgur li ma joffrix servizz tas-saħħa adegwat.

Madam Speaker irrid ngħid li diġa' sar survey dwar il-clinics li għandna fl-iskejjel u x'inhuma l-kmamar li jistgħu jservu b'mod diċenti għal dawn il-ħtiġijiet u fix-xhur li ġejjin aħna se nipprovaw nagħmlu minn kollox biex nirranġaw dawn il-faċilitajiet.

Fl-iskejjel għandna għaxar tobba u dawn jaqblu li għandu jkun hemm faċilitajiet diċenti għaliex ħafna drabi lanqas biss miżien jaħdem jew kif tkejjel it-tfal għall-iżvilupp ma jkun hemm.

Allura rridu nibnu dawn il-faċilitajiet meħtieġa.

Pero' minbarra hekk, u bir-raġun, it-tobba qed jgħidulna biex nipprovaw nibdlu s-sistema f'waħda daqsxejn aktar sofistikata biex inkunu nafu x'għandhom it-tfal.

Issa hawnhekk, u l-Onor.

Membru jgħallimni f'din il-ħaġa, tidħol l- kwestjoni ta' konfidenzjalita'.

Kemm għandu jkun magħruf it-tagħrif dwar is-saħħa tat-tfal?

Tinqala' l-problema, u diġa' hemm kapijiet u għalliema li qed jgħidulna dwar din il-problema, fejn tfal ikollhom bżonn ċerti injections jew ċerta mediċina.

Għaldaqstant dik l-informazzjoni li hija meqjusa konfidenzjali, kemm għandha tkun magħrufa?

Min-naħa waħda hemm bżonn li ċerta informazzjoni tkun magħrufa biex jekk it-tifel jew tifla jinqalagħlhom xi ħaġa jkunu jistgħu jiġu mgħejuna, għax ġieli jinqalgħu każi fejn minħabba nuqqas ta' informazzjoni min imur biex jgħinhom jispiċċa biex jikkomplika l- affarijiet.

It-tobba qed jgħidulna biex nipprovaw nibnu sistema, anke waħda komputerizzata ta' database, fuq l-istat tas-saħħa tat-tfal.

Imma anke hawnhekk irridu noqogħdu attenti għax min-naħa waħda din l- informazzjoni sservi biex jingħata s-servizz li hemm bżonn, imma min-naħa l- oħra rridu noqogħdu attenti għaliex f'lokalitajiet żgħar, il-ġenituri jistgħu jibżgħu jgħidu x'għandhom it-tfal tagħhom biex il-kondizzjoni ta' uliedhom ma tinxteritx mar-raħal.

Allura fuq din, naħseb li rridu nimxu fid-direzzjoni li semma l-Onor.

Interpellant, imma fl-istess ħin irridu nimxu wkoll b'ċertu prudenza.

SKEJJEL - ŻEBBUĠ - SKOLA PRIMARJA

L-ONOR.

MICHAEL BONNICI staqsa lill-Ministru ta' l-Edukazzjoni u Kultura Nazzjonali: Minħabba l-fatt li l-iskejjel primarji ta' Ħaż- Żebbuġ saru żgħar wisq għall-popolazzjoni ta' dan il-lokal, jikkonsidra l- Ministru li tinbena skola ġdida fl-area ta' Ħal Mula, kif hemm pprovdut fuq il-pjanta li qed nibgħatlek under separate cover?

ONOR.

EVARIST BARTOLO: Ma jidhirx li għalissa hemm bżonn li tinbena skola ġdida f'Ħaż-Żebbuġ, iżda l-iżvilupp tal-popolazzjoni tat-tfal fl- iskola qed ikun osservat mill-qrib.

MADAM SPEAKER: L-Onor.

Michael Bonnici, mistoqsija supplimentari.

ONOR.

MICHAEL BONNICI: Għalkemm qiegħed jingħad li f'din l-area se jinbena housing estate - u jiena m'iniex kontra li jsir dan - jien naħseb li jkun aħjar jekk din l-area tintuża għall-bini ta' skola ġdida.

Fl-idea tiegħi l-iskola li nbniet fit-tletinijiet saret tant żgħira li, biex it- tfal jieħdu l-break tagħhom, l-għalliema jkollhom joħorġuhom klassi klassi fil-bitħa?

MADAM SPEAKER: Il-Ministru.

ONOR.

EVARIST BARTOLO: Għandi memorandum li tlesta mid-Diviżjoni ta' l- Edukazzjoni li se ngħaddi kopja tiegħu lill-Onor.

Interpellant u, jekk ikun hemm bżonn li jagħmel xi follow up dwar dan, jiena nistiednu biex jagħmlu.

MALTA RACING CLUB - ŻJARA FI FRANZA

L-ONOR.

JEAN PIERRE FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid min iffinanzja ż-żjara tas- Segretarju Parlamentari u tliet persuni oħra fi Franza dan l-aħħar, il- Gvern jew il-Malta Racing Club?

Peress li sew il-Gvern kif ukoll il-Malta Racing Club jilmentaw minn nuqqas ta' finanzi, kienet meħtieġa delegazzjoni ta' erbgħa minn nies?

ONOR.

EVARIST BARTOLO: Iż-żjara tas-Segretarju Parlamentari għaż- Żgħażagħ, Sport, Kultura u Arti, in-Nutar Joe Cilia, fi Franza aktar kmieni din is-sena saret wara stedina uffiċjali li saritlu minn Paul Essertial, il-President tal-S.E.C.F., l-assoċjazzjoni Franċiża tat-trott .

Minħabba n-natura tat-taħdidiet li kellhom isiru inħass il-bżonn li s- Segretarju Parlamentari, l-Onor.

Joe Cilia, jaċċetta din l-istedina u jkun akkumpanjat minn nies li diġa' kellhom sehem fid-diskussjonijiet u li huma ntiżi fil-qasam taż-żwiemel.

L-ispejjeż għal din iż-żjara nqasmu bejn il- Malta Racing Club - fl-aħħar mill-aħħar kien l-istess club li kien se jibbenefika minn dawn id-diskussjonijiet - u s-Segretarjat Parlamentari għaż-Żgħażagħ, Sport, Kultura u Arti.

Madankollu, ta' min jgħid li l- ispiża għal din iż-żjara kienet waħda minima.

L-Onor Interpellant jista' jistaqsi lill-kollega tiegħu l-Onor.

Michael Refalo min kien hemm fid-delegazzjoni tal-Malta Racing Club li fl-1995 marret Franza, delegazzjoni li kienet ta' ħames persuni u li kienu ntbagħtu Franza sabiex jiġu mħajra jinteressaw ruħhom fiż-żwiemel u mhux għax kien hemm xi stedina uffiċjali, u dan sar kollu a spejjeż tal-Malta Racing Club.

FIS - CONFERENCE ON STABILITY IN THE MEDITERREAN

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi swiet lill-Fondazzjoni għall-Istudji Internazzjonali l-konferenza on Stability in the Mediterranean li saret fil-11 u t-12 ta' Ottubru ta' l-1996 billi jgħid xi tħallas item per item għal kull spiża li saret f'dan ir-rigward u lil min?

ONOR.

EVARIST BARTOLO: Din il-konferenza ġiet organizzata b'kollaborazzjoni mal-Ministeru ta' l-Affarijiet Barranin li kkontribwixxa s-somma ta' Lm2,093.02 lejn l-ispejjeż totali ta' Lm3,002.33.

Il-ħlasijiet saru għal dawn is-servizzi.

|Dettalji |Ammont | |Biljetti tal-ajru |Lm 768.40| |Rapporteur |50.00 | |Interpretazzjoni u |478.00 | |Transcript | | |Akkomodazzjoni |628.80 | |Trasport |134.50 | |Hospitality |681.42 | |Stationery u Printing |181.70 | |Ritratti, Fjuri, sign |79.51 | |board etc. | | |TOTAL |3002.33 |

FIS - KONFERENZI BARRA MINN MALTA

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'ħallset il-Fondazzjoni għall- Istudji Internazzjonali sabiex id-Direttur Ġenerali tagħha attenda l- konferenzi u laqgħat li saru Barcelona fit-8 u d-9 ta' Settembru, 1996, f'Montpellier fil-21 ta' Settembru, 1996 u f'Aix-en-Provence fit-18 ta' Ottubru, 1996?

Jista' l-Ministru jagħti dettalji item per item ta' kull spiża li saret u lil min?

ONOR.

EVARIST BARTOLO: Id-Direttur Ġenerali attenda għall-konferenzi u laqgħat li saru f'Barcelona fit-8 u d-9 ta' Settembru 1996, f'Montpellier fil-21 ta' Settembru 1996 u f'Aix-en-Provence fit-18 ta' Ottubru 1996.

L-ispejjeż ta' Barcelona u Montpellier ġew koperti mill-organizzaturi.

Dwar il-laqgħa ta' Aix-en-Provence d-Direttur Ġenerali mar fuq xogħol ta' l-International Office ta' l-Universita'.

L-ispiża għal din il-laqgħa kienet Lm238.96.

UNIVERSITA' - VOT KAPITALI

L-ONOR.

CHRIS CARDONA staqsa lill-Ministru ta' l-Edukazzjoni u Kultura Nazzjonali: B'riferenza għat-tweġiba li ta għall-mistoqsija parlamentari numru 2904, jista' l-Ministru jgħid x'kienu l-pagamenti li ħallset l-Universita' bejn l-1 ta' Jannar u l-aħħar ta' Novembru ta' l-1996 kif jirrelataw ma' tenders maħruġa mill-Universita' jew id-Dipartiment tal- Kuntratti peress li din id-distinzjoni ma saritx?

Jista' l-Ministru jgħid kull kuntrattur abbażi ta' liema kuntratt tħallas, x'kien il-valur ta' kull kuntratt aċċettat mill-Universita' jew mid-Direttur tal-Kuntratti, kif ukoll sa l-aħħar tas-sena xi tħallas kull kuntrattur/supplier fuq kull kuntratt b'mod globali, u kif jirrelata dan il- ħlas mal-prezz li bih ġiet aċċettata l-offerta mill-Universita' jew mid- Dipartiment tal-Kuntratti?

Jista' l-Ministru jgħid ukoll kemm mill-pagamenti li saru bejn l-1 ta' Jannar u l-aħħar ta' Diċembru ta' l-1996 kienu direct orders jew pagamenti li qabżu l-valur ta' kull kuntratt li kien awarded?

Jista' l-Ministru jiddentifika b'mod dettaljat pagament b'pagament jekk dan kienx fil- parametri ta' kif ġie aċċettat il-valur ta' kull kuntratt?

Jista' l- Ministru jagħti wkoll lista tal-pagamenti kollha li saru mill-Vot Kapitali ta' l-Universita' bejn l-1 ta' Diċembru ta' l-1996 u l-aħħar tas-sena u jgħid kif dawn jirrelataw skond l-informazzjoni mitluba f'din id-domanda?

ONOR.

EVARIST BARTOLO: B'riferenza għat-tweġiba għall-mistoqsija parlamentari numru 2904 qed inpoġġi fuq il-Mejda tal-Kamra lista ta' sitt paġni - Annex 'A' - li turi l-pagamenti kollha li saru mill-Vot Kapitali ta' l-Universita' fl-1996.

Din il-lista hija mqassma kif se ngħid:-

L-ewwel parti - Seq.

Numru 1 sat-333 - tagħti dettalji dwar ordnijiet magħmula b'direct order għall-ammont totali ta' Lm337,858.26, inklużi spejjeż professjonali.

It-tieni parti - Seq Numru 1 sat-92 - tagħti dettalji dwar tenders mogħtija mid-Direttur tal-Kuntratti għall-ammont totali ta' Lm550,978.22, inklużi spejjeż professjonal.

It-tielet parti - Seq.

Numru 1 sas-66 - tagħti dettalji dwar tenders mogħtija mill-Universita' għall-ammont totali ta' Lm305,063.52, inklużi spejjeż professjonali.

Kull sezzjoni tindika l-kuntrattur li tħallas, deskrizzjoni tax- xogħlijiet u l-ammont li tħallas lil kull kuntrattur kif ukoll l-ispejjeż professjonali fejn dan hu l-każ.

Qiegħed inpoġġi fuq il-Mejda tal-Kamra lista oħra - Annex 'B' - li turi l- pagamenti totali jew parzjali li saru sal-31 ta' Diċembru, 1996 paragunati mal-valur oriġinali tat-tender.

Din il-lista turi li, f'dawk il-kuntratti li tlestew, kollha kienu fil-parametri ta' kif ġie aċċettat il-valur ta' kull kuntratt minbarra tnejn, Numru 571 u Numru 720, li qabżu l-valur oriġinali b'aktar minn 5%, li hu l-persentaġġ massimu permess mir- Regolamenti.

Għal dak li jikkonċerna tenders li ġew mogħtija mid-Dipartiment tal- Kuntratti u l-Universita', il-pagamenti totali li jidhru fil-lista immarkata Annex 'B' jinkludu l-pagamenti dettaljati fil-lista immarkata Annex 'A'.

VISA GĦALL-MALTIN LI JŻURU R-RUSSJA

L-ONOR.

GEORGE PULLICINO staqsa lill-Vici Prim Ministru, Ministru għall-Affarijiet Barranin u ta' l-Ambjent.: Fid-dawl ta' l-istqarrija pubblika li għamel dan l-aħħar il-Ministru tat-Turiżmu li, minn nofs Marzu 1997, turisti mir-Russja u l-Ukraina se jkunu jistgħu jiksbu l-visa tagħhom hekk kif jaslu Malta, minflok ma japplikaw għal visa minn qabel, jista' l- Viċi Prim Ministru jgħid jekk il-Gvern Malti laħaqx qbil mal-Gvern Russu u dak ta' l-Ukraina sabiex din il-faċilita' tkun reċiprokata bl-istess mod lit-turisti Maltin?

Jekk fl-affermattiv, jista' l-Viċi Prim Ministru jgħid jekk din il-faċilita' hijiex se tibda tkun effettiva ukoll f'nofs Marzu, 1997?

ONOR.

GEORGE VELLA (Viċi Prim Ministru u Ministru għall-Affarijiet Barranin u ta' l-Ambjent): B'żieda mar-risposta mogħtija mill-Prim Ministru għall-mistoqsija parlamentari numru 3739 inżid li ma jeżisti l-ebda ftehim li jipprovdi biex Maltin li jmorru r-Russja jew l-Ukraina tinħarġilhom visa mal-wasla fl-ajruport ta' dawn il-pajjiżi mingħajr il-ħtieġa li japplikaw għaliha minn qabel.

MADAM SPEAKER: L-Onor.

George Pullicino, mistoqsija supplimentari.

ONOR.

GEORGE PULLICINO: Minħabba li l-mistoqsija kienet saret fis-7 ta' Marzu u issa diġa' għadda nofs ix-xahar, jista' l-Viċi Prim Ministru jikkonferma li jeżisti ftehim li permezz tiegħu turisti mir-Russja u l- Ukraina se jkunu jistgħu jiksbu l-visa tagħhom hekk kif jaslu Malta?

MADAM SPEAKER: Il-Prim Ministru.

ONOR.

ALFRED SANT (Prim Ministru): Nikkonferma li jeżisti arranġament biex dawn ikun jista' jkollhom il-visa hekk kif jaslu Malta wara li jkunu applikaw għaliha in writing minn qabel.

MADAM SPEAKER: L-Onor.

George Pullicino.

ONOR.

GEORGE PULLICINO: Jista' l-Prim Ministru jgħid jekk kienx hemm qbil dwar din il-proposta mill-awtoritajiet tal-Pulizija, speċjalment min- naħa ta' l-immigration unit?

MADAM SPEAKER: Il-Prim Ministru.

ONOR.

ALFRED SANT: Fil-fatt wara li saru diskussjonijiet bejn il- Ministeru tat-Turiżmu, il-Kummissarju tal-Pulizija u l-awtoritajiet ta' l- immigrazzjoni, kien hemm qbil fuq din is-sistema.

Li ġara kien li meta xi ħadd kien għamilli mistoqsija fuq dan ir-rigward, kien staqsa wkoll fuq ċerta data.

Jien kont għidtlu "le", għax din is-sistema kienet għadha ma tapplikax, iżda mbagħad wara dik id-data din is-sistema li qed tiġi proposta daħlet in vigore.

Din is-sistema fiha l-vantaġġi tagħha għax qabel meta xi ħadd minn xi provinċja Russa kien ikun irid jiġi Malta, kien ikollu jmur f'Moska biex jagħmel il-visa, jerġa' jmur lura f'pajjiżu u mbagħad jiġi Malta.

Din is- sistema ma kenitx tagħmel sens u għalhekk kif diġa' għidt, wara li saru diskussjonijiet bejn il-Ministeru tat-Turiżmu, l-awtoritajiet tal-pulizija u l-awtoritajiet ta' l-immigrazzjoni, nstabet din is-sistema prattika li fl- istess ħin iżżomm il-konsiderazzjonijiet u s-salvagwardji tas-sigurta', li bir-raġun dejjem insistew fuqhom l-awtoritajiet tal-pulizija.

MADAM SPEAKER: Grazzi.

Il-ħin tal-mistoqsijiet issa għadda.

Tqegħid ta' karti, il-Prim Ministru.

TQEGĦID TA' KARTI FUQ IL-MEJDA

ONOR.

ALFRED SANT: Sinjura President, inqiegħed fuq il-Mejda tal-Kamra:

Avviż Legali Nru 38 ta' l-1997 - Ordni ta' l-1997 dwar Dikjarazzjoni ta' Postijiet bħala Ħabs;

Kopja tal-kuntratt ta' Dr Helen Borg bħala part-time adviser fis- Segretarjat Parlamentari għad-Drittijiet tan-Nisa b'effett mill-11 ta' Novembru 1996, bi tweġiba għall-mistoqsija parlamentari numru 3723;

Kopja ta' żewġ rapporti, flimkien ma' appendiċi, kummissjonati mill- Uffiċċju tal-Prim Ministru dwar il-Korp tal-Pulizija, bi tweġiba għall- mistoqsija parlamentari numru 4214.

MADAM SPEAKER: Grazzi.

Il-Viċi Prim Ministru.

ONOR.

GEORGE VELLA: Madam Speaker, inqiegħed fuq il-Mejda tal-Kamra:

Informazzjoni dwar korporazzjonijiet, kummissjonijiet, kumitati, u bordijiet li l-Gvern għandu sehem fihom u li jaqgħu taħt ir- responsabbilta' tal-Ministeru għall-Affarijiet Barranin u ta' l- Ambjent, flimkien ma' dettalji dwar membri fuq bordijiet ta' l-istess entijiet, bi tweġiba għall-mistoqsija parlamentari numru W332.

MADAM SPEAKER: Grazzi.

Il-Ministru Bartolo.

ONOR.

EVARIST BARTOLO: Madam Speaker, inqiegħed fuq il-Mejda tal-Kamra:

Avviż Legali Nru 36 ta' l-1997 - Regolamenti ta' l-1997 dwar il-kors għall-Grad ta' Master of Arts in Theology and Human Studies - M.A.;

Avviż Legali Nru 37 ta' l-1997 - Regolamenti ta' l-1997 dwar il-Kors għall-Grad ta' Master of Arts in Marketing - M.A. u tal-Master of Arts in Marketing Education - M.A.;

Kopja tat-terms of reference ta' l-isteering committee għall- monitoring tax-xogħlijiet ta' manutenzjoni fl-iskejjel tal-Gvern, bi tweġiba għall-mistoqsija parlamentari numru 4137;

Tabelli li juru l-għadd ta' studenti li attendew korsijiet fl-Iskola ta' l-Arti f'GĦawdex bejn l-1989 u l-1997, bi tweġiba għall-mistoqsija parlamentari numru 4267; u

Informazzjoni dwar in-numru ta' studenti, għalliema u ħaddiema oħra f'kull skola f'Malta u GĦawdex, bi tweġiba għall-mistoqsija parlamentari numru W233.

MADAM SPEAKER: Grazzi.

Il-Ministru Vella.

ONOR.

KARMENU VELLA (Ministru tat-Turiżmu): Madam Speaker, inqiegħed fuq il-Mejda tal-Kamra:

Kopja ta' l-Audited Financial Statements ta' l-Air Malta għas-sena finanzjarja 1995/96 kif tqassmu lill-azzjonisti u lill-istampa matul il-Press Conference tal-5 ta' Marzu 1997, bi tweġiba għall-mistoqsija parlamentari numru 4062;

Kopja tal-Financial Review Summary ta' l-Air Malta maħruġ minn Coopers & Lybrand fil-5 ta' Marzu 1997, bi tweġiba għall-mistoqsija parlamentari numru 4064; u

Kopja tal-ftehim u l-protokoll li ntlaħaq mar-Reġjun ta' Sqallija fis- 17 ta' Marzu 1997, bi tweġiba għall-mistoqsija parlamentari numru 4312.

MADAM SPEAKER: Grazzi.

Il-Ministru Mangion.

ONOR.

CHARLES MANGION (Ministru tal-Ġustizzja u Kunsilli Lokali): Madam Speaker, inqiegħed fuq il-Mejda tal-Kamra:

Kopja taċ-ċirkolarijiet/memos maħruġa mill-Ministeru tal-Ġustizzja u Kunsilli Lokali lill-Kunsilli Lokali matul Frar 1997, bi tweġiba għall- mistoqsija parlamentari numru W336.

MADAM SPEAKER: Grazzi.

Il-Ministru Mizzi.

ONOR.

JOE MIZZI (Ministru mingħajr Portafoll fl-Uffiċċju tal-Prim Ministru): Madam Speaker, f'isem il-Ministru ta' l-Industrija nqiegħed fuq il-Mejda tal-Kamra:

Kopja tal-ftehim tas-Sur Paul Vella bħala konsulent ma' l-MDC b'effett mill-11 ta' Diċembru 1996, bi tweġiba għall-mistoqsija parlamentari numru W 308;

Informazzjoni dwar korporazzjonijiet, kummissjonijiet, kumitati, u bordijiet li l-Gvern għandu sehem fihom u li jaqgħu taħt ir- responsabbilta' tal-Ministeru ta' l-Industrija, flimkien ma' dettalji dwar membri fuq bordijiet ta' l-istess entijiet, bi tweġiba għall- mistoqsija parlamentari numru W320.

u f'isem il-Ministru tas-Saħħa, Kura ta' l-Anzjani u Affarijiet tal-Familja nqiegħed fuq il-Mejda tal-Kamra:

Lista ta' mediċini li kienu out of stock fit-18 ta' Marzu 1997, bi tweġiba għall-mistoqsija parlamentari numru 4248.

MADAM SPEAKER: Grazzi.

Il-Ministru Portelli.

ONOR.

ALFRED PORTELLI (Ministru tad-Djar): Madam Speaker, inqiegħed fuq il-Mejda tal-Kamra:

Informazzjoni dwar korporazzjonijiet, kummissjonijiet, kumitati, u bordijiet li l-Gvern għandu sehem fihom u li jaqgħu taħt ir- responsabbilta' tal-Ministeru tad-Djar, flimkien ma' dettalji dwar membri fuq bordijiet ta' l-istess entijiet, bi tweġiba għall- mistoqsija parlamentari numru W326.

MADAM SPEAKER: Grazzi.

Stqarrijiet ministerjali?

Il-Ministru Spiteri.

STQARRIJA MINISTERJALI

TWAQQIF TA' KUMMISJONI FAVUR IL-MORALITA' FISKALI

ONOR.

LINO SPITERI (Ministru ta' l-Ekonomija u l-Finanzi): Sinjura President, fid-diskors tal-budget għall-1997, jiena kont għidt li l-ġbir tad-dħul dovut lill-gvern għandu jiġi sostnut bil-ħolqien ta' kultura ta' moralita' fiskali fejn ilkoll nikkontribwixxu bis-serjeta' għaliha.

Kont għidt ukoll li, bħala mezz biex ninkkoraġġixxu dan, se nwaqqfu Kummissjoni Favur il-Moralita' Fiskali biex teduka u tfiehem li l-ħlas tat-taxxi hu dmir li jrid jitwettaq fl-interess ta' kulħadd.

Illum għandi pjaċir inħabbar li l-kummissjoni ġiet imwaqqfa u li dawn in- nies li se nsemmi qablu li jkunu fuqha.

Bħala chairperson hemm il- Professur Kenneth Wain u bħala membri hemm: Josephine Attard Sultana, Walter Camilleri, Sylvana Debono, Charles Grixti, Frans Ghirxi, Lawrence Grech, Joyce Guillaumier, Joe Muscat, Fr. Paul Pace, Mario Schiavone, Gaetano Tanti u Edwin Vella.

Il-kummissjoni se timxi skond charter li kopja tiegħu qiegħed inpoġġi fuq il-Mejda tal-Kamra sabiex kull min irid, inkluż l-istampa, ikun jista' jieħu kopja tiegħu.

Fil-qosor ngħid li l-kummissjoni hi maħsuba li tkun ta' natura ċivika u li se tirrapporta direttament lill-Parlament permezz ta' l-iSpeaker.

Grazzi.

MADAM SPEAKER: Hawn xi mistoqsijiet li l-Onor.

Membri jixtiequ jagħmlu lill-Ministru Spiteri?

(Onor. Membri: No) Grazzi.

Mozzjonijiet?

Il-Viċi Prim Ministru.

ONOR.

GEORGE VELLA: Madam Speaker, nitlob il-permess tal-Kamra biex inressaq l-Ewwel Qari ta' Abbozz ta' Liġi mingħajr avviż.

MADAM SPEAKER: Hawn talba biex jitressaq l-Ewwel Qari ta' Abbozz ta' Liġi mingħajr avviż.

Hawn permess?

(Onor. Membri: Iva)

Il-permess ingħata.

MOZZJONIJIET

ABBOZZ TA' LIĠI DWAR IR-RATIFIKA TAL-KONVENZJONI DWAR L-ARMI KIMIĊI

ONOR.

GEORGE VELLA: Madam Speaker, nippropon l-Ewwel Qari ta' Abbozz ta' Liġi msejjaħ "Att ta' l-1997 dwar ir-Ratifika tal-Konvenzjoni dwar l-Armi Kimiċi."

MADAM SPEAKER: Min jissekonda?

ONOR.

CARMELO ABELA: Nissekonda.

MADAM SPEAKER: Il-mistoqsija hija li l-Abbozz ta' Liġi msejjaħ "Att ta' l-1997 dwar ir-Ratifika tal-Konvenzjoni dwar l-Armi Kimiċi" jkun moqri l- Ewwel Darba.

Dawk favur?

(Onor. Membri: Aye) Dawk kontra?

Agreed.

Il-mozzjoni għaddiet nem. con.

MADAM SPEAKER: Il-Ministru Spiteri.

ABBOZZ TA' LIĠI DWAR SELF LOKALI U SELF IEĦOR

ONOR.

LINO SPITERI: Madam Speaker, nipproponi l-Ewwel Qari ta' Abbozz ta' Liġi msejjaħ "Att ta' l-1997 dwar Self Lokali u Self ieħor."

MADAM SPEAKER: Min jissekonda?

ONOR.

CHARLES MANGION: Nissekonda.

MADAM SPEAKER: Il-mistoqsija hi li Abbozz ta' Liġi msejjaħ "Att ta' l- 1997 dwar Self Lokali u Self ieħor" ikun moqri l-Ewwel Darba.

Dawk favur?

(Onor. Membri: Aye) Dawk kontra?

(Onor. Membri: No) Carried.

ll-mozzjoni għaddiet.

MADAM SPEAKER: Ordnijiet tal-Ġurnata.

ORDNIJIET TAL-ĠURNATA

ABBOZZ TA' LIĠI LI JEMENDA L-ATT DWAR TAXXA TAR-REĠISTRAZZJONI TA' VETTURI BIL-MUTUR

MOTOR VEHICLES REGISTRATION TAX (AMENDMENT) BILL

MADAM SPEAKER: Il-Ministru Debono Grech.

ONOR.

JOE DEBONO GRECH (Ministru għat-Trasport u Portijiet): Madam Speaker, nipproponi t-Tielet Qari ta' l-Abbozz ta' Liġi msejjaħ "Att biex jemenda l-Att ta' l-1994 dwar Taxxa tar-Reġistrazzjoni ta' Vetturi bil- Mutur".

MADAM SPEAKER: Min jissekonda?

ONOR.

EVARIST BARTOLO: Nissekonda.

MADAM SPEAKER: Il-mistoqsija hi li l-Abbozz ta' Liġi msejjaħ "Att biex jemenda l-Att ta' l-1994 dwar Taxxa tar-Reġistrazzjoni ta' Vetturi bil- Mutur" ikun moqri t-Tielet Darba.

Dawk favur?

(Onor. Membri: Aye) Dawk Kontra?

(Onor. Membri: No) Carried.

ONOR.

MEMBRU: Division.

MADAM SPEAKER: Peress li ntalbet votazzjoni, din id-division tittieħed minn hawn u 20 minuta oħra.

Fis-6.37 p.m. billi ntalbet votazzjoni l-Kamra kienet sospiża u reġgħet irriżumiet 20 minuta wara.

MADAM SPEAKER: Se nerġa' npoġġi l-mistoqsija.

Il-mistoqsija hi li l- Abbozz ta' Liġi msejjaħ "Att biex jemenda l-Att ta' l-1994 dwar Taxxa tar- Reġistrazzjoni ta' Vetturi bil-Mutur" ikun moqri t-Tielet Darba.

Dawk favur?

(Onor. Membri: Aye) Dawk Kontra?

(Onor. Membri: No) Carried.

ONOR.

MEMBRU: Division.

Il-Kamra vvotat hekk:

VOTAZZJONI NRU : 29

FAVUR : 35

L-Onor. |Abela Carmelo|Farrugia Noel | |Abela Joseph |Grech Edwin | |Agius Chris |Gulia Gavin | |Attard |Herrera Jose' | |Montalto John| | |Bartolo |Mangion Charles | |Evarist | | |Borg Karmenu |Mintoff Dom | |Brincat Leo |Mizzi Joe | |Buhagiar |Pace Bertu | |Charles | | |Buhagiar |Portelli Alfred | |Louis | | |Camilleri |Refalo Anton | |Maria | | |Cardona Chris|Sant Alfred | |Chircop Karl |Sceberras Trigona Alex | |Cilia Joe |Schembri Adami Sandro | |Dalli Helena |Spiteri Lino | |Debono Grech |Vassallo Adrian | |Joe | | |Farrugia |Vella George | |Anglu | | |Farrugia Joe |Vella Karmenu | |Farrugia | | |Michael | |

KONTRA : 32

L-Onor.

|Abela Tony |Gatt Austin | |Agius Francis|Gonzi Lawrence | |Bonnici Josef|Hyzler George | |Bonnici |Mifsud Bonnici Antoine | |Michael | | |Borg Joe |Mugliett Jesmond | |Borg Tonio |Muscat Claude | |Cassar Joe |Muscat Richard | |Dalli John |Psaila Savona Joe | |Debono |Pullicino George | |Giovanna | | |Deguara Louis|Pullicino Orlando Jeffrey | |Farrugia Jean|Refalo Michael | |Pierre | | |Fenech Adami |Tabone Anton | |Eddie | | |Frendo |Vassallo Edwin | |Michael | | |Galea Censu |Vella John | |Galea Louis |Zammit Ninu | |Galea Pace |Zammit Dimech Francis | |Victor | | | | |

Il-mozzjoni għaddiet u l-Abbozz ta' Liġi ġie moqri t-Tielet Darba u għadda.

ABBOZZ TA' LIĠI DWAR IT-TRIBUNAL GĦALL-INVESTIGAZZJONI TA' L-INĠUSTIZZJI

TRIBUNAL FOR THE INVESTIGATION OF INJUSTICES BILL

L-ordni għat-Tieni Qari ġie moqri.

Ikompli mill-31 ta' Jannar 1997.

Il-mistoqsija reġgħet tqiegħdet.

MADAM SPEAKER: L-Onor.

Louis Buhagiar huwa in possession.

ONOR.

LOUIS BUHAGIAR (Segretarju Parlamentari għall-Kura ta' l-Anzjani): Madam Speaker, peress li għaddew ftit ġimgħat mhux ħażin minn mindu konna qed nitkellmu dwar din il-liġi li tittratta dwar inġustizzji li ġraw bejn l-1987 u l-1995, tajjeb li nfakkar ftit lil din il-Kamra dwar dak li diġa' ntqal.

Kif imwiegħed fil-programm elettorali tal-Partit Laburista, din hija waħda mill-ewwel liġijiet li ressaq Gvern Laburista ġdid.

L-iskop ta' din il-liġi huwa preċiżament biex jitwaqqaf tribunal li jisma' ilmenti dwar ċerti diskriminazzjonijiet u abbużi li saru bejn l-1987 u l-1995, liema tribunal se jiżen u jifli sew dawn l-ilmenti taċ-ċittadini billi jara kif jista' jirrimedja għall-każi mressqa.

Naturalment ma nistgħux nitkellmu fuq din il-liġi li għandna quddiemna mingħajr ma nirriferi għall-Att dwar l- Investigazzjoni ta' Inġustizzji, liema liġi kienet tressqet fil-bidunett ta' l-Amministrazzjoni Nazzjonalista.

L-aħħar darba għidt li dik kienet liġi li ma kenitx adattata għax ma kenitx ġusta u ma kenitx imparzjali u dan minħabba l-mod kif kien magħmul it-tribunal u minħabba l-fatt li d-deċiżjonijiet ta' dak it-tribunal kellhom jiġu rrapportati lill-prim ministru ta' dak iż-żmien.

Ma kenitx liġi trasparenti u ma kenitx liġi li tispira fiduċja f'parti kbira tal- popolazzjoni Maltija.

Dik il-liġi li ressaq Gvern Nazzjonalista fl-1987 kienet liġi partiġjana ħafna u fuq kollox kienet liġi bla snien li kienet tiddependi totalment mhux fuq dan il-Parlament iżda fuq il-gvern tal- ġurnata.

Allura bir-raġun kollu, għal sitt snin sħaħ dik il-liġi ma spirat l-ebda fiduċja f'sezzjoni kbira tal-popolazzjoni u minflok ma solviet inġustizzji ħolqot ħafna inġustizzji oħrajn.

Kienet liġi diviżiva li qasmet lill-poplu Malti fi tnejn għax parti mill-popolazzjoni kellha fiduċja f'dik il-liġi u għaldaqstant resqu ċerti nies 'il quddiem bl- ilmenti tagħhom, pero' kien hemm parti kbira oħra tal-popolazzjoni li minħabba li ma kellhiex fiduċja f'dik il-kummissjoni lanqas biss ma ndenjat ruħha tressaq l-ilmenti tagħha 'il quddiem.

Barra minn hekk kienet ukoll liġi li ma kenitx sodisfaċenti għax kienet liġi, jien ngħidilha, ta' ħabi.

U jien ngħidilha "ta' ħabi" għax, skond kif provdut fl-istess liġi, is- smigħ ta' l-ilmenti lanqas biss seta' jsir fil-miftuħ.

Dik il-liġi ma konniex kontriha sempliċement minħabba li kien ressaqha Gvern Nazzjonalista, imma għax kellna raġunijiet sodi u validi.

Kontra dan, u b'kuntrast qawwi mal-pożizzjoni tagħna vis-a-vis l-Att dwar l-Investigazzjoni ta' Inġustizzji, meta tressqet quddiem dan il-Parlament il-liġi dwar l-Ombudsman - liġi li ġiet seba' snin tard - aħna appoġġajniha għax dehrilna li kienet liġi li wieħed seta' jkollu iżjed fiduċja fiha u l-Ombudsman li xogħlu huwa li jirrapporta lill-Parlament, kellu l-approvazzjoni taż-żewġ naħat tal-Kamra.

GĦalhekk li din il-liġi, li permezz tagħha twaqqfet l-istituzzjoni ta' l-Ombudsman, spirat fiduċja fil-Partit Laburista - dak iż-żmien fl-Oppożizzjoni - u appoġġjajniha biex għaddiet unanimament minn dan il-Parlament.

Madam Speaker, tajjeb li ngħid li hawn sezzjoni tal-popolazzjoni li għandha lmenti dwar każijiet ta' diskriminazzjoni u inġustizzji li saru bejn l-1987 - meta tela' l-Gvern Nazzjonalista - u l-1995, meta nħatar l- Ombudsman.

Fil-fatt dan l-abbozz ta' liġi li qed nitkellmu fuqu llum huwa intenzjonat preċiżament biex jipprovdi rimedju għal dik is-sezzjoni tal- poplu Malti li minħabba li ma kellhiex fiduċja fil-liġi mressqa fl-1987, ma ressqitx l-ilmenti tagħha quddiem il-Kummissjoni għall-Investigazzjoni ta' Inġustizzji.

Aħna nħossu li dawn in-nies għandu jkollhom min jismagħhom u jsibilhom rimedju.

Ċertament li jeżistu differenzi kbar bejn l-abbozz ta' liġi li qed jitressaq illum u l-Att dwar l-Investigazzjoni ta' Inġustizzji mressaq mill- Gvern Nazzjonalista fl-1987.

L-abbozz ta' liġi li għandna quddiemna jgħid li wara li jsir smigħ xieraq, it-tribunal għandu jagħmel rapport li jitressaq għad-diskussjoni quddiem il-Kamra tar-Rappreżentanti tal-poplu Malti.

Kuntrarjament għall-Att dwar l-Investigazzjoni ta' Inġustizzji li kien ressaq il-Gvern Nazzjonalista fl-1987, dan l-abbozz ta' liġi jgħid li s-smigħ tal-każi jrid isir fil-miftuħ u r-riżultati li jinkisbu mit- tribunal iridu jiġu ppreżentati fil-Kamra quddiem ir-rappreżentanti kollha tal-poplu.

GĦalhekk fl-opinjoni tiegħi din il-ħtieġa tagħmel dan l-abbozz ta' liġi ferm iktar trasparenti.

Madam Speaker, b'kuntrast kbir ma' l-Att dwar l-Investigazzjoni ta' Inġustizzji dan l-abbozz ta' liġi għandu s-snien għax hawnhekk it-tribunal għandu s-saħħa li hu stess jagħmel rakkmandazzjonijiet ta' rimedju għal dawk il-każi li hu jaqta' li għandhom raġun.

GĦalhekk jien jidhirli li kuntrarjament għall-Att dwar l-Investigazzjoni ta' Inġustizzji, dan l- abbozz ta' liġi għandu jispira fiduċja f'kulħadd, preċiżament minħabba li s- smigħ tal-każi jsir fil-miftuħ u d-deċiżjonijiet tat-tribunal imorru quddiem ir-rappreżentanti tal-poplu, jiġifieri quddiem iż-żewġ naħat tal- Kamra.

Bla dubju ta' xejn jien inħoss li b'hekk dawk in-nies li ħassewhom inġurjati bejn dak il-perijodu li semmejt għandu jkollhom kull fiduċja li jressqu l-ilmenti tagħhom quddiem dan it-tribunal għax aħna mhux se nippermettu li xi sezzjoni tal-poplu ma jkollhiex aċċess għall-ġustizzja.

MADAM SPEAKER: Onor. Buhagiar, ippermettili ninterrompik.

Għandek bżonn il-Leave of House biex tkompli tinstema'.

Il-Kamra taqbel?

(Onor. Membri: Iva)

Il-permess ingħata.

ONOR.

LOUIS BUHAGIAR: Nirringrazzja lill-Kamra talli tagħtini permess inkompli nitkellem u nwiegħed li ma tantx se ndum għaddej bid-diskors tiegħi.

Madam Speaker, uħud mill-kelliema tan-naħa l-oħra tal-Kamra kkritikaw dan l-abbozz ta' liġi għax qalu li dan huwa kopja tal-liġi li kienu ressqu huma fl-1987, pero' altru milli huwa kopja.

Fil-verita', jeżistu differenzi bażiċi ta' importanza kbira li minħabba li semmejthom diġa' ma nħossx li għandi għalfejn noqgħod nerġa' nidħol fihom.

Altru milli dan l-abbozz ta' liġi huwa kopja preċiża, dan huwa avvanz kbir fuq il-liġi li kienet tressqet fl-1987 u għalhekk jagħmel bridging għal dak il-perijodu sakemm daħal fis-seħħ l-Att dwar l-Ombudsman.

Madam Speaker, jiena ma rridx intawwal iżjed pero' nixtieq nagħlaq billi ngħid li Malta hija żgħira wisq, ir-riżorsi umani tal-gżira tagħna huma limitati wisq u l-poplu tagħna minn dejjem kien maqsum fi tnejn - probabbli se jibqa' jkun hekk - u għaldaqstant ma jistax ikun li min ikun fil-gvern jagħmel inġustizzji u diskriminazzjoni fuq bażi politika.

Jien inħoss li kull gvern, ikun min ikun, għandu jara li jagħmel użu mill-potenzjal taċ- ċittadini kollha, irrispettivament mill-kulur politiku tagħhom.

Ma jistax ikun li jkollok pajjiż li għandu żewġ makni u dejjem jispiċċa jaħdem fuq makna waħda.

Jien inħoss li min ikun fil-gvern għandu jara li l-pajjiż jutilizza r-riżorsi tiegħu kollha u juża l-potenzjal kollu possibbli taċ- ċittadini li jkollu u m'għandu jitħalla l-ebda lok biex xi gvern jagħmel diskriminazzjoni fuq bażi politika, kif sfortunatament sar fi żmien Gvern Nazzjonalista.

Madam Speaker, kif tela' fil-Gvern il-Partit Laburista f'Ottubru ta' l- 1996 beda jwettaq dak li kien jgħid qabel l-elezzjoni.

Qabel l-elezzjoni l-Partit Laburista kien jgħid li aħna se nkunu gvern tal-Maltin u l- Għawdxin kollha u jekk inħarsu lejn ir-record bikri ta' ftit xhur naraw li diġa' tajna eżempju, li minkejja l-pressjonijiet li jkollna se nagħmlu dak kollu possibbli biex il-Gvern jutilizza, kif diġa' għidt, il-potenzjal kollu tiegħu.

Veru li biex kull amministrazzjoni timxi tajjeb bilfors irid ikun hemm xi ċaqliq ta' staff, pero' dan iċ-ċaqliq jiġri anke f'perijodu ta' ħames snin, kemm minħabba li xi ħaddiema stess jitolbu li jsir dan u kemm minħabba li l-effiċjenza titlob li jkun hemm ċertu ċaqliq.

Imma dan iċ-ċaqliq m'għandu bl-ebda mod ikun immotivat politikament.

Dan huwa importanti għax, kif diġa' għidt, il-poplu tagħna hu żgħir, b'kulħadd qrib xulxin, u għalhekk importanti li l-Gvern jagħti prova liċ-ċittadini li kull ċaqliqa tkun immotivata mill-effiċjenza jew almenu ma tkunx saret talba mill-istess ħaddiema.

It-transfers jew id-deployments li jsiru għandhom ikunu fuq bażi ta' effiċjenza u bl-ebda mod m'għandhom isiru fuq bażi ta' vendikazzjoni politika.

Għandi pjaċir ngħid li sena wara l-oħra fis- soċjeta' tagħna qed nara żvilupp kbir minn dan il-lat u għandna nkomplu niżviluppaw b'mod li ma nagħtu l-ebda lok li jerġgħu jidħlu l-ideat li jkun hemm vittimizzazzjoni politika.

Nispera li dawn ikunu affarijiet tal- passat u l-għan ta' din il-liġi huwa preċiżament biex jissewwew inġustizzji li soffrew ċerti nies f'perijodu li ma kellhomx rimedju mod ieħor.

Jiena nagħlaq, Madam Speaker, billi ngħid li din il-liġi kien hemm bżonnha minħabba li sezzjoni tal-poplu ġiet imweġġa' u għandha ilmenti li jridu jsibu l-isvog u r-rimedju tagħhom.

Din il-liġi hija importanti għax il-poplu kien ilu jistenniha ħafna u fil-fatt vvota għaliha.

Fil-kampanja elettorali l-Partit Laburista kien semma ħafna li hemm bżonn li tiddaħħal din il-liġi għat-twaqqif ta' dan it-tribunal u fil-fatt kienet waħda mill- ewwel liġijiet li ressaqna.

Din il-liġi kienet f'moħħ il-poplu u r- riżultat ta' l-elezzjoni li kellna juri ċar li l-poplu riedha.

Din hija liġi ġusta għax se tagħmel ġustizzja ma' sezzjoni tal-poplu li sofriet inġustizzji u li ma kellhiex fiduċja f'ċerti miżuri li tressqu biex taparsi jsibu rimedju u li fil-fatt ma rrimedjaw xejn.

Kif diġa' għidt fid- diskors tiegħi tas-seduta ta' qabel, f'ċerti każi dawn il-liġijiet li tressqu mill-Gvern Nazzjonalista, minflok ma għamlu ġustizzja maċ-ċittadini komplew żiedu u ntensifikaw l-inġustizzji.

Din hija liġi li minkejja li se tintuża mill-ftit tieħu ħsieb l-interess ta' kulħadd, hija trasparenti u effettiva u hija liġi konsistenti mal-politika tagħna li ċ-ċittadini kollha kemm huma, Maltin u Għawdxin, għandhom dejjem jiġu l-ewwel.

Din il-liġi hija effettiva għax barra li t-tribunal se jkun jista' jirrikkmanda rimedji sostanzjali ta' flus, se jkun jista' wkoll jagħmel suġġerimenti dwar kif jistgħu jiġu rranġati l-inġustizzji li jkunu twettqu.

Min-naħa l- oħra jiena nħoss li din il-liġi tant hija ċara, ġusta u ma tweġġa' lil ħadd - din m'hijiex intenzjonata biex tweġġa' lil xi ħadd, anzi hija intenzjonata sabiex tagħti rimedju u taġevola lil dawk il-ftit nies li sofrew inġustizzji - li kull min jivvota kontriha bilfors li għandu l-faħam miblul u jibża' mill-ġustizzja u mill-verita, nies li meta kienu fil-poter setgħu kienu l-kawża ta' inġustizzja.

Madam Speaker, jien inħoss li din hija liġi li kien hemm bżonnha u li għandha tingħata l-appoġġ mill-Kamra kollha.

Nirringrazzjak.

MADAM SPEAKER: Grazzi.

Hemm aktar rimarki?

L-Onor.

Gavin Gulia.

ONOR.

GAVIN GULIA (Segretarju Parlamentari għas-Self Employed): Madam Speaker, nibda sabiex qabel xejn nassoċja ruħi mas-sentimenti espressi mill- kollega tiegħi l-Onor.

Louis Buhagiar fil-kummenti tiegħu rigward din il- liġi li se twaqqafi tribunal għall-investigazzjoni ta' inġustizzji.

Il- Partit Nazzjonalista kien rebaħ l-elezzjoni ta' l-1987 bl-għajta ta' "xogħol, ġustizzja, liberta'" u meta wieħed jixtarr l-abbozz ta' liġi li għandna quddiemna bilfors li jkollu jaqla' il-kelma "ġustizzja" minn ġo dik il-buzz phrase u jikkonsidraha fid-dawl ta' każi ta' nuqqas ta' ġustizzja li seħħew bejn l-1987 u l-1995 fl-ambjenti amministrattivi u ċivili ta' pajjiżna.

Madam Speaker, il-buzz phrase "xogħol, ġustizzja, liberta'" ma kenitx l- unika waħda tax-xorta tagħha - fejn jidħlu l-buzz phrases żgur li naqilgħulhom il-kappell lin-naħa l-oħra! - għaliex kien hemm ukoll buzz phrases oħrajn li tfaċċaw wara l-1987, fosthom il-famuża "solidarjeta', dejjem u kullimkien".

Jiġifieri hawnhekk il-Partit Nazzjonalista ma tkellimx sempliċement fuq solidarjeta', imma fuq solidarjeta' kwalifikata għaliex meta qed tgħid "solidarjeta', dejjem u kullimkien" tkun qed titkellem b'mod verament assolut, jiġifieri li s-solidarjeta' trid tkun implimentata f'kull rokna tal-pajjiż u f'kull ħin.

Mill-1987 smajna wkoll il-famuża buzz phrase l-oħra ta' "rikonċiljazzjoni nazzjonali" fejn il- Gvern Nazzjonalista kellu l-impenn li fl-ambjent amministrattiv u ċivili ta' pajjiżna jassigura li verament ikun hawn rikonċiljazzjoni nazzjonali, rikonċiljazzjoni nazzjonali li tkun riflessa wkoll fl-andament u fl- attitudni tal-gvern.

Rikonċiljazzjoni nazzjonali tfisser li għandu jkun hemm bilanċ u attitudni ġusta, ekwilibrata u bilanċjata bejn kull ċittadin fil-pajjiż, ikun xi jkun il-lewn politiku tiegħu.

Jien naħseb li min qiegħed jismagħni nsemmi dawn il-buzz phrases ta' "xogħol, ġustizzja, liberta'", "solidarjeta', dejjem u kullimkien", u "rikonċiljazzjoni nazzjonali" u sofra xi forma ta' inġustizzja taħt il-Gvern preċedenti, jweġġa'.

Fl-interventi li għamlu l-kollegi tiegħi ssemmew ċirkostanzi u taw eżempji fejn saret inġustizzja.

Naturalment kulħadd jagħmel home visits u jkollu kuntatt mal-kostitwenti tiegħu u jisma' id-diversi ilmenti li jaslulu minn min ikun sofra xi transfer inġust - kultant anke ħamsa wara xulxin - jew li ma jkunx ħa promozzjoni li jkun ħaqqu, anzi li xi ħadd li jkun warajh iżda li jkollu lewn politiku aktar favorevoli jeħodha minfloku.

Kien hemm anke ċirkostanzi fejn nies ta' ċertu livell u b'ċerti kwalifiki tqiegħdu fi kmamar, b'biċċa mejda u b'biċċa siġġu mingħajr telephone u mingħajr ma ngħataw ebda funzjoni.

Allura lil dawn in-nies x'ngħidulhom aħna?

F'liema rokna ta' dik il-kamra kienet tinsab il-ġustizzja, is- solidarjeta', dejjem u kullimkien u r-rikonċiljazzjoni nazzjonali?

Dawn il- mistoqsijiet la nistgħu nirrisponduhom aħna, membri tal-Gvern u lanqas il- membri tan-naħa ta' l-Oppożizzjoni imma jistgħu jirrisponduhom biss in-nies li sofrew dawn l-inġustizzji.

Jekk Alla jrid, issa dawn in-nies se jkollhom il-mezz li bih ikunu jistgħu jressqu l-ilment tagħhom proprju bit- twaqqif ta' dan it-tribunal li se jinvestiga l-inġustizzji.

Madam Speaker, aħna rridu nassiguraw li dan it-tribunal verament iwassal sabiex ikun hawn il-ġustizzja, is-solidarjeta' dejjem u kullimkien u r- rikonċiljazzjoni nazzjonali.

In-naħa l-oħra tal-Kamra dan jafuh, imma ma jammettuhx.

Possibbli li bejn l-1987 u l-1996 ma sar l-ebda transfer vendikattiv?

Possibbli li f'dan iż-żmien li semmejt ma ngħatat l-ebda promozzjoni lil xi ħadd li ma kienx jixraqlu?

Possibbli li l-ħatriet kollha kienu qegħdin f'lokhom?

Għal disa' snin u nofs sħaħ ħadd ma tniffes u mbagħad lejliet l-elezzjoni ħarġu bil-ħrafa li ma sarux transfers vendikattivi, imma saru żbalji amministrattivi.

Mela kien biss ftit qabel l-elezzjoni li bdejna naraw xi ftit dawl f'dan ir-rigward.

Madam Speaker, meta aħna konna fl-Oppożizzjoni u konna niltaqgħu ma' nies waqt il-home visits li konna nagħmlu, ndunajna li fil-fatt kien hemm ħafna nies li fil- maġġor parti tagħhom kienu Laburisti, li veru sofrew transfers vendikattivi u kien hemm min ħaqqu promotion u ma ħadhiex.

Dan seħħ mhux biss fis- settur pubbliku imma anke f'xi korporazzjonijiet u entijiet parastatali.

F'wiċċ tant allegazzjonijiet ta' inġustizzji, il-Partit Laburista ma setax joqgħod lura milli fil-manifest elettorali tiegħu jwiegħed it-twaqqif ta' tribunal illi jinvestiga dawn l-allegazzjonijiet ta' inġustizzji.

U proprju malli l-Partit Laburista ħa t-tmun tal-pajjiż f'idejh mill-ewwel ħaseb - u din hija s-serjeta' - sabiex iħejji dan l-abbozz ta' liġi li fil- fatt kien l-ewwel abbozz li l-Gvern Laburista ressaq quddiem dan il- Parlament.

Huwa tajjeb li dan it-tribunal se jitwaqqaf fi żmien qasir sabiex il-makkinarju jibda jaħdem mill-ewwel.

B'hekk ir-redress li qegħdin jitolbu dawn iċ-ċittadini jsibuh u jieħdu wkoll dak li ħaqqhom meta jirriżulta li għandhom raġun.

Din hija wkoll l-aqwa opportunita' għan-naħa l-oħra sabiex tiskolpi ruħha minn kull responsabilita' ta' allegazzjoni ta' inġustizzja.

Jien ma nistax nifhem kif l-Oppożizzjoni qiegħda topponi din il-liġi.

L- Oppożizzjoni tista' topponiha billi tgħid li m'hemmx bżonn ta' din il-liġi għax bejn l-1987 u l-1996 qatt ma seħħew dawn l-inġustizzji, imma naħseb li min jgħid hekk ikun qed jidħak bin-nies.

Tista' wkoll topponiha billi tgħid li din hija liġi li tmur kontra l-prinċipji fundamentali tal- ġustizzja.

Dan żgur li mhuwiex il-każ għax jekk inti topponi t-twaqqif ta' dan it-tribunal billi tgħid li dan ma jirriflettix il-prinċipji bażilari tal-ġustizzja u m'għandux l-ingredjenti bħal, per eżempju, li l-ġustizzja mhux biss trid issir imma trid tidher li qed issir, allura l-Kummissjoni għall-Investigazzjoni ta' Inġustizzji li waqqfu huma wara l-1987 żgur li ma kellhiex dawk l-ingredjenti.

Peress li dan huwa tribunal li għandu funzjonijiet kważi ġudizzjarji - mhux eżattament ġudizzjarji fis-sens ta' qorti ta' ġustizzja - il-Gvern ħa ħsieb li jassiġura li l-prinċipji ta' ġustizzja naturali jkunu mnaqqxin fit-twaqqif ta' dan it-tribunal mingħajr ma jkun hemm il-pitfalls li kien hemm fil-kummissjoni li kien hemm qabel.

Aħna ħsiebna biex il-prinċipju ta' nemo judex in causa propriam jiġi mħares u m'għamilniex l-istess żball li għamlu ta' qabilna.

M'nejn safejn id-deċiżjonijiet ta' dik il-kummissjoni kienu jmorru għand il-prim ministru biex imbagħad ikun il-prim ministru stess li jiddeċiedi jekk għandux imexxi dawk id-deċiżjonijiet jew le?

Dawn x'affarijiet huma!

L-Oppożizzjoni jmissha tafhom dawn l-affarijiet għax għandha ħafna avukati.

Dan qisu għandek imħallef fil-qorti tal-ġustizzja u s-sentenzi li jagħti jmorru għand il-prim ministru sabiex jara jekk għandhomx jiġu implimentati jew le!

Dik hija avarija kompleta tal-ġustizzja u rajniha ssir proprju fil- kummissjoni li kienu waqqfu huma.

M'nejn safejn deċiżjoni ta' kummissjoni tmur għand il-prim ministru!

(Interruzzjonijiet) Onor. Louis Galea, permezz ta' din il-liġi l-Prim Ministru jrid bilfors jattwa deċiżjoni tat- tribunal li mbagħad ikun obbligat jissottometti rapport lill-Parlament.

Dan żgur li ma kienx isir fi żmienkom.

Barra minn hekk aħna assigurajna illi jkun hemm trasparenza assoluta billi l-proċeduri u s-smigħ tar-rikors isir fil-miftuħ u dan huwa wkoll rekwiżit ieħor importanti sabiex il- ġustizzja mhux biss issir imma tkun tidher illi qiegħda ssir.

Ingredjent ieħor importanti huwa li jkun hemm redress billi s-sentenza tiġi esegwita.

Issa jekk din tiġix esegwita in cash jew in kind, l- importanti huwa li l-persuna tieħu r-redress tagħha, ħaġa li ma kenitx neċessarjament applikabbli fil-kummissjoni li kien hemm qabel.

Ma naħsibx li l-Oppożizzjoni tippreferi li aħna nieħdu l-eżempju tagħha meta hi kienet fil-gvern u nkomplu nipproċedu quddiem kummissjoni li ma tirrispettax il- prinċipji bażilari tal-ġustizzja.

Qed ngħid dan għax qabel ma kienx hemm rispett tal-prinċipji bażilari tal-ġustizzja u aħna permezz tat-twaqqif ta' dan it-tribunal qed nassiguraw li verament ikun hemm rispett lejn l- ingredjenti bażilari tal-ġustizzja.

GĦalhekk l-Oppożizzjoni ma għandhiex għalfejn tkun kontra t-twaqqif ta' dan it-tribunal.

Kif qal tajjeb il- kollega tiegħi din hija opportunita' sabiex l-Oppożizzjoni tneħħi kull responsabbilta' proprju għaliex quddiemna għandna makkinarju ġust li jirrispetta l-prinċipji fundamentali tal-ġustizzja.

Jekk wieħed jopponi għal dan l-abbozz ta' liġi bilfors titħasseb, tissuspetta u tikkonkludi li xi ħadd għandu l-faħam miblul.

It-twaqqif ta' dan it-tribunal huwa indispensabbli proprju għaliex id- domanda miċ-ċittadin għat-twaqqif tiegħu hija waħda kbira.

Minbarra li dan l-abbozz ta' liġi kien imwiegħed fil-manifest elettorali tal-Partit Laburista, li rebaħ l-aħħar elezzjoni meta l-poplu tah il-mandat sabiex jiggverna, jidher li l-poplu jrid li jkun hemm dan it-tribunal akkost ta' kollox u għalhekk hemm bżonn li dan jitwaqqaf mill-iktar fis possibbli.

Ma għandix dubju li dan it-tribunal se jiffunzjona kif suppost fir-rispett tal- prinċipji fundamentali tal-ġustizzja sabiex jiġi assigurat li l-ġustizzja mhux biss issir imma tidher li qed issir u min ikun verament sofra inġustizzja jkollu l-makkinarju sabiex jieħu r-redress li jkun jixraqlu.

Nagħlaq id-diskors tiegħi billi ngħid li mhux biss din in-naħa tal-Kamra għandha tappoġġa dan l-abbozz ta' liġi, imma huwa l-obbligu tal-Kamra kollha li tassigura dan it-tribunal li jiġi mwaqqaf.

Grazzi, Mr Speaker.

MADAM SPEAKER: Nirringrazzjak.

Iktar rimarki, jekk jogħġobkom?

L-Onor.

Antoine Mifsud Bonnici.

ONOR.

ANTOINE MIFSUD BONNICI: Sinjura President, nistqarr li ma kelli l- ebda intenzjoni li nitkellem fuq dan l-abbozz ta' liġi pero' meta smajt lill-esponenti tal-Gvern jitkellmu, kemm fis-seduti li kellna qabel meta konna qed niddiskutu dan l-abbozz ta' liġi u anke llum meta tkellmu l-Onor.

Buhagiar u l-Onor.

Gulia, bilfors kelli nitkellem.

Jien m'iniex se nitkellem fuq dan l-abbozz ta' liġi mil-lat legali jew mil-lat tekniku għax nistqarr li fuq dawn ma nifhem xejn, pero' rrid nitkellem mil-lat reali u attwali.

Huwa veru dak li qal l-Onor.

Gulia, jiġifieri li l-poplu ta l- mandat lill-Partit Laburista għax dan il-partit illum għandu l-appoġġ tal- maġġoranza tal-poplu, bħalma kellu l-Partit Nazzjonalista meta kellu l- maġġoranza fl-elezzjonijiet preċedenti.

Waħda mill-affarijiet li kien hemm fil-manifest elettorali tal-Partit Laburista kienet li malli l-Partit Laburista jkun fil-gvern kellu jitressaq dan l-abbozz ta' liġi.

Imma hawn ma rridux ninsew x'kien jgħid il-Partit Laburista, jiġifieri li ċ-ċittadin se jiġi l-ewwel u li Gvern Laburista se jkun gvern tal-Maltin u l-GĦawdxin kollha.

Ma nafx kemm-il darba konna nisimgħu li Gvern Laburista se jkun gvern tal-Maltin u ta' l-GĦawdxin kollha u għalhekk tajjeb li naraw x'inhi l-atmosfera fil-pajjiż bħalissa.

X'qed isemmu n-nies bħalissa?

X'qed isemmu l-ħaddiema, b'mod speċjali l-impjegati fis-servizz pubbliku?

Illum f'kull dipartiment tal-gvern ħlief transfers ma jissemmewx.

Dan hu li rridu naraw u jien minn dan il-lat li se nitkellem l-iktar.

X'ipokresija qed jimxi biha dan il-Gvern meta qed jgħaddi din il-liġi proprju fi żmien meta qed jagħmel affarijiet li jmorru kontra dak li hemm f'din il-liġi!

Jien se nispjega dawn l-affarijiet bil-fatti u se nitkellem l-aktar fuq it-transfers li qed isiru bħalissa għaliex proprju paragrafu (a) ta' klawsola 6 ta' dan l-abbozz ta' liġi jitkellem dwar "ħatriet, promozzjonijiet jew trasferimenti ta' uffiċjali pubbliċi".

Jiena m'iniex se noqgħod ngħid li qabel ma kenux isiru transfers għax kienu jsiru u ġieli saru ħażin ukoll u għalhekk m'iniex se niddefendi dak li sar ħażin, imma se ngħid kif il-Gvern Laburista qed jgħaddi din il-liġi fiż-żmien meta fil-pajjiż hawn għagħa kbira u l-impjegati tas-servizz pubbliku lanqas jafu fejn se jisbħu għada.

Bħalma jaf kulħadd hemm impjegati li diġa' ngħataw transfer u hemm oħrajn li qed jistennew transfer.

Allura x'ipokresija u x'wiċċ tost għandu dan il-Gvern li jiġi jgħajjar b'allegati inġustizzji li saru fi żmien Gvern Nazzjonalista!

Imbagħad wara kollox dak iż-żmien kien hemm il-Kummissjoni għall-Investigazzjoni ta' Inġustizzji biex tinvestiga kull allegazzjoni.

Issa dan il-Gvern qed jgħid li lil dawk li ma riedux imorru quddiem din il-kummissjoni se jipprovdilhom mezz biex iressqu xi ilmenti li jista' jkollhom.

U veru li ħasbu għal kollox għaliex fejn il- Ministru tal-Finanzi dam jeqred għaliex ħallejna ma nafx kemm-il ħofra u għalhekk ma setgħux isibu flus biex jagħmlu ċerti affarijiet, għal dan il- għan sabu Lm200,000 biex bihom ikunu jistgħu jikkompensaw lil dawk li qed jgħidu li għandhom dritt li jieħdu r-raġun minn idejn dan it-tribunal.

Sinjura President, b'kumbinazzjoni, l-Onor.

Louis Buhagiar, li għadu kemm tkellem qabli, fil-leġislatura l-oħra kien għamel diskors hawnhekk meta kien hemm il-kwestjoni tal-promozzjonijiet tan-nurses f'San Vinċenz de Paule.

Hu kien għamel plejtu sħiħ fuq il-promozzjonijiet li qal li kienu nġusti u fost affarijiet oħra kien semma l-Public Service Commission u l-Ombudsman.

Jien hawnhekk se naqra parti mid-diskors li kien għamel l- Onor. Buhagiar dak iż-żmien meta kien fl-oppożizzjoni fejn kien iddefenda lin-nurses li suppost ġew maqbuża fil-promozzjonijiet.

L-Onor.

Membru kien qal dawn il-preċiżi kelmiet:

"Dan l-aħħar għamilna l-liġi dwar l-Ombudsman.

L-ewwel punt li ridt inressaq huwa li huwa inutli li l-Gvern iressaq din il-liġi u l-pajjiż jingħata l-faċilita' li jitressqu l-ilmenti meta mbagħad ikun hu stess, jiġifieri l-Gvern, li jbierek u jinizja affarijiet inġusti bħal dawn.".

Jiġifieri fi kliem l-Onor.

Buhagiar stess il-Gvern għandu jkun l-ewwel u qabel kulħadd li ma jħallix li dawn l-affarijiet isiru.

Kieku mhux diġa' għidt li dan id-diskors qalu l-Onor.

Buhagiar kont inkun nista' ngħidu jien għaliex il-Gvern illum qed iressaq liġi li biha suppost se jirranġa ċerti affarijiet meta preżentement fil-pajjiż hawn għagħa kbira fuq l-affarijiet li qed jagħmel, fosthom it-transfers li qed jingħataw - hu qed jgħid li qed isiru skond l-esiġenzi tas-servizz u 'l quddiem nidħol f'ċerti dettalji dwar dan u naraw fejn huma l-esiġenzi tas-servizz, speċjalment fil-qasam tas-saħħa - li żgur ma tistax tgħidilhom li huma ġusti jew li qed isiru skond l-esiġenzi tas-servizz imma tista' ssejħilhom biss trasferimenti politiċi u anke agħar.

U jien l-aktar ħaġa li tkiddni, Madam Speaker, hija li dawn it-trasferimenti m'humiex biss politiċi - trasferimenti politiċi qatt m'huma sbieħ, imma forsi f'ċerti każi wieħed jista' jiġġustifikahom - imma huma wkoll vendikattivi u 'l quddiem nuri kif almenu żewġ trasferimenti li saru fl-Isptar San Vinċenz de Paule mhux biss kienu politiċi imma kienu wkoll vendikattivi.

Allura jien ngħid li hija ipokresija grassa min-naħa tal-Gvern li filwaqt li qed jipprova jgħaddi din il-liġi, qed jgħidilna li din se sservi sabiex tpatti għal dawk li sofrew inġustizzji taħt Gvern Nazzjonalista għax ma kellhomx fejn jirrikorru.

Għalhekk jien ngħid li din hija xi ħaġa li l-poplu Malti żgur ma jistax jaċċettaha.

Aħna m'aħniex qed ngħidu li l-Gvern ma kellux mandat sabiex iressaq din il-liġi għaliex la rebaħ l-elezzjoni għandu dritt iressaq il-liġijiet kollha li jrid, imma lanqas għandu dritt li b'ipokresija kbira jipprova jgħaddi liġi bħal din sabiex taparsi jsewwi ċerti affarijiet li allegatament saru taħt Gvern Nazzjonalista biex imbagħad hu jagħmel agħar minnhom!

Allura issa qed naqgħu għall- assurdita'.

Nerġa' ngħid li l-Partit Laburista rebaħ l-elezzjoni bi slogan "Gvern tal-Maltin u l-Għawdxin Kollha" u għaldaqstant ma jridx jinsa li huwa gvern ta' kulħadd.

Sur President, nerġa' ngħid li ċerti trasferimenti li qegħdin isiru, speċjalment fl-Isptar San Vinċenz, ma sarux minħabba l-esiġenzi tas-servizz imma saru b'mod partiġjan u vendikattiv.

Jiena kont segretarju parlamentari qabel l-Onor.

Buhagiar u nammetti li xi kultant ikun hemm bżonn li ċċaqlaq nurse minn ward għal oħra, imma żgur li ma naċċetta qatt li ċċaqlaq nurse minn sptar għal ieħor mingħajr raġuni.

Ċerti kliem li qed jingħad qed jikxef idejn dak li jkun.

Per eżempju, jien għandi kull rispett lejn il-Ministru Michael Farrugia imma jiddispjaċini ngħid li meta nhar il-Ġimgħa smajtu jitkellem waqt diskussjoni fuq wieħed mir-radjijiet, skandalizzani bl-argument li uża għaliex meta ġie biex jiddefendi ċerti trasferimenti qal: Dak li issa qed igerger għax transferejnih ma lmentax qabel meta qala' lil ħaddieħor!

L-ewwelnett m'hu veru xejn għax f'dak il- każ li kien qed isemmi hu lanqas hu veru li qala' lil ħaddieħor, u t-tieni nett joħroġ ċar li dan kien transfer ta' tpattija, jiġifieri t- transferiment ta' dan il-bniedem minn sptar għal ieħor sar bi tpattija għaliex hu ħa post ieħor meta kien hemm il-bidla fil-gvern.

Imbagħad l-iktar ħaġa li laqtitni minn dak li qal il-Ministru Farrugia kienet meta daħal f'affari personali u semma inċident li kellu meta kien għadu tabib - kulħadd ikollu minnhom dawn - u ħadd ma qabeż għalih allavolja kien se jitlef ħobżu.

Din m'hijiex serjeta' ta' ministru li jrid jiġġustifika ċerti trasferimenti li qed isiru fid-dipartiment tiegħu u allura joħroġ bl-argument li meta hu forsi kien f'pożizzjoni mwiegħra ħadd ma qabeż għalih allavolja kien se jitlef ħobżu.

Meta smajt dawn l- argumenti jien ħassejt li bilfors kelli nitkellem illum u ħassejt hekk għaliex qed nara li qed isiru affarijiet ipokriti; qed jgħidu ħaġa u jagħmlu oħra.

Kif diġa' għidt l-agħar ħaġa f'każ ta' transfer hija meta mhux ikun biss politiku imma jkun ukoll vendikattiv.

U hawnhekk se nispjega x'irrid infisser meta ngħid "transfer vendikattiv".

Wieħed mit-transfers li sar fl-Isptar San Vincenz, Madam Speaker, hu dak ta' nursing officer Nazzjonalist - u ma jibżax jgħid li huwa Nazzjonalist, bħalma hemm nursing officers Laburisti fl-Isptar San Vincenz u li jien naqlgħalhom il-kappell għaliex jagħmlu xogħlhom kif għandhom jagħmluh - li mill-esperjenza tiegħi personali nista' ngħid li huwa wieħed mill-aħjar nursing officers li kien hemm fl-Isptar San Vincenz.

Nista' nassigura lil kulħadd li dan huwa bniedem motivat, dedikat, dejjem għamel xogħlu u huwa bniedem li l-anzjan għalih jiġi l-ewwel u qabel kollox, jiġifieri huwa bniedem li ħadd ma jista' jgħid li mhux qed jaqdi dmiru sewwa.

L-unika tebgħa li għandu mal-Gvern preżenti hija li huwa Nazzjonalist.

Ħalli issa nispjega jekk dan it-transfer li ngħata dan il-bniedem huwiex vendikattiv jew le.

Dan in-nurse għandu l-mara tiegħu nurse wkoll, fil-fatt nursing officer bħalu, u qiegħda in charge ta' waħda mill-iktar wards diffiċli li għandna fl-Isptar San Vincenz.

Din il-koppja toqgħod Hal Farruġ u kienu jaħdmu shift differenti ħalli jippruvaw ilaħħqu mal-ħtiġijiet tal-familja tagħhom.

Allura li taqla' lil dan il-bniedem mill-Isptar San Vincenz u tibagħtu Mount Carmel Hospital taqa' taħt l-esiġenzi tas-servizz, Madam Speaker?

Dan m'huwiex każ ta' transfer partiġjan biss, għaliex kieku kien hekk kont forsi nasal biex ngħid li kulħadd għamel xi transfer hekk, imma huwa wkoll transfer vendikattiv u jien dan ma nistax naċċettah kemm bħala tabib, kemm bħala ċittadin, kif ukoll bħala bniedem li kont f'dak il-post li issa qiegħed jokkupa ħaddieħor.

Dan it-transfer ma tistax issejjaħlu b'mod ieħor ħlief dak ta' transfer vendikattiv.

Ma jistgħux jgħidu li dan sar minħabba l-esiġenzi tas-servizz għax dan in-nurse qed jagħmel kors fil- ġerontoloġija u fil-fatt dalwaqt jieħu d-diploma f'dan il-qasam u għaldaqstant ma jagħmilx sens li taqilgħu mill-Isptar San Vincenz fejn hemm dawk ix-xjuħ kollha u fejn għandek bżonn nies li huma versatili fil- ġerontoloġija u tibagħtu Mount Carmel.

Kif tista' tispjega affarijiet bħal dawn?

Għalhekk meta jiġu jgħidu li dawn l-affarijiet qed isiru minħabba l- esiġenzi tas-servizz jien żgur li ma nistax nemminhom.

Għalkemm l-union ta' l-infermiera u l-qwiebel - l-MUMN - ipprotestat fuq dan il-każ speċifiku meta qalet li kważi jidher ċar li dan huwa transfer politiku, jien xorta m'iniex kuntent li din il-union ipprotestat bil-kliem biss.

Taf kif għandha tagħmel din il-union għax bħalma pprotestat fi żmienna meta kienu saru transfers politiċi, jekk trid tkun kredibbli għandha tagħmel l- istess bħalissa.

M'huwiex sew li meta jkun hemm Gvern Nazzjonalista taġixxi mod u meta jkun hemm Gvern Laburista taġixxi mod ieħor.

Sur President, billi ċċaqlaq nurse minn ward għall-oħra fl-istess sptar, fil-loġika tiegħi ta' bniedem li kont responsabbli minn dan il-post, bilkemm ngħoddu bħala transfer, anzi aktar ngħidlu redeployment.

Imma li taqbad nurse li taf li ma jistax jaħdem f'ċerti postijiet minħabba l-marda li għandu u tneħħih mill-post protett li kien jaħdem fih biex tibagħtu f'ward fejn hemm il-periklu li jieħu infezzjoni u jibqa' sejjer għand Alla, dik ngħidilha vendikazzjoni.

Jekk trid tgħid li kellu a cushy job neħħih minn hemm, ma jimportax, imma almenu ibagħtu f'post fejn m'għandux riskju għal saħħtu.

Dawn huma l-affarijiet li saru f'dawn l-aħħar ġranet.

Għal din ir-raġuni biss qomt nitkellem illejla, għaliex mhux veru li huma sinċieri meta jagħmlu ċerti affarijiet.

Dik li qed jagħmlu hija ipokresija għaliex qed jgħidu ħaġa u fil-fatt qed jagħmlu ħaġa oħra.

Ovvjament din il-liġi se tgħaddi għax il-Gvern għandu l-maġġoranza, bħalma konna ngħaddu l- liġijiet aħna meta konna fil-gvern u kellna l-maġġoranza, imma l-ispirtu tagħha mhux se jiġi attwat jekk m'aħniex se nirrimedjaw għal dawn l- affarijiet.

Sinjura President, din ta' "l-esiġenzi tas-servizz" issa ilna nisimgħuha u issa se ngħid xi ħaġa jien wkoll f'dan ir-rigward.

Dan l-aħħar il- Ministru Farrugia tkellem f'aġġornament fejn qal li ċ-ċaqliq li qed isir fil-qasam tas-saħħa qed isir bi pjan biex jitjieb is-servizz.

Jien se nieħu xi eżempji ta' każi li seħħew fl-Isptar San Vincenz de Paule u nibda billi nerġa' nirriferi għall-każ li kont qed nitkellem fuqu.

(Interruzzjonijiet) Jien fejn m'iniex żgur ma nitkellimx.

Kif tista' tiġġustifika l-fatt li nursing officer li huwa versatili fil-ġerontoloġija u li hemm bżonnu f'San Vincenz de Paule, tibagħtu Mount Carmel Hospital minħabba esiġenzi tas-servizz?

Kif tista' taċċetta li minħabba esiġenzi tas- servizz titneħħa nursing officer li kienet in charge minn ward tan-nisa - għal min ma jafx fl-Isptar San Vincenz de Paule hemm shortage ta' nurses fis-section tan-nisa - li kienet tikkonsisti f'madwar 60 anzjana u tibgħatha fl-administration block biex minflokha tpoġġi nurse raġel?

Fl- administration block qiegħda moħlija għax hija nurse tajba.

Mela neħħew nursing officer mara minn ward tan-nisa u minflokha poġġew nursing officer raġel.

Allura dan ukoll sar għall-esiġenzi tas-servizz?

Meta l-Onor.

Buhagiar għamel l-ewwel żjara tiegħu f'San Vincenz de Paule, id-DOI kien ħareġ press release dwar din iż-żjara u se naqra parti minnha:

"Fuq it-transfers, l-Onor.

Buhagiar enfasizza li meta mhux mitlubin dawn ikunu kontro-produttivi u l-impjegat ma jaħdimx għal qalbu.".

Dan mhux jien qed ngħidu iżda ingħad fi press release maħruġa mid-DOI wara ż-żjara li saret mill-Onor.

Louis Buhagiar fir-Residenza ta' St Vincent de Paule.

"Huwa jrid staff kuntent.

Huwa assigura li mhux se jwettqu xi tip ta' ċaqliq li jista' jagħti riżultati negattivi."

- nixtieq naf jekk dawn iż-żewġ każi lampanti li semmejt humiex każi negattivi -

"Dr Buhagiar spjega li jekk ikollna staff kuntent dan jirrifletti fuq is-servizz li jingħataw ir-residenti f'San Vinċenz."

Madam Speaker, dawn jippriedkaw mod u jagħmlu mod ieħor.

Kieku l- affarijiet imxew skond kif hawn f'din il-press release, kieku t- trasferimenti li saru żgur li ma kenux isiru.

Allura fejn hi s-serjeta'?

Fejn hi l-onesta' ta' dawn in-nies?

Kif diġa' għidt, mhux se nikkritika din il-liġi mil-lat legali jew mil-lat tekniku għax diġa' kkonfessajt li ma nifhimx f'dawk l-oqsma, imma irrid nara l-ispirtu ta' dawn in-nies ħalli nkun naf jekk hux veru jemmnu f'dak li qed jgħidu.

Irrid nara jekk il- fatti li qed isiru f'dawn iż-żmenijiet tal-lum humiex jagħtu raġun għal din il-liġi.

Fi żmien il-Gvern Nazzjonalista l-kelliema tal-Partit Laburista kienu qalu li m'għandhomx fiduċja fil-Kummissjoni għall-Investigazzjoni ta' Inġustiżżji li kienet twaqqfet dak iż-żmien, imma almenu kien hemm kummissjoni għall-investigazzjoni ta' inġustizzji.

Jien inkompli ninsiti u ngħid li dawn ma jemmnux f'dak li qed jgħidu u meta kienu ngħataw dawk il-promotions fl-Isptar San Vinċenz de Paule - u jien irrid insemmiha din, allavolja ħadd ma semmieha min-naħa l-oħra - l- Onor. Louis Buhagiar kien ġie hawnhekk u qal li kien hemm nurses li ġew maqbuża minn xi nurses li ġew ppreferuti għax marru jaħdmu fid-dar ta' l- Onor. Francis Agius.

Kien hemm ħafna allegazzjonijiet bħal dawn u f'wieħed mid-diskorsi li kien għamel qal:

"Jien minn hawnhekk nixtieq nagħmel appell u ngħid li għadu mhux tard wisq biex is-Segretarju Parlamentari jara li jirranġa dawn l- inġustizzji."

- kien qed jgħid għalija -

"Jien naf li hemm ħafna minn dawk il-kandidati li ġew ittrattati inġustament u li qegħdin jipprotestaw mal-Public Service Commission u nħeġġeġ lid-dipartiment u lis-Segretarju Parlamentari biex jappoġġa l- protesta ta' dawn il-kandidati u jara li l-affarijiet jiġu ggwidati tajjeb u jiġu rranġati.".

Hekk sar, Sinjura President.

Jiena ma kelli l-ebda intenzjoni li l- ilmenti ta' dawn il-kandidati ma jmorrux quddiem il-PSC.

Dawn marru quddiem il-PSC; u din interrogat lil kulħadd, talbet kjarifika mingħand min kien fil-bord, mingħand is-supretendent ta' l-isptar ta' dak iż-żmien u anke mingħandi.

Pero' r-riżultat tal-Public Service Commission kien li kollox sar kif kellu jsir, kollox sar above board, u allura dawk il- promozzjonijiet li ngħataw ġew konfermati.

Din hija l-verita' u għalhekk il-promotions li ngħataw dak iż-żmien saru kif kellhom isiru.

Ladarba qed nitkellem fuq il-promozzjonijiet, nixtieq ngħid xi ħaġa oħra.

Il-union li għadni kemm semmejt, jiġifieri l-union ta' l-infermiera u l- qwiebel, għadha kemm kellha laqgħa mal-membri tagħha u kif jaf kulħadd jekk union trid tkun kredibbli, union ma tistax taġixxi b'ċertu mod meta jkun hemm Gvern Nazzjonalista fil-poter u taġixxi mod ieħor meta jkun hemm Gvern Laburista fil-poter.

Jekk ċerti uffiċjali ta' din l-union jridu jkunu kredibbli allura jridu jkunu konsistenti fl-aġir tagħhom.

Kulħadd jaf xi stand ħadu fiż-żmien meta jien kont Segretarju Parlamentari u xi stand qed jieħdu issa.

Għalhekk qed ngħid li jekk din l-union trid tkun kredibbli trid tibqa' konsistenti ma' kif kienet timxi qabel.

Irrid ngħid li bqajt skantat b'waħda mir-riżoluzzjonijiet li għaddew fil-laqgħa li kellhom nhar il-Ħamis u li titkellem fuq il-bord ta' l-għażla għall- promozzjonijiet ta' nursing managers fl-Isptar San Luqa.

F'din ir- riżoluzzjoni jingħad li l-union "tosserva wkoll li l-bord ta' l-għażla kellu bħala chairman persuna li hija magħrufa li fil-passat ħadmet bi skopijiet politiċi.".

Issa jien ma nafx jekk hawnx persuna f'Malta li m'għandhiex skopijiet politiċi.

Naħseb li anke dawk li ffirmaw din ir- riżoluzzjoni - u jiena naf min huma - huma politiċi u għandhom ideali politiċi.

Meta union bħal din tgħaddi riżoluzzjoni fejn tgħid li dak il- bord ma kienx validu għaliex bħala chairman tiegħu kien hemm persuna li "fil-passat hija magħrufa li ħadmet bi skopijiet politiċi" .....

Mela naturalment kieku baqa' fil-poter il-Gvern Nazzjonalista din ma kenitx issir għaliex kienet tkun saret bi skop politiku!

U jiena naf għal min qed jgħidu li huwa Nazzjonalist.

Imma din hija serjeta', Madam Speaker?

GĦalhekk wieħed irid joqgħod attent anke meta jgħid li se ngħaddu dan l- abbozz ta' liġi ħalli jitwaqqaf tribunal biex jiġu rimedjati inġustizzji li saru fil-passat.

L-ewwelnett ċerti inġustizzji mhux veru jkunu saru u barra minn hekk wieħed għandu jgħid x'inġustizzji saru.

Nista' nsemmi, per eżempju, il-promozzjonijiet li ngħataw f'San Vinċenz de Paule u li konna qlajna kritika dwarhom mill-Onor.

Buhagiar.

Jiena niskanta kif l-istess Onor. Membru ma rriferiex għal dawn il- promozzjonijiet, imma jien se nirriferi għalihom għaliex naf li ma kien hemm xejn ħażin fil-proċess li sar.

Dak li kienu qed jgħidu dak iż-żmien kien biss biex iħammġu u dan jidher ċar mir-risposta tal-Public Service Commision u l-ittra - l-Onor.

Buhagiar jista' jaraha - li tgħid li kollox sar kif kellu jsir u li ma kien hemm l-ebda inġustizzji fl-għoti ta'dawn il- promozzjonijiet.

Allura mhux veru li kien hemm faħam miblul, Madam Speaker.

Imbagħad niġi hawnhekk u nisma' lill-Onor.

Gavin Gulia jgħid li min joġġezzjona għal dan l-abbozz ta' liġi jkun qed joġġezzjona għaliex għandu l-faħam miblul!

Jien qatt ma kelli faħam miblul u żgur li ħadd min sħabi m'għandu faħam miblul.

Jiena qed noġġezzjona għaliex fil-passat kienu jgħidu ċerti affarijiet biex jagħmlu propaganda u biex iħammġuna, u issa li qegħdin fil-gvern qed jagħmlu affarijiet oħra li mhux allegatament, imma manifestament, huma ħżiena.

L-Onor.

Gulia qal: Possibbli ma jafux bit-transfers vendikattivi li saru bejn l-1987 u l-1996?

Jiena nistqarr li ma nafx.

Jista' jkun li kien hemm transfers pero' jiena diġa' pprovajtlu li f'ħames xhur - u mhux f'għaxar snin - diġa' saru żewġ transfers vendikattivi fl-Isptar San Vincenz de Paule.

Jiġifieri jekk jibqgħu mexjin b'din ir-rata, f'għaxar snin - għalkemm mhux se jkollhom ċans jibqgħu fil-gvern għal għaxar snin - ara kemm-il transfer vendikattiv se jagħmlu!

Din m'hijiex serjeta'.

L-Onor.

Buhagiar għadu kemm qal li jittama li ma jkunx hemm diskriminazzjoni fuq bażi politika fl-għoti tat-transfers, u dan meta jaf x'sar f'San Vincenz de Paule f'dawn l-aħħar ġranet.

Lil dawn in-nies ma tistax temminhom u din hija r-raġuni għala tkellimt illum.

Jiena ma dħaltx fid-dettall tal-liġi għaliex m'hijiex il-linja tiegħi, pero' żġur li l- Gvern Laburista, li qed jippreżenta dan l-abbozz biex isewwi għall-allegati inġustizzji li għamilna aħna meta konna fil-gvern, qiegħed jagħmel aktar inġustizzji.

U dawn m'humiex xi inġustizzji allegati imma huma manifesti u li jista' jarahom kulħadd għaliex meta tagħti transfers li jmorru kontra l- esiġenzi tas-servizz tkun qed tagħmel transfers politiċi; u f'ċerti każijiet jista' jkun hemm lok għal transfer politiku, pero' li jkun transfer politiku u vendikattiv żgur li ħadd minn hawn ġew ma jaċċettah.

Grazzi.

MADAM SPEAKER: Nirringrazzjak.

Aktar rimarki?

L-Onor.

Anton Refalo.

ONOR.

ANTON REFALO (Segretarju Parlamentari għal Għawdex): Sinjura President, jiena smajt b'attenzjoni sħiħa d-diskors ta' sieħbi l-Onor.

Antoine Mifsud Bonnici u bir-rispett kollu ninsab mistagħġeb b'dak li qal.

Nixtieq infakkru li fi żmienu ċertu Frank Cauchi, li kien principal fit- Taqsima tal-Public Cleansing f'GĦawdex, kien intbagħat jaħdem iċ- ċimiterju.

Tant hu hekk li f'GĦawdex ma riedux jiffirmawlu t-transfer u allura t-transfer ħareġ minn Malta.

Jiftakru dan jew ma jiftakrux l-Onor.

Mifsud Bonnici?

Dan il-każ kien ġara tliet snin jew erba' snin ilu meta kien responsabbli l-Onor.

Antoine Mifsud Bonnici.

(Interruzzjonijiet) Jiena qed insemmilu l-persuna.

MADAM SPEAKER: Point of order.

L-Onor.

Antoine Mifsud Bonnici.

ONOR.

ANTOINE MIFSUD BONNICI: Dan m'hu veru xejn.

Mela jien kont responsabbli mill-public cleansing!

MADAM SPEAKER: Kompli Onor. Refalo.

ONOR.

ANTON REFALO: Madam Speaker, dawn jgħidu li ma jagħtux transfers pero' kulħadd jiftakar x'ġara meta telgħu fil-gvern huma.

F'Għawdex daħlu fid-dipartimenti tal-gvern, kissru l-għamara kollha li kien hemm, kissru r- ritratti tal-prim ministru u tal-President ta' Malta ta' dak iż-żmien u lin- nies li kienu responsabbli mid-dipartimenti tefgħuhom f'rokna u ħallewhom żmien twil mingħajr skrivanija bla ma jagħmlu xejn u dan kollu meta l- għajta tagħhom kienet li jridu jagħmlu ġustizzja.

Dawn l-affarijiet mhux jiena biss nafhom imma jafhom kulħadd u kulħadd jaf x'ġara dak iż-żmien f'Għawdex.

U Alla jbierek issa jiġi l-Onor.

Mifsud Bonnici u jgħid illi fi żmienhom ma tawx transfers, la vendikattivi u lanqas politiċi!

Tajjeb illi nfakkru lill-poplu minn xiex għaddew nies illi ma kenux tat-twemmin politiku tagħhom.

Niftakru li kienu keċċew mix-xogħol xi ħaddiema impressed li ma kenux tat- twemmin politiku tagħhom u bil-vilta' kollha daħħlu oħrajn illi kienu diġa' jieħdu pensjoni minn barra.

Saħansitra wħud minn dawn għadhom barra sal- lum jgħajtu bl-inġustizzja li saret magħhom.

Niftakar dak iż-żmien kienu pprotestaw billi ħarġu fit-toroq pero' kollu kien għal xejn.

Dawn lanqas biss semgħuhom u, kif diġa' għidt, daħħlu oħrajn illi mhux talli kienu jaħdmu imma talli kienu jirċievu pensjoni minn barra.

Dawn keċċew lill-ħaddiema tal-Gozo Agricultural Products Ltd. 'il barra mix-xogħol - il-GAP tawha lil persuna privata li għadha taħdem hemm sal-lum - u saħansitra għadhom barra sal-lum, iżda tnejn minnhom għax kienu ta' kulur differenti sabulhom impjieg mal-gvern.

Imbagħad xi ngħid rigward iċ-charwomen li għaliex kienu Laburisti ħallewhom disa' snin jaħdmu f'Malta u kien biss reċentement meta l-Gvern Laburista tela' fil-gvern li dawn inġabu jaħdmu f'Għawdex.

Anke rigward is-security guards naraw li l-Ministru tal-Finanzi ta' dak iż-żmien ma riedx iġibhom f'Għawdex għax kienu Laburisti u għalhekk tħallew jaħdmu f'Malta.

Imbagħad xi ngħidu għall-każ ta' ċertu Tarcisio Agius fejn għalkemm il-Kumissjoni għall-Investigazzjoni ta' Inġustizzji sabet li dan għandu raġun, meta l-każ tiegħu mar quddiem il-Prim Ministru ta' dak iż- żmien, il-Prim Ministru ma tahx raġun.

U nibqgħu sejrin ad nauseam, b'inġustizzja waħda wara l-oħra, li saru mal-Laburisti Għawdxin.

Naraw ukoll li l-ħaddiema tal-Comino Pig Development Ltd. kienu tkeċċew 'il barra u għadhom sal-lum mingħajr ma sabu mpjieg ieħor.

Pero' l- inġustizzji ma sarux biss ma' dawn in-nies, imma saru anke ma' oħrajn illi applikaw għall-pensjonijiet.

Uħud illi kienu ntitolati għall-pensjonijiet ma ngħatawlhomx u oħrajn illi kienu jifilħu għax-xogħol kienu jirranġawlhom u jagħtuhom il- pensjoni, bir-riżultat illi f'Għawdex hemm ħafna nies illi ma kenux intitolati għall-pensjoni tan-national insurance, imma ma nafx kif, irranġawlhom u tawhom il-pensjoni.

Issa jien minn hawn nappella lil dawn in-nies biex japplikaw taħt din il-liġi u nitlob lill-Gvern jagħmel investigazzjoni serja biex jara kif dawn it-talin, li ma kellhom l-ebda dritt għall-pensjoni, ingħataw pensjoni.

Lil dawn kienu jgħidulhom: Job mal-gvern jew ma' xi korp parastatali m'hemmx, imma se tingħataw il- pensjoni.

U Alla jbierek lil dawn kienu jgħadduhom board f'temp ta' bejn xahrejn u tlieta.

Dawn kienu l-inġustizzji.

Dawn kienu l-ħneżrijiet illi kienu jsiru fil-gżira Għawdxija, inġustizzji, illi bilfors, jekk inti temmen f'Alla trid tirranġahom.

U għalhekk li dan il-Gvern irid jagħmel din il-liġi; liġi li għalkemm m'hijiex importanti daqstant fil-kontenut tagħha, hija mportanti mill-aspett soċjali.

Aħna qegħdin ngħidu li biex isir bilanċ fil-qasam ta' l-amministrazzjoni tal-ġustizzja bilfors trid issir liġi bħal din.

Bilanċ, li kif diġa' spjegajt, intilef bejn id-9 ta' Mejju, 1987 u l-15 ta' Mejju, 1995 meta kien hemm il-Partit Nazzjonalista fil-gvern u naħseb li f'Għawdex saru ħafna u ħafna iktar inġustizzji milli saru fil-gżira Maltija.

Il-Gvern Nazzjonalista ta' dak iż-żmien kien tela' bl-għajta li hu jrid jagħti spinta lis-settur privat, imma rajna x'ġara fil-fatt.

Ġara li daħlu kwantita' kbira ta' nies mal-gvern u mal-korpi parastatali a skapitu tal- Laburisti.

U daħlu nies jaħdmu meta l-irġiel tagħhom kienu diġa' qed jaħdmu mal-gvern; bħalma diġa' spjegajt, dawk li kienu qegħdin jirċievu pensjoni minn barra, sabulhom job mal-gvern jew mal-korpi parastatali, meta din hija kontra kull liġi.

U għalhekk dan il-Gvern ħass in-neċessita' u l- ħtieġa li jintroduċi din il-liġi biex permezz tagħha jerġa' jinstab dak il- bilanċ li kien ntilef matul dak il-perijodu.

Sinjura President, niftakar li meta jiena kont għadni nipprattika ta' avukat, fl-ETC kienu jsiru inġustizzji kbar fejn nies li ma kenux tat- twemmin politiku tal-Partit Laburista kien jinstabilhom impjiegi tajjeb mal- gvern, mal-Gozo Channel Co. Ltd. jew ma' xi korp parastatali, filwaqt li dawk li ma kenux tat-twemmin politiku tal-Partit Nazzjonalista kienu jintbagħtu barmen jew cleaners.

U mhux biss kienu jibagħtuhom barmen jew cleaners, imma kienu jibagħtu għalihom taparsi hemm ix-xogħol għalihom f'Malta.

Imbagħad meta l-Għawdxi kien jiġi mistoqsi mill-uffiċjal ta' l- ETC jekk iridx imur jaħdem Malta, dan kien ovvjament jirrifjuta.

Pero' l- iskop uniku kien li dan jiġi maqtugħ mill-ewwel parti tar-Reġistru.

Dan kien il-mod inġust u oxxen illi bih kien imexxi l-Partit Nazzjonalista fil- gvern, bl-iskop li taparsi qed irażżan il-qgħad ġol-gżira Għawdxija.

Imbagħad kien jiġi l-Ministru għal Għawdex jiftaħar illi l-qgħad fil-gżira Għawdxija naqas!

Allura x'kellna dak iż-żmien?

Kellna żewġ sezzjonijiet tal-poplu, b'waħda minnhom tieħu l-aħjar jobs.

Kellna nies li kienu jidħlu jaħdmu bħala charwomen fil-gżira Għawdxija u dawk iċ-charwomen l-oħra li kienu jaħdmu f'Malta tħallew fejn kienu.

Ir-riżultat ta' dan kien illi l- Għawdxin li jaħdmu f'Malta ma kellhom qatt ċans jmorru Għawdex għaliex il- gżira tagħna kienet timtela' mill-ewwel bil-ħaddiema Għawdxin Nazzjonalisti.

U din kienet verament l-oxxenita' li kienet teżisti fil- gżira Għawdxija, oxxenita illi dan il-Gvern irid bilfors isib soluzzjoni għaliha.

Għalhekk tajjeb li l-poplu jkun jaf li qegħdin nagħmlu din il- liġi mhux biss għal-Laburisti imma għal dawk kollha li sofrew inġustizzji għax dawn - bir-rispett kollu - kienu jaqdu biss lil dawk taċ-ċirku.

Dawk taċ-ċirku kienu jinqdew u jerġgħu jinqdew u jerġgħu jinqdew, mentri lill- oħrajn li ma kenux taċ-ċirku kienu jabbandunawhom u jagħmlu inġustizzji kbar magħhom.

Tant hu hekk li saħansitra ġol-gżira Għawdxija stess kienu jsiru oxxenitajiet kbar.

Jien m'għandix dubju li l-poplu jifhem għaliex il- Gvern Laburista jrid jagħmel din il-liġi.

L-Oppożizzjoni qiegħda tgħid li din hija liġi partiġjana bi skop li tipprova tagħmel l-inġustizzji man- Nazzjonalisti.

Din m'hijiex il-verita'.

Il-verita' hi li bilfors irid ikun hemm liġi bħal din biex jerġa' jkollna l-bilanċ li ntilef.

Kif se jerġa' jintlaħaq il-bilanċ?

L-ewwelnett dan se jsir billi fejn hu possibbli jingħata rimedju, bħal, per eżempju, jekk wieħed kellu dritt għal xi promozzjoni u ma ngħatatlux dan ikun jista' jeħodha, pero' fejn dan m'huwiex possibbli, għandu jingħata rimedju ta' flus f'ammont li ma jeċċedix is-somma ta' Lm5,000.

Naħseb li d-drafting ta' din il-liġi, għalkemm irid jiġi rfinut xi ftit, huwa tajjeb.

Fir-rigward tad-dritt amministrattiv hemm it-tendenza li pajjiżna jadotta prinċipji u normi mill-kontinent, pero' fil-każ tal-poteri u ta' l-indipendenza tat-tribunali aħna dejjem nippreferu li nimxu fuq is- sistema amministrattiva Ingliża.

It-tribunali kollha li ġew imwaqqfa sal- lum imxew statutorjament skond il-liġi u minnhom infushom evolvew prinċipji u nterpretaw il-liġi b'tali mod li qdew l-iskop li għalih ġew imwaqqfa.

Naħseb li eżempju klassiku huwa t-Tribunal Industrijali li għamel ġid kbir f'pajjiżna għax dan mhux biss interpreta l-liġi imma evolva l-prinċipji li għandhom x'jaqsmu mal-qasam tax-xogħol.

M'huwiex il-ħsieb tiegħi li nidħol fil-kontenut ta' dan it-tribunal, speċjalment fis-sens jekk jistax isir appell minn punt ta' liġi jew punt ta' prinċipju importanti, imma se nikkonċentra aktar dwar l-aspett soċjali tiegħu.

Sinjura President, skond dan l-abbozz ta' liġi t-tribunal irid jimxi skond ir-regoli tal-Kodiċi ta' Organizzazzjoni u Proċedura Ċivili u huwa tajjeb li jimxi skond dawn ir-regoli.

Barra minn hekk dawn il-proċeduri għandhom ikunu nformali biex jiġi evitat it-telf ta' żmien.

Huwa importanti wkoll li dan it-tribunal mhux biss jimxi skond il-liġiiet u r- regoli eżistenti imma wkoll skond il-prinċipji tal-ġustizzja naturali u l- prinċipji ta' l-ekwita'.

Naħseb li l-importanza tat-tribunali li jimxu skond il-prinċipji

tal-ġustizzja naturali u ta' l-ekwita' hija sabiex min ikun se jiġġudika jkollu l-mezz li fid-diskrezzjoni tiegħu jara li jekk liġi ma tagħtihx ir- rimedju, dan ir-rimedju xorta waħda jkun jista' jingħata skond il-prinċipji ta' l-ekwita'

Madam Speaker, jien naħseb li r-raison d'être ta' dan l-abbozz ta' liġi huwa wieħed ġustifikat ħafna għax, kif diġa' spjegajt, f'Għawdex saru inġustizzji kbar u huwa permezz ta' dan l-abbozz li nistgħu nerġħu nsibu bilanċ għall-inġustizzji li saru bejn id-9 ta' Mejju 1987 u l-15 ta' Mejju 1995.

Din il-liġi se jkollha impatt soċjali mportanti ħafna għax se tagħti l-mezzi neċessarji biex it-tribunal jara li l-ġustizzja mhux biss issir imma tkun tidher li qiegħda ssir u jien naħseb li dan huwa l-mod kif verament tista' ssir ġustizzja.

Grazzi.

MADAM SPEAKER: Grazzi.

Aktar rimarki?

L-Onor.

Alex Sceberras Trigona.

ONOR.

ALEX SCEBERRAS TRIGONA: Sinjura President, ma kontx se nitkellem dwar din il-liġi imma qed nara li għandha ċerti aspetti li huwa tajjeb li wieħed jikkonsidrahom.

Se nibda mill-aspett ta' kemm għandna nies f'pajjiżna li huma ta' ċerta kapaċita'.

Minħabba ċ-ċokon ta' pajjiżna u tal-popolazzjoni tagħna meta nipparagunaw ruħna ma' pajjiżi oħra bilfors insibu li għandna ftit nies li għandhom ċerti talenti u kapaċitajiet.

Allura wieħed mill-ewwel jiġi għall-konklużjoni preliminarja u preġudizzjali - biex ngħidilha hekk - li ma nistgħux naffordjaw li kull darba li jinbidel gvern, nies ta' talent rikonoxxut jiġu mitfugħin ġo skip.

Huwa ħażin għal pajjiżna li narmu nies li huma trained u li jkollhom ċertu talent.

Jien għandi esperjenza personali f'dan ir-rigward għax meta kont responsabbli mill-ministeru għall-affarijiet barranin, qatt ma kont niddistingwi lin-nies li kien hemm fil-ministeru bil-kuluri.

Kont naf li kien hemm min kellu kulur mod u min kellu kulur mod ieħor, pero' ma kontx noqgħod ngħid: Isma', la għandek dak il-kulur m'iniex se nħallik f'dik il- pożizzjoni.

Imma x'ġara?

Oħroġ il-għaġeb li l-Partit Nazzjonalista, l- aktar li kien jikkritika lill-Gvern Laburista li m'huwiex qed josserva d- drittijiet fundamentali tal-bniedem u kien jagħmel dawk il-ħafna litaniji twal, malli tela' fil-gvern fl-1987 qabad u għamel witch-hunt sħiħa għal kull min kellu xi xeħta Laburista fil-ministeru ta' l-affarijiet barranin u mhux biss bagħtuhom 'l hinn mill-ministeru ta' l-affarijiet barranin - u hawn jidħol l-aspett tal-vendikazzjoni, għax wieħed seta', kieku ried, jitrasferixxi persuna minn post sensittiv għal post inqas sensittiv fl- istess ministeru - iżda talli bagħtuhom f'post ta' penitenza.

Issa fl-ebda estacode m'hemm li għandha tingħata din it-tip ta' penitenza mingħajr il- ġudizzju tal-Public Service Commission.

U hawn il-bravi tad-drittijiet fundamentali tal-bniedem mhux biss kienu inġusti imma kienu wkoll illegali bit-transfers li taw lil nies ta' ċertu talent.

Per eżempju, lil wieħed illi kien qatta' snin fid-diplomazija Maltija mar- Renju Unit, dak iż-żmien li Malta kienet membru tas-Security Council tal- United Nations, bagħtuh jirriga l-foolscaps.

Issa ma ninsewx li l-fatt li Malta kienet membru tas-Security Council kien record għax din kienet l- unika darba fl-istorja ta' pajjiżna, minn 1964 'l hawn, li Malta ġiet eletta fis-Security Council.

Dak inhar konna ġejna eletti minn fost il- membri kollha tal-Ġnus Magħquda għax ivvotaw għalina 111-il membru mill-150 pajjiż li dak iż-żmien kienu jifformaw il-Ġnus Magħquda, jiġifieri ma ġejniex eletti bil-voti ta' dawk li kienu jifformaw il-Western European and others group.

Kont qed ngħid li, għaliex kien hemm ix-xamma li kien imċappas mhux ma' xi kriminal imma mal-Gvern Laburista - issa f'dan il- pajjiż ċkejken tagħna u f'din il-popolazzjoni żgħira tagħna forsi għandna tnejn jew tliet diplomats li għandhom sentejn esperjenza fis-Security Council - lil dan bagħtuh jirriga l-foolscaps!

Issa dan x'inhu jekk mhux affront għall-integrita' u għall-intelliġenza tal-bniedem?

Dan x'inhu jekk mhux affront għad-dinjita' tal-bniedem?

X'inhu jekk mhux affront għad- drittijiet fundamentali tal-bniedem li jkun jista' jiżviluppa t-talenti tiegħu?

X'inhu jekk mhux affront ukoll lejn Malta kollha li għandha bżonn dawn it-talenti?

Ħalli nagħti eżempju ieħor.

Diplomatiku li kien sar espert fuq ir-relazzjonijiet bejn Malta u l- Vatikan - naħseb li anke llum m'hawnx wieħed li huwa espert daqsu - bagħtuh fl-istores ta' l-Education jgħodd il-pitazzi u l-ġibs li għandhom hemmhekk.

U ejja!

Kieku tal-Partit Nazzjonalista deherilhom li fuq is- Security Council - ma ninsewx li f'disa' snin dawn lanqas xammewħ is- Security Council, mhux bħalma konna aħna għal sentejn sħaħ - ma jridux wieħed li ħasbu li seta' kien Laburist u allura riedu jneħħuh minn hemmhekk, setgħu jqiegħduh x'imkien ieħor fejn ma jkollux x'jaqsam daqstant ma' l-aspett ta' security, imma mhux jitterminaw dik l-esperjenza ħesrem!

Barra minn hekk ma nafx fuq liema grounds iddeċidew li ma kienx se jwettaq id-direttivi tal-ministru ta' dak iż-żmien.

Jiena nistaqsi: F'dan il-pajjiż kemm għandna manhours of diplomatic experience - għax hekk irridu ngħodduhom - li nistgħu naffordjaw li narmuhom fl-iskip?

M'għandniex daqstant, u l-ftit li għandna ngħożżuha, nieħdu ħsiebha u nikkultivawha kemm jista' jkun.

F'kull dipartiment ikollna nies li jevolvu u jagħtu ċertu kontribut u jaslu għal ċertu livell u anke jekk ma jibqgħux fuq dik il-materja bħala tali, tista' tgħaddihom orrizontalment fuq materji oħra ta' l-istess tip imma mhux titfagħhom jirrigaw il-foolscaps jew jgħoddu l- pitazzi u l-ġibs li hemm għall-provvista ta' l-iskejjel tal-gvern!

Din hija l-qima li suppost kienu juru lejn id-dinjita' tal-bniedem?

Din hija l- qima nisranija li suppost nebbħet u ispirat lin-Nazzjonalsiti meta kienu fil-gvern, Sur President?

Jiena dawn l-affarijiet narahom disgustanti għall-aħħar.

Dawn il-każijiet konna narawhom wieħed wara l-ieħor, u m'għandniex għalfejn immorru 'l bogħod wisq.

Safejn naf jien il-Partit Laburista huwa partit legali hawn Malta .

Dan m'huwiex xi partit sovversiv jew anarkiku u allura min jassoċja miegħu jrid jiġi banned miċ-ċentri ta' l- amministrazzjoni.

Dan m'huwiex xi partit li ħadd ma jista' jassoċja ruħu miegħu, qisna l-Mafja!

Allura għaliex kull min kien jassoċja mal-Partit Laburista, jew kien ikun hemm suspett min-naħa tal-ministru ta' l- affarijiet barranin ta' dak iż-żmien li xi ħadd qed jassoċja mal-Partit Laburista, ċum bum, isib ruħu barra?

Jiena din ma fhimthiex u għadni sal- lum nixtieq nisma' spjegazzjoni dwarha.

Issa dan m'hux qed ngħidu jien, imma qed jgħiduh dawk l-individwi li fi żmienna kienu diplomatiċi u li tkeċċew ħesrem malli tela' l-Partit Nazzjonalista fil-gvern fl-1987.

Jien lil dawn nirrakkmandalhom biex japplikaw quddiem it-tribunal ħalli ssir ġustizzja magħhom u jingħataw rimedju għal dak kollu li sofrew.

Dan m'huwiex biss il-fatt li persuna tkun sofriet transfer, imma finalment tkun sofriet Malta wkoll u għalhekk llejla qed inġib dawn iż-żewġ kriterji quddiem il-Kamra.

Jekk aħna konna wasalna fi stat fejn fil-ministeru ta' l-affarijiet barranin - għalissa se nibqa' nsemmi dan il-ministeru - kellna tant nies b'esperjenza ta' negozjati mal-Gvern Taljan, ma' dak tar-Renju Unit u ma' dak Libjan, mas- Security Council tal-Ġnus Magħquda, kif tista' f'daqqa waħda lil dawn tarmihom kollha 'l barra biex iġġib il-blue-eyed boys tiegħek?

Għaliex għandek terġa' tibda from scratch bir-riżultat li l-pajjiż ikollu jerġa' jibda jaħli l-flus fit-training ta' dawn in-nies meta diġa' kellu dawn ir- riżorsi?

Liema pajjiż se jissogra jagħmel din it-tip ta' ħela?

Għalhekk qed insemmi dawn iż-żewġ kriterji biex inkejlu d-deleterious effect, l- adverse effect, in-negative effect ta' dawn it-transfers politiċi.

Din m'hijiex biss vendikazzjoni għall-persuna li tintlaqat imma wkoll għal Malta għax finalment Malta se ssofri wkoll.

Hawn żewġ kontijiet li wieħed irid jagħmel u din il-liġi ovvjament qiegħda tipprova tirrimedja biss il- kont ta' l-individwu, imma l-kont tal-pajjiż se jbatuh iċ-ċittadini kollha kemm huma.

Il-pajjiż kollu se jbati b'dak li ġara fil-ministeru ta' l- affarijiet barranin u f'bosta ministeri oħra fejn min kien Laburist tkeċċa 'l barra.

Forsi l-agħar waħda kienet - dan l-aħħar semmiha l-kollega tiegħi l-Onor.

George Vella - l-ittra li kien kiteb il-bravu Evarist Saliba, fejn qal li hemm bżonn li madwar 75% tal-ħaddiema jiġu screened u mneħħija 'l barra.

Dan kien jibagħtilhom il-pulizija tas-CID biex il-ħaddiema ma jerġgħux jidħlu lura għax-xogħol.

Dan Saliba hu l-istess wieħed li kien jgħid li hawn Malta wasalna fix-xifer ta' l-irdum fejn jirrigwarda d-drittijiet tal- bniedem!

Sinjura President, dan bagħat is-CID lin-nies li kienu jaħdmu fil- ministeru ta' l-affarijiet barranin biex l-għada ma jidħlux lura għax- xogħol.

U dan għaliex kien jagħmlu?

Biex joħroġ l-effett soċjali fil- komunita' fejn jiġu tliet karozzi tas-CID quddiem l-omm jew il-mara ta' dak li jkun biex iwaqqgħu f'dik il-mistħija soċjali li ġew jiġbruh tas-CID.

Għalfejn imbagħad?

Biex jgħidlu li jrid ikellmu u wara li jħallih jistenna hemm jgħidlu li jista' jmur mingħajr ma jkun kellmu għax ikollu x'jagħmel, imma l-aqwa li jkun tebbgħu soċjalment.

Dan kien diplomatiku ieħor.

Rajna każ wara l-ieħor.

Dawn huma affarijiet tal-mistħija!

Dawn l- affarijiet huma sottili imma jagħmlu ħafna dannu lil dak li jkun għax in- nies jibqgħu jistaqsu: Imma dak inhar għaliex ġew tliet karozzi, waħda bil- pulizija bl-uniformi u tnejn oħra tas-CID - lil dawn kulħadd jagħrafhom għax Malta żgħira - u baqgħu hemm sakemm ħaduh magħhom id-depot u mbagħad ġabuh lura f'xi l-11.00 p.m.?

Dak li jkun bilfors jistaqsi: x'ġara u x'ma ġarax.

Għalfejn din il- messa in scena, biex wara kollox lanqas charge ma jitressaq, għax kieku kien hemm charge naħseb li kienu jressquh?

Dan kollu jsir biex lil dak li jkun intebbgħuh u nwaqqgħulu ġiehu u d- dinjita' tiegħu.

U dan mingħand l-insara li jirrispettaw id-drittijiet fundamentali tal-bniedem!

L-istess ħaġa ġara f'sections oħra tal-ministeru ta' l-affarijiet barranin.

Lil min kien imdorri jaħdem għal żmien twil fuq il-multilateral jew il-bilateral desks u xogħlu kien li jikteb il-briefs u jressaq l- interessi ta' Malta 'l quddiem, tefgħuh f'dipartiment ieħor jippanċja l- karti b'puncher manwali meta fil-kamra ta' ħdejh kien hemm puncher awtomatika!

Imma dan huwa sewwa għal Malta?!

Dan huwa rispett għall- bniedem?

Minn dawn l-affarijiet għaddejna mill-1987 'il quddiem u dan f'ministeru wieħed, Sinjura President.

Nies li qabel kienu jservu ta' ambaxxaturi ta' Malta żammewhom hemm ġew u jew ma tawhomx x'jagħmlu jew inkella talbuhom iġorru l-kaxex - avolja kien hemm min ibati b'qalbu - u qalulhom li dawn huma l-esiġenzi tas-servizz!

Mela ħalli naraw daqsxejn l- esiġenza tas-servizz kemm tista' tiġi stretched.

Kien hemm diplomatiku ieħor - dan ukoll kien ambaxxatur ma' organizzazzjoni internazzjonali - li wara li neħħewh minn fuq xogħlu, qalulu biex jibda jġorr il-kaxex minn fuq għal isfel u mbagħad meta qalilhom li kien ibati b'qalbu - dan tant kien umli u modest li qalilhom li x-xogħol mhux ma riedx jagħmlu imma ma setax jagħmlu minħabba li kellu din il-kondizzjoni - qalulu li postu ma kienx hemmhekk imma kellu jiġi boarded out.

Ara xi ħniena perversa!

Dawn virtujiet perversi kienu jimmanifestaw!

Fil-fatt filwaqt li taparsi jkunu qed jimmanifestaw ċertu virtu', din tkun imdawra b'mod li dak li jkun jgħid: Ara issa xi ġrali!

Offrejt li nerfagħlhom il-kaxex u għax għidtilhom li minħabba l-heart condition li għandi ma nistax nerfa' ħafna kaxex, se jgħadduni bord!

Imbagħad wara li lil dak li jkun iressquh bord, jibqgħu jkarkrulu sentejn u nofs sħaħ mingħajr deċiżjoni u jġibu skuża li jew ma kienx hemm it-tielet tabib, jew li r-rapport ikun għadu ma sarx, jew li jkunu jridu jerġgħu jeżaminawh, jew inkella li jkun se jerġa' jiġi maħtur il-bord.

Lil dak li jkun dawn jagħtuh it-torturi Asjatiċi, biex ngħid hekk, u tant ikidduh li jġiegħluh jitlaq minn jheddu.

Dawn m'humiex responsabbli għax ma refgħux idejhom imma din hija vjolenza ħafna iktar fina u effettiva.

Din hija vjolenza psikoloġika qawwija, vjolenza morali u immorali fl-istess ħin, Sinjura President.

Din hija t-tip ta' vjolenza li qomt nitkellem fuqha llejla u dan huwa t-tip ta' dannu li sofrew xi individwi.

Dan it-tribunal mhux se jiċċekkja fuq liġi biss imma se jiċċekkja fuq ġustizzja u fuq ekwita' u għalhekk se jkollu firxa ta' kriterji biex ikun jista' jiġġudika.

U hija fuq l-ekwita' li wieħed l-iktar irid jiċċekkja x'ġara u ma ġarax mill-1987 'il quddiem.

Dawn id-diplomatiċi, wieħed wara l-ieħor, tant tawhom kedda, tant dejquhom biex jitilqu minn hemm minn rajhom, tant għamluha b'mod fin li ma tistax tipprova li kienu qegħdin jagħmlu xi azzjoni kriminali, imma fil- fatt kienu qegħdin jagħmlu l-iktar affarijiet ta' oltranza, l-iktar affarijiet ta' mistħija u l-iktar affarijiet li huma daqqa ta' ħarta sfaċċata għad-dinjita' tal-bniedem, anke għad-drittijiet fundamentali tiegħu.

Dawn bdew jaħsbu li they got away with it, imma jiena jkolli ngħid li dan it-tribunal se jagħti r-raġun lilna ta' din in-naħa għaliex se jagħti r-raġun lil dawn l-individwi.

Dan it-tribunal se jagħti r-raġun wkoll lilna politikament minħabba li aħna b'dan it-tribunal qegħdin nakkużaw lill-Partit Nazzjonalista fil-gvern b'ipokresija grassa li hu jiftaħar li osserva d-drittijiet fundamentali tal-bniedem għaliex kull każ li se jiġi deċiż minn dan it-tribunal se jkun musmar ieħor f'din il-maskra ta' ipokresija ta' suppost rispett lejn id-dinjita' tal-bniedem.

Hawnhekk m'aħniex nitkellmu fuq danni li ħarġu minn inċident fejn karozza ħabtet ma' karozza oħra u se jiġi l-perit tal-qorti biex jara l-fanal kemm jiswa jew biex jara kemm jiswa biex ittella' n-naħa tal-bumper u l-gradilja ta' quddiem u wara li jara l-insurance policy ikun faċli jagħmel il-kont.

Le, dan m'huwiex kont faċli għax hawnhekk m'hawnx sfreġi, m'hawnx daqqiet, m'hawn ħadd li ħareġ immankat.

Hawnhekk hawn każijiet ta' tortura mentali, tortura psikoloġika u diffiċli ħafna biex tikkwantifika x'kien d-dannu.

F'dawn il-każijiet wieħed mar lura d-dar u qal: Ara jien fejn kont qabel u llum kelli nerġa' qisni tifel żgħir ta' sitt snin nagħmel 500 margin fuq il- foolscaps!

Jew inkella: Ara jien fiex kont qabel, and I proved myself, u llum kulma għandi x'nagħmel huwa li ngħodd 500 biċċa ġibs u nagħmel ir- rapport dwar dak il-ġibs!

Ara jien fejn kont qabel u llum kelli nġorr 20 kaxxa b'qalbi se tisplodi!

Ara jien fejn kont qabel u llum kulma kelli nagħmel huwa li qiegħed fuq il-bankina barra għaliex lanqas ħallewni nidħol ġewwa l-uffiċċju li kelli!

Madam Speaker, dawn huma l-każijiet li l-kont tagħhom qed tiffaċċjah mhux biss kull persuna li sofriet imma qed tiffaċċjah Malta kollha għaliex Malta tilfet min-nuqqas ta' din l- esperjenza kollha.

Malta tilfet min-nuqqas ta' din l-esperjenza u biex reġgħet iggwadanjatha kellha tonfoq il-flus għat-training ta' żgħażagħ oħrajn, li ovvjament huma fidabbli għan-naħa tagħhom, biex ikunu jistgħu jmexxu bihom.

Madam Speaker, jien inħeġġeġ lil dawn il-persuni kollha biex japplikaw quddiem it-tribunal għax hemm ħafna li jaħsbu li għax kienu applikaw quddiem il-kummissjoni mwaqqfa mill-Malta Labour Party meta konna għadna fil-Maċina, ir-rapporti li kienu għamlu hemmhekk awtomatikament se jiġu mressqa b'xi proċess ta' conveyor belt invisibbli mill-Maċina għall-Blata l- Bajda u għat-tribunal il-ġdid li se jitwaqqaf bis-saħħa ta' din il-liġi.

Le, m'hemm xejn awtomatiku.

Jiena nieħu din l-opportunitita' biex nagħmel appell qawwi u sinċier lil dawk kollha li sofrew minn inġustizzji fi żmien il-Partit Nazzjonalista mill-1987 sa l-1995, meta daħal l-uffiċċju ta' l- Ombudsman, biex japplikaw quddiem dan it-tribunal.

Quddiem it-tribunal se jkun jista' jgħinhom kulħadd; se jkun jista' jgħinhom deputat, se jkun jista' jgħinhom avukat u se jkun jista' jgħinhom ħabib tagħhom biex jimla' l-formoli u jgħid x'kien il-każ, x'kien il-complaint u jispjega minn xiex wieħed ikun sofra.

Dawn se jkunu ntitolati għal rimedju ta' żewġ tipi, Madam Speaker; se jkunu ntitolati għal rimedju in kind, jiġifieri jkun xi tip ta' re-instatement in kind jew - jekk ir-rimedju in kind ma jistax jiġi attwat - ikunu ntitolati għal rimedju finanzjarju ta' mhux iktar minn ¥5,000.

Issa kien hawn min qalli li s-somma ta' ¥5,000 hija somma baxxa apparagun ta' l-għexieren ta' eluf ta' liri li kienu taw f'danni permezz tal-kummissjoni li kienu waqqfu n-Nazzjonalisti.

Forsi wieħed irid jara jekk din is-somma hijiex se tkun finali jew jekk hijiex se tkun ta' preġudizzju għal xi tip ta' appell intern, anke lill-Prim Ministru, għal ammont ta' danni iktar qawwi.

Tajjeb li ngħidu, Madam Speaker, li dawn ma kenux xi każi iżolati, dawn ma ġrawx biss ġo ministeru wieħed.

Per eżempju, ġewwa l-Bank of Valletta kien hemm każijiet fejn daħlu galoppini jew canvassers Nazzjonalisti fuq min kien fis-siġġu ta' manager f'postijiet differenti u hedduhom bir- revolvers.

Barra minn hekk dawn diġa' kellhom iċ-ċwievet maqtugħin tal- lockers ta' dawk li kienu hemm qabilhom biex jiftħulhom il-lockers u l- kxaxen tagħhom għaliex min jaf x'ħasbu se jsibulhom!

Mela dawn daħlu fuqhom, attakkawhom u fetħulhom il-kxaxen biex forsi jsibulhom xi ħaġa.

Forsi kienu lesti biex iressquhom quddiem xi qorti iżda safejn naf jien - għalkemm I stand to be corrected - ma tressaq l-ebda każ quddiem il-qorti.

Issa dawn ir-raids, tipikament ta' storm troopers Nażisti, seħħew ġewwa uffiċċju pubbliku, bħalma huwa bank, fl-1987 u mhux fl-1933.

Imma wieħed wara l-ieħor, branch wara branch, daħlu l-galoppini Nazzjonalisti biex ħadu over mingħand min kien f'dawn il-postijiet.

(Interruzzjonijiet) L- Onor. Austin Gatt issa qiegħed jibda jqajjem rixu.

Aħjar jgħidilna b'liema intenzjoni qagħad kwiet dawk l-14 jew 18-il siegħa.

Forsi kien qed jixtieq li jaqla' t-trouble b'dawn l-istess galoppini għax ma setax jaċċetta r- riżultat elettorali ta' Ottubru li għadda?

Għalhekk f'dawn it-18-il siegħa ma ħalliex ir-riżultat jasal?

Jaqaw xtaq jagħmel xi ħaġa bil-galoppini li kienu għadhom qegħdin iferfru minn dan it-tip ta' atteġġjament, Madam Speaker?

Għalfejn sar dan kollu?

Forsi xi darba l-Onor.

Austin Gatt jispjegahomlna dawn l-affarijiet imma issa m'iniex se noqgħod fuq dak li jgħid l-Onor Austin Gatt għaliex f'dan il-mument m'huwiex reliable ħafna.

Madam Speaker, jien nippriferi noqgħod fuq dak li jgħid ir-rapport ta' l- 1995 ta' l-istess kummissjoni - dan ir-rapport il-Kummissjoni għall- Investigazzjoni ta' Inġustizzji għamlitu biex tgħid kif imxiet, x'complaints kellha, kemm minnhom ġew aċċettati, kemm minnhom ġew riġettati, kemm ġew mgħoddija lill-Prim Ministru u jekk dan mexxihomx jew le u kemm minnhom baqgħu pendenti - u se nieħdu minn żewġ aspetti, fis-sens li l-ewwel kien hemm dawk il-każijiet li ġraw bejn l-1971 u l-1987 li l- kummissjoni kienet proprju twaqqfet biex tiċċekkja, imbagħad fuq xi parir legali ta' xi ħadd wessgħu l-mansjoni tal-kummissjoni biex hi tkun tista' tindaga fuq każijiet ġodda li jqumu minn żmien għal żmien taħt l- Amministrazzjoni Nazzjonalista.

U meta tibda dieħel f'dawn il-każijiet ta' wara l-1987 tara b'liema mod ġew irrapportati.

Per eżempju, kien hawn xi ħadd, mingħalija l-Onor.

Tonio Borg, li qal li din hija l-ewwel darba f'għaxar snin li qiegħed jisma' b'dawn l-affarijiet.

Skużi, imma dawn kienu front page f'"l-orizzont".

(Interruzzjonijiet)

MADAM SPEAKER: Jekk jogħġobkom, żommu l-ordni.

ONOR.

ALEX SCEBERRAS TRIGONA: Fil-fatt jekk trid nista' nagħtik id-data ta' meta f'"l-orizzont" deher rapport li dawn daħlu bir-revolvers ġol-Bank of Valletta u nistgħu npoġġu din il-gazzetta fuq il-Mejda tal-Kamra, għax tiflaħ il-mejda!

Imma li hemm bżonn naraw huwa li każ wara każ, dipartiment wara dipartiment, ministeru wara ministeru u korporazzjoni wara korporazzjoni, kien hemm ruxxmata ta' każijiet li għalkemm il-Partit Laburista meta kien fl-Oppożizzjoni kien maqdar it-twaqqif tal-kummissjoni ...

Hawn irrid inżid il-corollary li din il-kummissjoni kienet ta' min imaqdarha għax ma kenitx ġusta u fiha ma kienx hemm xi tip ta' fair hearing assigurat, anzi l-fatt li l-eżitu ta' kull rapport kien jiddependi mill- volonta' ulterjuri tal-prim ministru juri li din il-kummissjoni ma kenitx indipendenti mill-eżekuttiv - very far from it - għaliex kienet tirrapporta lill-prim ministru biex ikun hu li jgħid "yes", "no" jew "sine die".

GĦalkemm konna nisimgħu u naqraw diversi artikli fuq l-indipendenza tal- ġudikatura u li l-poteri fil-pajjiż iridu jinqasmu b'mod nett u ċar bejn il- leġislatura, l-eżekuttiv u l-ġudikatura, f'dan il-każ dan ma kienx jiġi osservat.

Imma fil-fatt dawn ma ddejqux iġonġu flimkien pseudo-ġudikatura tal-Kummissjoni għall-Investigazzjoni ta' Inġustizzji mal-prim ministru, qisu l-prim ministru għandu lill-prim imħallef fil-but u kważi jiktiblu s- sentenzi hu, jew inkella kif kienet il-kummissjoni, din tikteb is-sentenzi u l-prim ministru jqattagħhomlha!

Fil-fatt aħna f'din is-sitwazzjoni konna bil-Kummissjoni għall-Investigazzjoni ta' Inġustizzji taħt il-Gvern ta' l- Onor. Fenech Adami, għax filwaqt li din il-kummissjoni kienet tagħmel ir- rakkomandazzjonijiet tagħha f'każijiet fejn Laburisti sofrew inġustizzja, l- Onor. Fenech Adami, forsi fuq il-parir ta' l-Onor.

Austin Gatt - min jaf kemm kien jgħidlu: Le, lil dan tagħtihx! - kien jgħid lill-kummissjoni biex ma tagħtix raġun lit-tali każ.

Mela fil-Kostituzzjoni, li suppost hija mwaqqfa fuq id-diviżjoni tal-poteri tal-ġudikatura, ta' l-eżekuttiv u tal-leġislatura, il-prim ministru jindaħal f'deċiżjoni li suppost hija purament ġudizzjarja?!

Għaliex f'dan il-pajjiż kellna liġi li biha konna qisna f'daqqa waħda erġajna morna 700 sena lura meta ir-re kien iċ-chief tal-ġudikatura?!

Din il-kummissjoni mhux talli kienet taqta' s-sentenzi tal-każi li kien ikollha quddiemha b'ġudizzju partiġjan, talli kienet tissottometti s-sentenzi tagħha lill-Prim Ministru ħalli mbagħad dan jara x'se jagħmel bihom.

Indipendenti kienet din il-ġudikatura, mela le!

(Interruzzjonijiet) Kważi, kważi lill-Kummissjoni għall-Investigazzjoni ta' Inġustizzji imesshom għamlulha l-indirizz ta' l-Independence Press f'Tal- Pieta'!

Jien kieku kont inqiegħed iktar evidenti l-lok tagħha u lejn fejn kien indirizzat l-animu tagħha, ħalli jekk wieħed kien jifdallu xi dubju dwar dan imbagħad kien jara s-sentenza tal-kummissjoni ħierġa fuq il-firma tal-prim imħallef l-Onor.

Edward Fenech Adami!

Hekk kienu jsiru l- affarijiet, Madam Speaker.

Din hi t-tip ta' distortion istituzzjonalizzata.

Fil-bidu kellna d-distortion tal-valuri li lil dak li jkun konna ngħidulu: Iva, jaħasra, inti għandek attakk f'qalbek?

Mela ara, minflok toqgħod terfa' dawn il-kaxex, sur ex-diplomatiku - b'dawk is-sigħat kollha, b'dawk il-ġranet kollha u b'dawk is-snin kollha ta' esperjenza - ħalli ngħadduk bord biex tkun tista' titlaq mis-servizz.

Imma mbagħad lanqas bord ma kienu jgħadduh għax wara ħafna dilly-dallying, kollox jibqa' mwaħħal fejn hu.

Mela hemmhekk kellna perversjoni ta' valuri u hawn għandna perversjoni ta' istituzzjoni taħt ovvjament il-cliche' perenni li kollox miexi skond id-demokrazija u skond standards Ewropej u kollox miexi lejn Brussels għax hemm se naslu kollha kemm aħna, għall-ġenna, u kollha kemm aħna se nsalvaw.

Madam Speaker, dan qed ngħidu għax assolutament dan juri d-doppia faccia esaġerata li kien hawn f'dan il-pajjiż meta b'id kienu qed jippuntaw lejna u jakkużawna li aħna l-partit tal-vjolenza u li ma nirrispettawx id- dinjita' tal-bniedem, u bl-id l-oħra, b'mod sottili ħafna, kienu qegħdin jagħmlu perversjoni tal-ġustizzja.

Kienu qegħdin jgħakksu d-drittijiet u d- dinjita' ta' bosta Maltin u Għawdxin, kif għadu kemm qal l-Onor.

Anton Refalo.

Fuq kollox they tried to get away with it għax dan kollu kienu qegħdin jgħattuh taħt xi qdusija liema bħalha li naħseb lanqas il-Vatikan ma kien qatt ra bħalha.

Naħseb li konna wkoll se naqilbu l-indirizz tal- Vatikan għal Independence Press f'Tal-Pieta', biex inkunu nkurunajniha u ksejniha bl-iktar mod sabiħ!

Allura hawnhekk wieħed jara li mhux biss hawn perversjoni ta' valuri u perversjoni ta' istituzzjonijiet imma issa hawn ukoll perversjoni ta' posturing.

Madam Speaker, hawn naslu fl-agħar tip ta' sitwazzjoni politika ta' dan il-pajjiż għax filwaqt li għamlu din il-ħsara lil dawn il-persuni kollha ...

L-argument prinċipali tiegħi huwa li l-ħsara kbira lill-pajjiż għadha lanqas biss ġiet ikkalkolata u din tant hija kbira li nistgħu narawha anke f'relazzjonijiet ma' ambaxxati barra u f'relazzjonijiet ta' nies li kellhom il-ħajja tagħhom integrata ma' ċerti dipartimenti, li f'daqqa waħda kellhom jerġgħu jibdew jitgħallmu ma' min se jkunu qegħdin jitkellmu.

Madam Speaker, imbagħad bdejna naraw ukoll kif dawk li sofrew dawn l- inġustizzji ġiegħluhom jaħsbu li huma kienu qegħdin f'pożizzjoni inġusta u hawn nibdew naslu għal livell iktar sofistikat ta' malinjita'.

Il-liġi li qed tiġi diskussa llum tieħu ħsieb mhux biss it-transfers u l-promotions imma wkoll ċerti liċenzji, per eżempju, ta' gabbani, li fl-Istamperija Indipendenza kienu jafu sew bihom.

Mhux wieħed mar l-Istamperija Indipendenza igerger għaliex lit-tali persuna ħallewha tiftaħ gabbana f'xi post anke mingħajr liċenzja, mentri huwa kien qed iħallas il-liċenzja u dik il-persuna kienet qed tisraqlu n-negozju tiegħu.

(Interruzzjonijiet) Qed jidħak l-Onor.

Gatt.

Din hi l-free competition li kienu tant jikkritikawna biha meta konna aħna fil-gvern?

Niftakru kemm fuq il-gazzetti ħarġu listi twal ta' gabbani mingħajr liċenzji fuq l-ixtut ta' Malta - għax donnhom li ma jridux jiftakru f'dan tan-naħa ta' l-Oppożizzjoni - li ovvjament kielu l- ħobż ta' oħrajn li kienu qegħdin hemmhekk bil-liċenzji, Madam Speaker.

(Interruzzjonijiet) Dawn ir-rapporti dehru wkoll fil-gazzetti.

Issa l- kapijiet tal-Partit Nazzjonalista qalu li f'Malta għandna free competition, imbagħad, bil-maqlub, lil min kellu gabbana bil-liċenzja tal-pulizija u tad- dipartimenti kollha neċessarji qiegħdulu wieħed ħdejh eżatt li ma kellu l- ebda liċenzja u permess tal-pulizija.

Is-sid tal-gabbana li ma kellux permess baqa' fejn kien u l-pulizija mar jgħid lil dak li kellu gabbana bil-permess li sa ċertu żmien għandu jitlaq minn hemm.

Għaliex dan?

Din hi l-free competiton?

Qisu l-Gvern Nazzjonalista kien beda jipparteċipa fis-settur ekonomiku privat billi daqqa jkun mal-gabbana ta' hawn u daqqa mal-gabbana ta' hemm!

Għax forsi wieħed ikun ħadem ħafna biex itella' l- istreamers ta' l-Onor.

Fenech Adami jew ħadem ħafna fil-kampanja elettorali u kien jerfa' lill-ex-Prim Ministru, allura jagħtuh gabbana!

Ovvjament dawn l-affarijiet kienu qed isiru a skapitu ta' ħaddieħor li kien qed iħallas il- liċenzji.

Mela għalkemm wieħed kellu gabbana bil-liċenzja, il-pulizija qalulu biex jiċċaqlaq u spiċċa biex ġie qisu b'gabbana mobile.

Dan kellu bilfors jiċċaqlaq minn ħdejn dak li ma kellux liċenzja u xi ġimgħatejn wara reġgħu qalulu biex imur f'xi bajja oħra bil-konsegwenza li dan baqa' jiċċaqlaq minn post għal ieħor.

Fl-aħħar is-sid tal-gabbana kellu jċedi għax ma kienx baqagħlu iktar nifs.

Kemm se jdumu jgħidulu biex imur f'dik il-bajja jew fl-oħra!

Madam Speaker, hawn irridu naraw kif tħawdu l-valuri u l- istituzzjonijiet u liema xeħta ta' ġustizzja baqa', anzi jien naħseb li dak li baqa' huwa xi xeħħa ta' ġustizzja.

Fl-Istamperija Indipendenza kienu jafu bihom dawn l-affarijiet għax f'dawn l-għarukażijiet mhux biss hemm involuti Nazzjonalisti kontra Laburisti imma wkoll Nazzjonalisti kontra Nazzjonalisti oħra.

Dan biex tara l-inġustizzja oxxena li kienet qed titwettaq.

Filwaqt li jitkellmu fuq indipendenza ta' ġudikatura, fuq demokrazija istituzzjonali u fuq settur ekonomiku privat ħieles, healthy u kompetittiv, jingħaqdu ma' wieħed li ma jkollux liċenzja biex iqaċċtu 'l barra lil ieħor li jkollu liċenzja.

Kif diġa' għidt, is-sid li kellu l- gabbana bil-liċenzja lanqas biss seta' jkampa għax il-pulizija kienu l-ħin kollu jgħidulu biex jiċċaqlaq għal post ieħor.

Kemm se jdum bniedem jipprova jiġbor klijentela ġo post biex wara jerġa' jmur band'oħra.

X'livell ta' kompetizzjoni għolja konna qed nipprovaw naslu għalih!

Veru li jrid ikollok standard għoli ta' kompetizzjoni biex f'ġimgħatejn ikollok klijentela, tilħaq il-breakeven point, tifdi l-loan mal-bank u mbagħad tirtira.

Min jaf x'għamel dak li ma kellux liċenzja!

Dan la kellu jirranġa għall-permess tas-sanita' u lanqas għall-permessi tal- kummerċ mid-Dipartiment tat-Dwana.

Minkejja li fi żmien il-Gvern l-ieħor kienu għaddejjin dawn l-affarijiet kollha, kienu jipprovaw jagħtu x'jifhem li kollox kien miexi fuq ir-rubini u bid-drittijet tal-bniedem u s-settur ekonomiku privat kienu rispettati.

Dan it-tribunal se jwaqqa' din l-image falza li l-elettorat diġa' taha daqqa sew fl-elezzjoni ġenerali ta' Ottubru li għadda u issa dan it-tribunal se jkompli jagħti daqqa b'eżempji ħajjin.

MADAM SPEAKER: Onor. Sceberras Trigona, ippermettili ninterrompik.

Skadielek il-ħin u għandek bżonn extension biex tkompli tinstema'.

ONOR.

TONIO BORG: Nipproponi li l-Onor.

Alex Sceberras Trigona jkompli jinstema'.

MADAM SPEAKER: Min jissekonda?

ONOR.

ANĠLU FARRUGIA: Nissekonda.

MADAM SPEAKER: Hawn talba biex l-Onor.

Alex Sceberras Trigona jkompli jitkellem.

Il-Kamra taqbel?

(Onor. Membri: Iva)

Il-mozzjoni għaddiet nem. con.

ONOR.

ALEX SCEBERRAS TRIGONA: (Interruzzjonijiet) Nirringrazzja lill- proponent, lis-sekondant u lill-Kamra kollha.

Jien qed nieħu gost nara li n-Nazzjonalisti jħobbu jissawtu hawn ġew ukoll!

Kull każ li se jersaq quddiem it-tribunal se jkun qed juri kif on the one hand bil-wiċċ tost kienu jgħidu li hawn id-demokrazija u li s-settur ekonomiku privat qed jiffjorixxi, u fl-istess ħin il-Gvern Nazzjonalista kien qed jgħin lil dak u lil ieħor biex jikkompeti ma' min suppost kien diġa' fis-suq.

L-oħrajn lanqas biss kienu fis-suq imma kienu qed jikkalpestaw lil dawk li għandhom ċerti talenti u ċerti snajja' u jibagħtuhom 'l hinn u 'l hawn sakemm fl- aħħar dejquhom, keċċewhom jew neħħewhom minn posthom għat-telf ta' Malta.

Il-konklużjoni unika li tibda toħroġ minn din l-argumentazzjoni li qed nissottometti hawn hija li m'humiex biss il-persuni li batew.

Veru li l- persuni batew u dan it-tribunal se jagħti lil dawn l-individwi ġieħ in kind imma jekk hemm bżonn, is-sid tal-gabbana li bata' inġustizzja jerġa' jidħol lura f'postu u jekk ma jistax jagħmel dan, almenu jkollu kumpens xieraq.

Dak li kien qed jagħti servizz lil Malta jerġa' jidħol f'postu u jekk ma jistax, it-tribunal jara kif jagħtih kumpens finanzjarju.

Kif diġa' għidt, f'din il-liġi naraw dik ir-raffinatura li tassigura l- indipendenza tal-ġudikatura kontra dak li kien hemm fil-liġi l-oħra.

Dan it-tribunal se jieħu d-deċiżjonijiet hu u għandu l-garanzija ta' twettiq min-naħa tal-Prim Ministru.

Jiġifieri f'dan il-każ m'hemmx dik id- diskrezzjoni li kien hemm qabel fil-każ tal-kummissjoni, fejn kienet qisha konsultattiva u tirrikkmanda lill-Prim Ministru x'għandu jsir u x'ma għandux isir.

Imma l-aktar ħaġa importanti hija li nwassal il-messaġġ lil kull min qed jisma' u lil kull min se jaqra r-rapporti fil-gazzetti li m'hawn xejn awtomatiku f'dan il-proċess.

Kull bniedem li sofra inġustizzja bejn l-1987 u l-1995 għandu jmur jagħmel ir-rikors tiegħu quddiem it- tribunal meta jitwaqqaf.

Ir-rapporti li kienu saru fil-headquarters l- antiki tal-Partit Laburista, jiġifieri fil-Maċina, u fil-headquarters il- ġodda fil-Hamrun m'humiex se jgħoddu waħedhom għax dawk huma rapporti interni ta' partit.

Hemm bżonn li jsiru rapporti ġodda quddiem it- tribunal sabiex dan ikun jista' jagħmel il-ġudizzju tiegħu.

(Interruzzjonijiet)

Madam Speaker, tajjeb li nżommu f'moħħna li din it-tbatija li għaddew minnha - ħalli nerġa' niġi lura għall-każi fil-ministeru ta' l-affarijiet barranin u għall-każ ta' dak id-diplomatiku li qabbduh iġorr il-kaxxi ...

Huwa mod jekk ir-raġuni kienet li kienu qed iġorru minn hemmhekk għal xi uffiċċju ġdid fl-Imdina u allura forsi kulħadd kellu jgħin xi ftit biex iġorr xi affarijiet.

F'dan il-każ tgħidli: Allura ma tistenniex li l- ħaddiema hemm ġew se jgħinu billi jġorru xi affarijiet!

Għalfejn qed tgħid li dawn sofrew inġustizzja?"

Pero' ma kien hemm xejn minn din it-tip ta' sitwazzjoni.

Lanqas kien hawn xi tip ta' xi emerġenza bħal, per eżempju, xi epidemija f'parti mill-pajjiż u allura kulħadd ikollu jmidd idejh u jgħin fejn jista'.

Kieku kien hekk, kien ikun ġustifikat li wieħed jistaqsi: Allura Alex għalfejn qed tesaġera u tgħaġġibha għaliex lil dak qalulu biex jgħin u jmidd idejh?

Le, ma kien hemm xejn minn dan, ma kien hawn ebda ċirkostanza mhux tas-soltu li wieħed, anke jekk ma jaqbilx li jmisshom ittieħdu miżuri straordinarji, jaċċetta l-fatt li kien hemm fatturi straordinarji li wasslu biex wieħed kellu jieħu konsiderazzjoni tagħhom.

Madam Speaker, qed ngħid dan għaliex bħal-lum 25 sena ilu f'dan il- Parlament konna qegħdin lejliet it-trattattivi finali ma' Carrington u dan meta xahrejn qabel, għall-aħħar ta' Jannar, il-Gvern Ingliż kien ħareġ is- sensji lil 6,000 ħaddiem Malti.

Dak iż-żmien il-maġġor parti tal-ħaddiema kienu Laburisti u lil dawn nerġa' nsellmilhom minn hawn ġew għax kienu huma li ġarrew il-piż il-kbir biex wasslu lil Malta biex finalment ħelset mill- piż tal-bażi militari ġewwa pajjiżna.

Għalkemm f'dan il-kontest estranju għall-każ tagħhom partikolari, il-ħaddiema xorta kienu lesti jagħmlu dak is- sagrifiċċju.

Niftakar li dak iż-żmien kont għadni president tal-kunsill rappreżentattiv ta' l-istudenti u kont mexxejt delegazzjoni mħallta - kellna magħna anke lil Tony Borg Barthet, illum l-Attorney General - u konna ġejna fil-Parlament biex inkellmu lill-Prim Ministru Mintoff dwar is- sitwazzjoni.

Niftakar li uħud minn dawk l-istudenti li fil-konferenza ġenerali kienu tawna l-mandat biex niġu hawn inkellmu lill-Prim Ministru kellhom missierhom diġa' bl-avviż tas-sensja - ara d-diplomazija Ingliża safejn kienet tasal qabel ma tidħol għan-negozjati!

Niftakar ukoll li kien hemm studenti li kienu qalulna biex nagħtu backing sħiħ lil Mintoff u kien hemm oħrajn li staqsew għalfejn Mintoff ried jagħlaq il-bażijiet militari.

Kien eżattament bħal-lum 25 sena ilu li ġejna hawnhekk biex inkellmu lill-Prim Ministru.

Imbagħad l-għada ġie ffirmat il-ftehim ma' Carrington li darba għal dejjem ħeles lil Malta mill-bażi militari.

Għaliex qed insemmi dan il-każ, Madam Speaker?

Qed insemmi dan il-każ għax huwa każ fejn dak li jkun jifhem in-neċessita' ta' ċerti miżuri u għaldaqstant ikun lest biex jaffronta sidru u biex imidd idejh akkost ta' kollox.

U meta l-Gvern Ingliż ta s-sensji lil 6,000 Malti, iktar tqajjem patrijottiżmu fost il-Maltin u ma ġarax dak li forsi kien intiż li jiġri, jiġifieri li jqumu 6,000 minn ġol-qalba Laburista kontra l-Partit Laburista stess.

Imma ara x'differenza issa, Madam Speaker!

Żgur li l-Partit Nazzjonalista mhux se jiġi jgħidli li keċċa lill- Laburisti minn ġol-Foreign Office għax dak iż-żmien kien sejjer jibda t- triq twila biex idaħħal lil Malta bħala membru sħiħ tas-Suq Komuni u allura ried lil kulħadd jgħinu.

Lanqas by any stretch of the imagination ma tista' tgħid li din għandha x'taqsam ma' l-oħra.

Għal liema skop keċċewhom lil dawn?

X'sigrieti kien hemm li kienu qegħdin jibżgħu minnhom li forsi jikxfulhom?

Mhux kulħadd kien jaf li kellhom ħerqa liema bħalha biex isiru membri.

Allura x'setgħu jikxfulhom dawn, li sena wara sena jfakkruhom dwar l-applikazzjoni għal sħubija sħiħa li baqgħet ma seħħitx?

X'setgħu kellhom biex jagħfsu fuq dawn il-punti ta' indinjita' ta' bniedem u ta' disrispett lejn id-drittijiet tal-bniedem?

Xejn ħlief partiġjaniżmu sfrenat, parrokkjali, żgħir u trivjali li ċekken lil Malta u li ħela r- riżorsi ta' Malta iżda fuq kollox li waqqa' d-dinjita' ta' dawk il-persuni.

Lanqas nista' nifhem li l-PN rebħu xi ħaġa b'din għax forsi kont ngħid li biha rebħu xi ħaġa in exchange, Madam Speaker, imma dawn it-transfers u dan il-logħob ta' liċenzji kienu ta' xejn.

Allavolja mbagħad jistgħu jidħlu suspetti li forsi għaddew xi flus fuq il-liċenzji u forsi anke fuq xi transfers.

Imma dan qiegħed ngħidu biex nipprova nifhem għaliex kellhom din il-lublieba li bilfors riedu jgħakksu lil-Laburisti kull fejn kienu.

Għaliex din il-moħqrija kollha, Madam Speaker?

Għaliex din il-mibegħda kollha li minflok ċaqalquhom għal post newtrali, ċaqalquhom għal post li juru disprezz kontra tagħhom?

Mir-rapport li għamlet il-Kummissjoni għall-Investigazzjoni ta' Inġustizzji jirriżulta li matul l-Amministrazzjoni Nazzjonalista tressqu 1,612-il każ quddiem il-kummissjoni minħabba f'każijiet li qamu matul l- istess Amministrazzjoni.

U meta qed naraw din iċ-ċifra tajjeb inżommu f'moħħna li dan in-numru huwa in spite of the fact li l-Partit Laburista kien kważi gerrex lil ħafna Laburisti milli jmorru quddiem din il- kummissjoni billi kien jikkritikaha, kif qed nerġa' nikkritikaha hawnhekk illejla, li kienet partiġjana u li kienet kompletament ikkontrollata mill- Prim Ministru Nazzjonalista u li ma kien hemm ebda xamma ta' ġustizzja fiha, anzi l-ikbar dubju kien li kienet se tkun inġusta u partiġjana.

Imma ovvjament dak li jkun sofra inġustizzja jrid rimedju u ma tagħtihx tort li jipprova jieħdu.

Tajjeb li ngħid li r-riżultati stess juru kemm il- kummissjoni kienet partiġjana għax minn 1,612-il każ li tressqu, f'235 minnhom biss instab li kellhom raġun.

Allura din m'hijiex naqra waħda esaġerata?

Żgur li issa mhux se jiġu jgħidulna li wara li kkritikajna l- kompożizzjoni u l-operat tal-kummissjoni fir-relazzjoni tagħha mal-prim ministru, minn taħt bgħatna lil-Laburisti jmorru quddiemha biex imbagħad joħroġ dan ir-riżutat u nqum hawnhekk jien u noqgħod ngħid: Ara minn 1,612 ħaddiem, 235 biss ħadu r-raġun quddiem din il-kummissjoni li kienet taħt ir- responsabbilta' ta' l-ex-Prim Ministru Fenech Adami.

Din kummissjoni li suppost tieħu ħsieb l-inġustizzji?

Din kważi jmissha ssejħet kummissjoni inġusta u mhux kummissjoni biex tieħu ħsieb l-inġustizzji, għax fi żmienha din wettqet iktar u iktar inġustizzji!

Wieħed malajr jinduna kemm anke n- naħa l-oħra kellha riservi dwarha u kellha ċertu element ta' contrition li waqqfitha, għax tara li meta bqajna nagħfsu fuq il-ħtieġa li jkun hawn ombudsman, dawn aċċettaw li jsir u fil-fatt sar bi qbil taż-żewġ naħat tal- Kamra.

U għalhekk il-liġi tat-tribunal li qed nipproponu hija liġi li tieħu ħsieb l-inġustizzji li saru mill-1987 sa l-1995, jiġifieri sa meta twaqqaf l-Ombudsman, għaliex imbagħad la miż-żewġ naħat tal-Kamra ħarġu s- sinjali li l-Ombudsman kien 'il fuq mill-politika, kienu qed japplikaw għandu nies ta' kull fehma politika.

Imma biex nerġa' mmur għaċ-ċifri li tajt, jekk tara li mill-1,612-il każ li tressqu 235 biss minnhom ingħataw raġun, bilfors tinduna li kien hemm xi ħaġa li ma kenitx taħdem sewwa.

Per eżempju, jekk tieħu l-Air Malta, minkejja d-diversi rapporti li kienu jidhru fil-gazzetti matul id-disa' snin ta' Amministazzjoni Nazzjonalista, issib li tressqu biss 98 każ quddiem il-Kummissjoni għall-Investigazzjoni ta' Inġustizzji.

U kemm taħsbu, għeżież kollegi parlamentari, li din il- kummissjoni sabet li kellhom raġun?

Kien hemm biss wieħed minn 98 każ li ħarġu għonqhom biex marru quddiem din il-kummissjoni li waqqaf il-Gvern Nazzjonalista.

Iktar ħadu sodisfazzjon bir-rapporti li kienu qegħdin jagħmlu fil-gazzetta "l-orizzont", ħa nkunu ċari.

Dawn ħarġu għonqhom u wieħed biss ħa raġun mill-każijiet li tressqu ta' ħaddiema ta' l-Air Malta.

Madam Speaker, ħa nsemmi issa l-Korporazzjoni Telemalta li għada se niddiskutu l-estimi tagħha.

Minn 126 każ ta' impjegati tat-Telemalta li kellha quddiemha, il-Kummissjoni Nazzjonalista għall-Investigazzjoni ta' Inġustizzji ħames każi biss sabet li kellhom raġun.

Allura dawk il-121 każ l-oħra huma kollha mġienen talli qagħdu jaħlu ż-żmien u jonfqu l-flus biex iqabbdu avukat ħalli jagħmlilhom il-paperwork kollu u jartikolalhom il-każ tagħhom biex imorru quddiem din il-kummissjoni, Madam Speaker?

L-istess ħaġa ġara fis-Central Bank, il-Bank of Valletta u l-Mid-Med Bank.

Minn 132 każ li tressqu minn ħaddiema ta' dawn it-tliet banek quddiem il-Kummissjoni għall-Investigazzjoni ta' Inġustizzji, insibu li 20 biss ħadu r-raġun.

Per eżempju, minn 88 każ ta' ħaddiema fil-Mid-Med Bank, disgħa biss ħadu r-raġun, u minn 38 każ ta' mpjegati fil-Bank of Valletta, għaxra biss ħadu raġun.

Allura dawn kollha kienu mġienen, Madam Speaker?

Mela jekk tara dan kollu tibda tara li din kienet istituzzjoni perversa fit-twaqqif u fl-operat tagħha.

Jekk naraw it-total ta' każi mid- dipartimenti kollha tal-gvern fil-perijodu mill-1987 sa l-1995, naraw li kien hemm 653.

Kemm taħsbu li ħadu raġun minn dawn is-653 każ?

Kien hemm biss 73 każ, qisu 10% biss għandhom is-sens f'dan il-pajjiż!

Kemm kien dejjaq l-għarbiel li kellha l-Kummissjoni għall-Investigazzjoni ta' Inġustizzji!

Din lanqas għajn il-labra biex jgħaddi l-ġemel ma kienet, din kienet għajn kap Nazzjonalista, ħafna u ħafna iktar dejqa minn għajn il- labra!

Dan jixdhu l-fatt li 10% biss mill-applikazzjonijiet kienu jgħaddu.

Issa r-riżultat wieħed irid jarah f'kontest fejn konna qegħdin nikkritikaw lill-kummissjoni u allura lanqas biss konna qegħdin inħajru lil-Laburisti biex imorru quddiemha.

Mela la minn 1,612-il każ ħadu r-raġun 235 biss juri li żgur li kien hemm xi ħaġa ħażina għaddejja u allura żgur li din trid tiġi kkorreġuta u rimedjata.

Din m'hijiex xi ħaġa li marret żmerċ b'1%, 1.5% jew 2% imma marret żmerċ b'85% jew 90%.

Jiena nissottometti li dan il-85% jew 90% żmerċ huwa eżattament il-kejl ta' l-element partiġjan f'din il-kummissjoni.

Dik kienet id-degree ta' disprezz għall-ġustizzja f'Malta li mingħajr ma taf hi, din il-kummissjoni kejlet wild il-Partit Nazzjonalista fil-gvern għaliex l-istess kummissjoni hija kejl ta' l- inġustizzja li ħolqot u dan joħroġ mir-rapport tagħha stess li ġie mqiegħed fuq il-Mejda tal-Kamra mill-ex-Prim Ministru, l-Onor.

Fenech Adami, fil-25 ta' Settembru 1995.

Jiġifieri jien m'iniex nirrapporta xi ċifri tiegħi, ma ħdimthomx jien u għalhekk illejla ma ġibtx il-cuttings ta' "l-orizzont" għaliex inkella jgħiduli li dawk huma ta' naħa waħda, imma qed nikkwota statistika tal-Kummissjoni għall-Investigazzjoni ta' Inġustizzja b'paternita' esklussiva Nazzjonalista.

Ir-rapport tagħhom stess huwa l- ikbar kundanna għall-partiġjaniżmu li wrew fl-operat tagħhom u għall-fatt li għamlu dawk il-pjaċiri u l-ħniżrijiet kollha b'diskriminazzjoni oxxena kontra l-Laburisti tul l-Amministrazzjoni tagħhom.

Dan huwa biss litmus test, Madam Speaker, għaliex in-numri huma ċkejknin imma l-persentaġġi interni huma indikattivi, huma revealing in the extreme.

Allura jekk qatt kellna bżonn ta' xi prova, dan huwa r-rapport li l-ex-Prim Ministru, l- Onor. Fenech Adami, qiegħed fuq il-Mejda tal-Kamra fil-25 ta' Settembru 1995 - li nħeġġeġ lil kulħadd jiġi jfittxu - rapport li għalaq l-operat mill-1987 sa l-1995 tal-Kummissjoni għall-Investigazzjoni ta' Inġustizzji għar-rigward l-inġustizzji li bdew iseħħu bejn l-1987 u l-1995.

Jiena se nieqaf hawn, Madam Speaker, pero' nerġa' nappella lil kull min kellu każ ta' inġustizzja li seħħ matul il-perijodu ta' bejn l-1987 u l- 1995 li ma jiddependix u ma jistrihx fuq ir-rapport li sar ġewwa l-Maċina jew ġewwa l-headquarters il-ġodda tal-Malta Labour Party fil-Hamrun, imma ladarba dan l-abbozz ta' liġi jidħol in vigore u jitwaqqaf dan it-tribunal, jinħatar il-president u jinħatru l-assistenti tiegħu, jimla' dik il-formola li qiegħda fl-iskeda b'kull każ ta' kull inġustizzja li sofra u jressaq il- każ tiegħu quddiem dan it-tribunal għal ġustizzja vera, għal ġustizzja mhux ipokrita' u għal ġustizzja aktar dejjiema kif jixraq lil Malta u lill- Maltin kollha.

(Onor. Membri: Hear, hear)

MADAM SPEAKER: Grazzi.

Sar il-ħin.

Il-Ministru Mizzi, jekk jogħġbu, iressaq l-Aġġornament.

Fid-9.20 p.m. id-diskussjoni ġiet interrotta u baqgħet aġġornata.

AĠĠORNAMENT

ONOR.

JOE MIZZI: Madam Speaker, nipproponi l-Aġġornament tal-Kamra għal għada, it-Tlieta 25 ta' Marzu, 1997 fis-6.00 p.m. b'din l-aġenda:

Mozzjonijiet

Estimi tad-Dħul u Nfiq tal-Korporazzjoni Telemalta għas-sena finanzjarja 1996/1997.

Ordnijiet tal-Ġurnata

Abbozz ta' Liġi dwar it-Tribunal għall-Investigazzjoni ta' Inġustizzji - it-Tieni Qari (Kont.);

Abbozz ta' Liġi li jemenda l-Att dwar Dazju tas-Sisa - it-Tieni Qari (Kont.); u

Abbozz ta' Liġi biex jemenda Diversi Liġijiet Finanzjarji - it-Tieni Qari.

MADAM SPEAKER: Hemm rimarki?

L-Onor.

George Hyzler.

ONOR.

GEORGE M. HYZLER: Madam Speaker, dalgħodu għaddejt ftit tal-ħin fir-Reġistru tal-Qorti minħabba bżonnijiet konnessi max-xogħol tiegħi.

Mhux għax kien hemm bżonn li xi ħadd ifakkarni, pero' kif jiġri ta' spiss meta tkun ilek ma tmur xi mkien imbagħad ikollok okkażjoni tara l-post mill- qrib, tibda tirrealizza kemm hemm difetti f'dak il-post.

Minn dak li rajt litteralment tħassart lin-nies li jaħdmu hemmhekk, partikolarment il- prokuratur legali, minħabba l-kondizzjonijiet u ċ-ċirkostanzi li jaħdmu fihom.

Madam Speaker, il-Gvern irid jiddeċiedi darba għal dejjem li jagħmel xi ħaġa biex isolvi l-problema li qed tiffaċċja l-qorti.

F'dawn l-aħħar snin ittieħdu diversi inizjattivi u saru diversi investimenti, pero' sfortunatament għadna ma sibniex tarf ta' din il-problema minħabba li għadu ma ġiex rikonoxxut il-fatt li hemm bżonn isir investiment qawwi f'dik li hi s-sistema tal-qorti.

Il-qorti ma tistax tibqa' s-cindirella ta' l- Amministrazzjoni.

Ma jistax ikun li sena wara l-oħra nibqgħu nivvotaw flus għar-running expenses tal-qorti mingħajr ma nirrikonoxxu l-fatt li hemm bżonn isir xi ħaġa.

Prinċipalment insibu problema ta' nuqqas ta' staff u ta' spazju u dan ġie kkonfermat fir-risposta li ngħatat illum stess għall- mistoqsija parlamentari numru 3724 fejn intqal li hemm 27 impjegat nieqes.

Problema oħra li teżisti hija li n-nies li jaħdmu hemm m'humiex imħarrġa tajjeb u għalkemm dawn ikollhom intenzjoni tajba, il-fatt li ma jkunux imħarrġa tajjeb huwa nuqqas serju li ma tantx tirrimedjah malajr.

Il- problema l-oħra li teżisti hi li ħadd mis-civil servants ma jrid imur jaħdem il-qorti, u allura meta nara risposta li ngħatat għal mistoqsija parlamentari nagħti full marks lill-Ministru għall-intenzjonijiet tajba li għandu sabiex jimla l-postijiet vakanti, pero' jekk il-Ministru kollega tiegħi jippermettili, se nkun xi ftit xettiku.

GĦalkemm naħseb li se jirnexxilu jimla dawn il-postijiet vakanti, se nkun iktar u iktar xettiku fl-isperanza li oltre li jimla 27 post vakanti jrid joħloq 52 post ġdid.

Hemm bżonn li l-problema ta' kif se jsir ir-recruitment fil-qorti tiġi tackled bis-serjeta' u mhux bis-sistema tradizzjonali ta' l-impjiegi mal- gvern, għax sfortunatament din is-sistema wriet li ma taħdimx.

In-nies li huma tajbin m'humiex qed jiġu attirati biex jaħdmu l-qorti u naturalment impjegati f'dipartimenti oħra m'għandhomx jieħdu għalihom jekk ngħid li l- impjegati tal-qorti għandhom ikunu xi ftit jew wisq iktar speċjalizzati u ttrenjati minn dawk f'dipartimenti oħra u mhux il-kontra.

Nerġa' mmur lura għar-Reġistru tal-Qorti.

Hemmhekk issib nuqqas ta' messaġġiera, tant hu hekk li hemm messaġġier wieħed biss li huwa assenjat għal dak id-dipartiment u meta dan jillarga, il-messaġġiera li jintbagħtu minfloku ma jkollhomx l-iċken idea ta' fiex jikkonsisti x-xogħol ta' hemmhekk.

Biżżejjed insemmi inċident li nqala' dalgħodu stess fejn prokuratur legali talab biex jara proċess li jġib ċertu numru, dan il-proċess ma nstabx u l-messaġġier ġab proċess ieħor minfloku b'numru viċin għaliex ħaseb li peress li n-numru kien daqshekk viċin allura forsi dak li jkun seta' jinqeda!

Madam Speaker, fil-qorti ħloqna sistemi biex intaffu l-problemi u waħda minnhom hija s-sistema li biha l-proċessi ma jingħatawx fl-idejn.

Hija ħaġa tajba li proċessi ma joqogħdux jiġru fl-idejn, pero' issa qed jiġri li biex prokuratur legali ikollu aċċess għal dawn il-proċessi bilfors irid jgħid lil xi messaġġier u dan qed ikompli jżid mal-frustrazzjoni għaliex messaġġiera ma hemmx.

Biex wieħed jara proċess issa jrid litteralment jagħmel wegħda għaliex jekk il-messaġġier jinzerta ma jkunx qiegħed hemmhekk dan ma jkunx jista' jarah.

Ftit taż-żmien ilu għamilna xi emendi fil-mod ta' kif nesegwixxu s- sentenzi, per eżempju, għar-rigward l-ammont ta' flus li wieħed ma jistax jissekwestra għal dik li hija paga, żidnih għal Lm300.

Jiġifieri meta tiġi biex tesegwixxi sentenza fuq il-paga tista' tesegwixxi biss f'każ ta' iktar minn Lm300, li fil-prattika jfisser li ma tista' tesegwiha qatt u allura niġu li neħħejna s-sekwestru bħala mezz effettiv ta' kif tesegwixxi s- sentenzi.

Hemm ukoll il-problema ta' proċessi mitlufin kif ukoll il-problema tan- notifiki.

Anke f'dan il-każ trid tagħmel wegħda biex tinnotifika.

Id- dipartiment tas-subbasti dejjem iċaqilquh minn kamra għal oħra bil- konsegwenza li jintilfu l-proċessi u b'hekk ikollhom jiġu differiti l- kawżi.

Il-prokuraturi legali kemm-il darba jitolbu għal proċessi mir- reġistru u dawn ma jistabux.

Madam Speaker, din hija problema li tista' tiġi indirizzata biss b'investiment fit-training tan-nies, pero' minn dan ma hemm imsemmi xejn fl-estimi għal din is-sena.

F'dawn l-istess estimi hemm ivvotati ftit iżjed flus biex jagħmlu tajjeb għaż-żieda fis-salarji li tħabbret fil-budget, pero' ma jidher bl-ebda mod li din is-sena se jiġu impjegati nies ġodda, kif wegħdna l-Ministru Mangion illum stess fir- risposta għad-domanda parlamentari numru 3724.

Imbagħad id f'id mal-problema ta' l-istaff hemm ukoll il-problema ta' l- ispazju.

Jiena aċċennajt għall-problema li teżisti fir-reġistru fejn jirrigwarda staff, pero' iktar gravi minn dan hemm il-problema ta' l- ispazju.

Ta' kuljum wieħed jista' jara prokuraturi legali jaħdmu madwar mejda, kollha fuq xulxin, jiġġieldu għas-siġġijiet u dan kemm għaliex il- post huwa żgħir, kif ukoll għaliex in-numru tagħhom f'dawn l-aħħar snin żdied sostanzjalment.

Qed jiġi ssuġġerit - dan rajnih ukoll fl-estimi - li r-reġistru jiġi trasferit għall-post fejn illum hemm l-għassa tal-pulizija tal-Belt.

Għalkemm dan huwa suġġeriment validu u jista' jaħdem, frankament ma naħsibx li huwa l-aħjar alternattiva, anzi naħseb li tkun alternattiva iktar vijabbli jekk nikkonsidraw li ż-żewġ reġistri, kemm dak superjuri kif ukoll dak inferjuri, jiġu trasferiti għas-sular ta' fuq nett.

Madankollu naħseb li l-problema ta' l-ispazju trid tiġi indirizzata b'mod iżjed profond u naħseb li wasal iż-żmien li l-Gvern jiddeċiedi darba għal dejjem li jestendi l-qorti bis-serjeta' u mhux jibni xi kmamar 'l hinn u 'l hawn.

Ħdejn il-qorti hemm bini vojt li jista' jintuża għal dan l- iskop u jien ninkoraġġixxi lill-kollega tiegħi li jikkonsidra bis-serjeta' li jalloka l-flus għal bini ġdid, anke jekk hemm bżonn jargumenta dan il- punt fil-Kabinett.

Is-sitwazzjoni fis-sekond'awla hija iktar gravi.

Bejn id-9.00 a.m. u s- 1.30 p.m. qed inlaqqgħu flimkien numru kbir ta' nies li kif nafu f'każi ta' konflitt matrimonjali jkun hemm ċerta tensjoni u ansjeta'.

Ftit tas-snin ilu ma' dawn in-nies kien ikun hemm pulizija imma llum dan tneħħa.

Din hija sitwazzjoni li mhux biss tista' ġġib l-inkwiet imma peress li kulħadd ikun b'temperament ħażin, inkluż l-imħallef li jkun qed jaħdem f'ċirkostanzi assolutament mhux aċċettabbli, jista' jkun hemm xi inġustizzji.

Madam Speaker, minbarra n-nuqqas ta' spazju li hemm fir-reġistru u s- sekond'awla nixtieq naċċenna wkoll għan-nuqqas ta' spazju li għandhom il- maġistrati.

Bħalma jaf kulħadd illum fil-Qorti tal-Maġistrati żdiedu l- kawżi.

Fil-fatt f'mistoqsija parlamentari li saret illum stess ġejna nformati li f'dawn it-tmien xhur minn mindu żdiedet il-kompetenza tal- maġistrati minn Lm250 għal Lm10,00 żdiedu n-numru ta' każi.

Barra minn hekk żdiedet ukoll il-konġestjoni.

Hawnhekk nixtieq nirrimarka li biex aħna ngħaddu mill-kurituri tal-maġistrati, rridu nimbottaw bin-nies li jkun hemm.

Peress li żdiedu l-maġistrati żdiedu wkoll is-seduti bir-riżultat li issa s-sitwazzjoni saret intollerabbli.

Jien nerġa' nappella lill-kollega tiegħi biex jaħseb ftit fuq is-suġġeriment li kont għamiltlu jien stess u minbarra l-bini ġdid tal-qorti jikkonsidra bis-serjeta' d-district courts li apparti li jieħdu ħsieb il-fines li jsiru mill-kunsilli lokali, jieħdu load kbir mill-Qorti tal-Maġistrati billi jibdew jinżammu seduti fid- distretti.

Qabel nagħlaq id-diskors tiegħi, Madam Speaker, nixtieq ngħid li jien ġejt informat li d-Direttur Ġenerali tal-Qorti ġie assenjat biex jagħmel xogħol ieħor bħala koordinatur tal-Konferenza Ewro-Mediterranja li se tinżamm Malta ftit tal-ġimgħa oħra.

Naturalment jien ma nixtieqx innaqqas mill-importanza ta' dan l-inkarigu għax ovvjament naf kemm hija importanti u ta' siwi din il-konferenza, pero' jidhirli li l-fatt li ttieħed kap ta' dipartiment biex imur jaqdi dover x'imkien ieħor għal ċertu żmien juri l- attitudini ġenerali li hawn lejn il-qorti.

Ħafna jaħsbu - milli jidher anke l-Gvern hekk qed jaħseb - li l-qorti timxi waħedha.

Madam Speaker, il- qorti ma timxix waħedha u hemm bżonn il-preżenza tal-kap tad-dipartiment.

Hemm bżonn li l-Gvern jinvesti fil-qorti u nappella lill-kollega tiegħi li jara kif jagħmel biex jikkonvinċi lill-Gvern tiegħu jinvesti fejn hemm bżonn.

MADAM SPEAKER: Grazzi.

Aktar rimarki?

L-Onor.

Antoine Mifsud Bonnici.

ONOR.

ANTOINE MIFSUD BONNICI: Madam Speaker, naħseb li jekk hawn qasam fis-soċjeta' Maltija li bla ebda dubju għamel progress enormi fi żmien l- għaxar snin ta' Gvern Nazzjonalista huwa l-qasam ta' l-anzjani.

Kulħadd jaqbel li l-anzjani tagħna qed jgħixu aħjar milli kienu jgħixu għaxar snin ilu.

Minbarra li l-livell ta' l-anzjani tagħna ogħla, daħħalna kultura ġdida fil-pajjiż u rnexxielna ntejbu l-image ta' l-anzjani u x-xjuħija.

Qabel ma kenux jeżistu d-diversi faċilitajiet, servizzi u opportunitajiet li jeżistu llum.

Illum huwa iktar faċli għall-anzjani tagħna li jipparteċipaw fil-ħajja soċjali tal-pajjiż u b'hekk iħossuhom li għadhom jifformaw parti mis-soċjeta' tagħna.

Anke lil dawk Gvern Nazzjonalista tejjeb ukoll il-kondizzjonijiet u l-ambjent ta' dawk l-anzjani li huma istituzzjonalizzati.

Dan mhux qed ngħidu jien biss iżda l-aqwa ċertifikat ta' Gvern Nazzjonalista għall-mod kif ittrattajna lill-anzjani, jagħtuhulna anke l-barranin.

Tant hu hekk li fl-1994 delegazzjoni mill-United Kingdom Branch tal-Commonwealth Parliamentary Association li kienet hawn Malta qalet:

"Our general view of the care of the elderly in Malta was that it is given a very high priority, that the standard of care is very good and that those who are receiving it are happy and well cared for in their very pleasant surroundings.".

L-istess kliem ta' tifħir għamlu Lord Mayor ta' Londra waqt żjara li għamel fid-dar ta' l-anzjani fiż-Żejtun is-sena l-oħra.

Huwa qal:

"Together with the other members of my party I was enormously impressed by the quality of accommodation and the standard of care provided at the Zejtun Home".

Wara kollox illum anke n-naħa tal-Gvern dan tirrikonoxxih.

Dan jidher mir- rapport li ħareġ meta l-Prim Ministru dan l-aħħar fetaħ xi seminar fejn intqal hekk:

"The Prime Minister said that the seriousness with which the field of the elderly was treated in Malta was an example to other bigger countries".

Żgur li meta qal hekk, il-Prim Ministru kien ukoll qed jirriferi għas- serjeta' li l-qasam ta' l-anzjani ngħata f'dawn l-aħħar snin minn Gvern Nazzjonalista, imma f'din il-Kamra mhux hekk smajna waqt id-diskussjoni tal- budget.

Madam Speaker, is-Segretarju Parlamentari għall-Kura ta' l-Anzjani hekk:

"L-anzjani għandhom raġun ikunu ferħanin għax għandhom gvern li se jiggarantilhom is-serjeta'.

Dik ta' qabel ma kenitx serjeta' ..."

- jiġifieri għall-Gvern Nazzjonalista.

L-Onor.

Membru kien qed jagħmel din l-allegazzjoni fuq il-premessa żbaljata li fil-budget li ppreżentaw din is-sena fil-Vot li jirrigwarda l-anzjani hemm 10% żieda fuq l-aħħar budget ta' Gvern Nazzjonalista.

Donnu l-Partit Laburista m'huwiex kuntent kemm daħak u nganna lill-anzjani qabel l-elezzjoni bil-wegħdiet li għamel u li issa fil-gvern m'hux qed jonora.

Mhux biss wegħedhom li l-ħajja ma tkomplix togħla iżda addirittura qalilhom li se jraħħsilhom il-ħajja u issa l-Gvern stess qed jammetti li l-ħajja qed tkompli togħla.

Lill-anzjani u lill-pensjonanti qalulhom li mhux sewwa li huma ma jeħdux ukoll iż-żieda kollha għall-għoli tal-ħajja, iżda xorta waħda baqgħu ma ħaduhiex.

Wiegħdu li l-mediċini mill-isptar se jkunu aktar available u jgħid x'jgħid il- Ministru tas-Saħħa, qatt taħt Gvern Nazzjonalista ma kien hemm nuqqas daqshekk kbir ta' mediċini essenzjali, speċjalment dawk li jużaw l-anzjani, daqskemm hawn issa.

Minkejja dawn il-fatti, dawn iridu jmeru s-sewwa magħruf.

Wegħda oħra kienet ir-roħs fil-prezz tal-mediċini iżda anke l- mediċini qed jogħlew minn ġurnata għall-oħra.

Lill-anzjani wegħduhom ukoll li se jieħdu miżuri immedjati dwar il-kriminalita' u xorta għadna nisimgħu b'każi ta' serq mingħand l-anzjani.

Il-Partit Laburista daħak bl-anzjani qabel l-elezzjoni u anke issa wara l-elezzjoni jridu jkomplu jidħku bihom għax hekk biss tista' tispjega l-asserzjoni li dan il-budget huwa ta' kuraġġ u jserraħ moħħ l-anzjani għaliex se jkun hemm żieda ta' kważi 10% fil-Vot li jirrigwarda l-anzjani f'pajjiżna.

Dan daħk fil-wiċċ, Madam Speaker, u nispjega għaliex.

Ejja nieħdu s-servizz tal-home help care.

Is-Segretarju Parlamentari qal li aħna fl-aħħar budget konna vvotajna s-somma ta' Lm588,000 fuq dan is- servizz u issa huma vvotaw is-somma ta' Lm700,000.

Veru li jekk tmur tqalleb l-estimi ssib dawn iċ-ċifri, imma din mhijiex il-verita' kollha.

Fil-fatt għal domanda parlamentari li għamilt il-Ministru tas-Saħħa stqarr li fl-1996 in-nefqa kienet ta' Lm712,800, jiġifieri Lm12,800 aktar milli hemm ivvotati għal din is-sena.

Dan japplika għal Malta biss għax jekk inħarsu lejn Għawdex naraw li fl-1996 intnefqu Lm16,283 aktar milli hemm ivvotati għal din is-sena fuq il-home help care f'Għawdex.

Allura meta wieħed jiżen dawn iċ-ċifri bilfors li jasal għall-konklużjoni li huwa ngann li s-Segretarju Parlamentari ma jagħtix kas dak li fil-fatt intnefaq u jistrieħ biss fuq is-somma vvotata.

Madam Speaker, la qed nitkellem fuq dan is-suġġett, ma nistax ma nsemmix San Vinċenz.

Is-Segretarju Parlamentari, biex jiġġustifika li huma mhux veru se jnaqqsu l-overtime, qal li waqt li fl-aħħar budget aħna konna vvotajna s-somma ta' Lm231,000, huma issa vvotaw is-somma ta' Lm460,000.

B'risposta għal domanda parlamentari li għamiltlu, is-Segretarju Parlamentari weġibni li fl-1996 f'San Vinċenz de Paule fuq overtime biss, intefqet is-somma ta' Lm521,000, jiġifieri Lm60,000 iktar milli ġie vvotat għal din is-sena.

Għalhekk għandi raġun ngħid li l-argument li dan huwa budget li jserraħ moħħ l-anzjani, għaliex skond is-Segretarju Parlamentari ġew ivvotati kważi 10% aktar mis-sena l-oħra, huwa fallaċi.

Jista' jkun li s-Segretarju Parlamentari ma kienx a konoxxenza ta' l-ispiża attwali tas- sena l-oħra jew inkella - għalija din hija agħar - kien jaf bihom u ried jidħak bil-poplu u għalija din hija diżonesta` politika.

La semmejt l-isptar San Vinċenz de Paule ma nistax ma ngħidx xi ħaġa fuq din ir-residenza.

Bir-raġun ngħid li l-opinjoni ġenerali hi li l- progress li sar f'din ir-residenza taħt l-Amministrazzjoni Nazzjonalista kien tant kbir li mmeravilja lil kulħadd.

Meta l-Partit Laburista tela' fil-gvern qalulna li ma kienet teżisti l-ebda tmexxija u ma sabu l-ebda struttura ta' management b'żewġ ġardinara jagħmlu xogħol ta' telephone operator u xogħol fis-swali, pero' minkejja li kien hemm dawn in- nuqqasijiet kollha meta llum jidher is-Segretarju Parlamentari f'xi programm fuq it-television dwar San Vinċenz de Paule, fil-filmat jidhru biss is-swali ġodda u l-proġetti li saru taħt Amministrazzjoni Nazzjonalista, allavolja skond kif qalu huma ma kellniex management serju.

J'Alla s-Segretarju Parlamentari, bl-għajnuna ta' sistemi li semma, bħal management audit team, management structures, supervisory team, eċċ., jirnexxilu jagħmel xogħol aktar milli għamilna aħna u jirnexxilu jkomplu jtejjeb u mhux inaqqas il-kwalita' ta' ħajja li jgawdu l-anzjani f'dan il- post.

Fost il-wirt li ħallejna lil ta' warajna għal dak li jirrigwarda San Vinċenz de Paule, insibu l-kumitat bl-isem "Friends of St. Vincent de Paule Residence" li rnexxieli nwaqqaf wara ħafna taħbit.

Dan il-kumitat kien diġa' beda jagħti l-frott tiegħu fi żmienna u jien persważ li għandu jkun ta' għajnuna kbira għar-residenti ta' dan l-isptar.

Minn hawnhekk nixtieq insellem lill-ex-chairman ta' dan il-kumitat li miet riċentement, is-Sur Harry Restall, bniedem li kien dedikat b'viżjoni perfetta dwar il-funzjoni li ried jaqdi, u għaldaqstant nerġa' nagħti l-kondoljanzi sinċieri tiegħi lill-familja tiegħu.

Madam Speaker, ix-xewqa sinċiera tiegħi hija li l-qasam ta' l-anzjani jkompli jimxi 'l quddiem pero' sfortunatament skond dawn l-ewwel ħames xhur li ilu fil-Gvern il-Partit Laburista, ma tantx jidher li din hija d- direzzjoni għax s'issa ma sar l-ebda proġett ġdid imma rajna biss tkomplija ta' proġetti li konna bdejna jew konna ppjanajna li jsiru u nixtieq li almenu ma jmorrux lura fil-proġetti li konna diġa' fassalna.

Qabel nagħlaq, ngħid li nispera li s-segretarjat ta' l-anzjani mhux se jikkuntenta ruħu billi joħroġ press release mid-DOI li tgħid li s- segretarjat ħa ħsieb li jneħħi ż-żebgħa li kienet mitfugħa fuq bieb ta' dar ta' anzjan u dan bħala sinjal ta' support lill-anzjani li huma vittmi ta' vandali.

Grazzi, Madam Speaker.

MADAM SPEAKER: Grazzi.

Aktar rimarki?

L-Onor.

Jesmond Mugliett.

ONOR.

JESMOND MUGLIETT: Madam Speaker, id-demokrazija parlamentari tagħna hija mfassla b'tali mod li kull wieħed minna jiġi elett minn distrett partikolari u għalhekk minbarra r-responsabbilta' li mmexxu u nwettqu l-politika tal-partit li nkunu ġejjin minnu, għandna wkoll id-dover li nressqu għall-attenzjoni ta' l-awtoritajiet il-ħteġijiet tan-nies li jkunu joqogħdu f'dak id-distrett elettorali li nirrappreżentaw.

Madam Speaker, meta twaqqfu l-kunsilli lokali forsi kien hemm min ħaseb li r-rwol tad-deputat li jirrappreżenta d-distrett tiegħu se tonqos peress li se jkunu il-kunsilli lokali li jressqu l-ilmenti lill-awtoritajiet u jagħmlu x-xogħol kollu huma.

Jien naħseb li llum, wara dan iż-żmien li ilhom jeżistu l-kunsilli lokali, ir-realta' qed turina li dan m'huwiex minnu għax il-kunsilli lokali għandhom il-limitazzjonijiet tagħhom.

Per eżempju, il-kunsilli lokali ma jistgħux jiddeċiedu dwar kif u fejn għandhom isiru toroq arterjali; ma jistgħux jiddeċiedu x'għandu jsir fil-portijiet għax dik hija ġurisdizzjoni ta' l-Awtorita' Marittima; u lanqas jistgħu jiddeċiedu dwar il-qasam tal-housing.

Il-kunsilli lokali għandhom il- limitazzjoni bl-ammont ta' flus allokat lilhom u għaldaqstant mhux dejjem possibbli li jagħmlu ċerti xogħlijiet li jagħmlu kunsilli oħra li huma akbar u allura b'budget li jkun jippermetti li ċertu xogħol isir.

Madam Speaker, jien ġej mir-Raba' Distrett li hu magħmul minn ħames irħula, Raħal Ġdid, Ħal Tarxien, il-Marsa, Santa Luċija u l-Gudja.

Dawn kollha, ħlief għal Raħal Ġdid, huma rħula żgħar jew ta' daqs medju.

F'dan id-distrett ma rajniex xi fenomini bħal fil-każ ta' rħula oħra li fetħu day- care centres għall-anzjani jew għat-tfal.

Id-distrett tiegħi jinsab f'żona fejn l-irħula kollha jew għandhom fihom, jew għandhom imissu magħhom, toroq arterjali importanti.

Per eżempju, fil- Marsa nsibu Triq Diċembru 13 li tgħaddi minn Raħal Ġdid, Ħal Tarxien u Santa Lucija li tibqa' sejra sal-bypass ta' l-ajruport fil-Gudja.

Nistgħu ngħidu li t-toroq li jgħaddu minn dawn l-inħawi jwasslu għal oqsma industrijali, bħalma huma l-Freeport, il-portijiet u l-ajruport.

Mela wieħed jista' japprezza li dawn it-toroq huma wżati kontinwament u d-dehra ta' l-inħawi hija determinata mill-ambjent ta' dawn it-toroq.

Per eżempju, l-proġett li sar f'Tal-Barrani qabel l-elezzjoni kien proġett ta' fejda kbira, li minbarra li neħħa l-periklu li kien hemm f'dawk l-inħawi, għolla l-livell ta' dan il-post.

F'dan il-proġett ix-xogħol sar b'ċerta reqqa fejn inqalgħu xi erba' pulzieri minn wiċċ it-toroq u għaddew it-trinek kollha.

Jien naħseb li sar xogħol tajjeb u għandu jsiervi għal numru ta' snin, pero' minbarra l-problema ta' wiċċ it-toroq hemm problemi oħra li jiżviluppaw matul iż-żmien.

Hawnhekk nixtieq insemmi problema partikolari li tikkonċerna l-junction ta' ħdejn il-Malta Shipbuilding u ċ-ċimiterju ta' l-Addolorata fejn tista' tgħid jgħaddi t-traffiku kollu tan-nofsinhar ta' Malta.

Din hija l-iktar node importanti għat-traffiku li jgħaddi minn dak l-inħawi bil-konsegwenza li kull fil-għodu jkun hemm numru ta' traffic jams.

Jien għamilt mistoqsija parlamentari fejn staqsejt kif se tiġi solvuta din il-problema tat-traffiku u l-Ministru weġibni li l-ewwel soluzzjoni se tkun billi jitwaħħlu t-traffic lights.

Fil-fehma tiegħi din hija soluzzjoni simplistika għax kull fil-għodu jkun hemm pulizija - naħseb li dan huwa l-uniku post f'Malta fejn tara pulizija kull filgħodu - sabiex tidderieġi t-traffiku, jiġifieri l-pulizija qed tagħmel ix-xogħol tat- traffic lights u għaldaqstant jien ma naħsibx li din is-soluzzjoni simplistika se ssolvi l-problemi li hemm.

Ta' min jgħid ukoll li minbarra li hemm problemi f'toroq arterjali hemm ukoll il-problemi ta' toroq f'żoni residenzjali.

Madam Speaker, fid-distrett li nirrappreżenta jien, hemm ħafna nħawi li żviluppaw, pero' għad hemm toroq li għalkemm ilhom snin twal li nfetħu s'issa għadhom ma tlestewx per eżempju dawk ta' madwar l-iskola primarja ta' Ħal Tarxien u n-naħa ta' Triq Dun Karm Sant f'Ħal Tarxien.

L-istess nistgħu ngħidu għal Triq l-GĦelejjel fil-Gudja, għall-oqsma residenzjali tal-gvern ġewwa Santa Luċija u għall-uħud mill-agħar toroq li hemm fil- Marsa li qatt ma ngħataw manutenzjoni.

Bla dubju ta' xejn huwa importanti li nibdew nagħmlu programm ta' manutenzjoni tat-toroq tagħna.

Fil-fatt kien sar ċertu elenku ta' liema toroq jenħtieġ li jsirilhom xogħol malajr u jien nispera li x-xogħol f'dawn it-toroq isir skond il-prijoritajiet tal- każ.

Madam Speaker, il-bieraħ waqt konferenza li saret, il-Prim Ministru semma t-twaqqif ta' pjan għan-nofsinhar ta' Malta u minn hawnhekk nixtieq ngħid li aħna, bħala Oppożizzjoni, lesti li nagħtu l-kontribut tagħna wkoll għal dan il-pjan.

Pero' aħna nisperaw li minħabba dan il-pjan ma nħarsux strutturi eżistenti u ninsew ix-xogħol li qed tagħmel l-Awtorita' ta' l- Ippjanar fuq dan ir-rigward meta nwaqqfu dan il-forum.

Aħna għandna nkomplu nirrispettaw u nużaw lil din l-Awtorita' għax din għandha l-għodda meħtieġa biex isir pjan tajjeb u għandna ninkwadraw ix-xogħol li rridu nagħmlu għan-nofsinhar ta' Malta anke fl-istruttura ta' l-Awtorita', speċjalment meta niftakru li din għamlet pjan għal diversi distretti.

Per eżempju ta' min jgħid li kienet hi li ħarġet pjan lokali għal Marsaxlokk u għaż-żona tal-Port il-Kbir, liema pjan għad irid jiġi approvat, u għalhekk ma għandniex ninjoraw ix-xogħol li diġa' għamlet u qed tagħmel din l- awtorita'.

Huwa tajjeb li wieħed jagħmel il-pjanijiet għax dawn iservu biex wieħed iħares lejn is-soluzzjonijiet b'mod globali u mhux tiffissa fuq settur wieħed per eżempju fuq it-toroq, fuq il-housing jew fuq l-anzjani biss.

B'hekk l-impatt ta' l-entitajiet li għandhom ċerta responsabbilta', bħalma huma l-Enemalta f'Marsaxlokk u l-Freeport f'Birżebbuġa, isir iktar globali.

Pero' l-pjanijiet biss m'humiex is-soluzzjoni għax fil-fatt jenħtieġ li mal-pjanijiet ikollna programm ta' manutenzjoni regolari, jenħtieġ li jsir investiment b'mod serju u nibdew nifirxu dan l-investiment b'mod ekwu għall-inħawi kollha ta' Malta.

Jien nawgura li nibdew naqbdu dawn il-problemi minn qrunhom u meta nagħmlu l-pjanijiet ma nipprovawx insibu soluzzjonijiet simplistiċi li ma jiswewlniex ħafna flus minħabba nuqqas ta' flus allokat għalihom, imma nsibu soluzzjonijiet serji li jsolvu l-problemi għal tul ta' żmien.

Grazzi, Madam Speaker.

MADAM SPEAKER: Grazzi.

Sar il-ħin.

Il-Kamra hija aġġornata għal għada t-Tlieta, 25 ta' Marzu fis-6.00 p.m. bl-aġenda kif komunikata mill-Ministru Mizzi.

Fl-9.50 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

WSC - DĦUL

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid kemm kien l-ammont ta' dħul għall-Korporazzjoni għas-Servizzi ta' l-Ilma, xahar b'xahar, minn Novembru, 1996 sa Frar, 1997?

ONOR.

CHARLES BUHAGIAR: L-ammont tad-dħul għall-Korporazzjoni għas- Servizzi ta' l-Ilma kien dan:-

|NOVEMBRU 1996 |Lm205,137 | |DICEMBRU 1996 |Lm248,656 | |JANNAR 1996 |Lm345,021 | |FRAR 1997 |Lm415,888 | |Total |Lm1,214,702 |

VALLETTA - TRIQ SANT'ORSOLA - ILMA

L-ONOR.

JEAN PIERRE FARRUGIA staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid għaliex ma kienx hemm provvista ta' ilma fl-appartamenti fl-ogħla sulari fi Triq Sant'Orsola l- Belt għal dawn l-aħħar tliet ijiem?

Jidhirlu l-Ministru li s-sitwazzjoni għandha tkun rimedjata b'effett immedjat?

ONOR.

CHARLES BUHAGIAR: Il-Korporazzjoni għas-Servizzi ta' l-Ilma nvestigat il-każ msemmi u rriżulta li l-provvista hija sodisfaċenti.

Fit- 12 ta' Marzu, 1997 twettqet tiswija fuq mejn ta' sitt pulzieri fi Triq Merkanti, il-Belt stess.

Dawn ix-xogħlijiet setgħu affetwaw il-provvista ta' l-ilma fil-jiem imsemmija.

EDUKAZZJONI - STEERING COMMITTEE

L-ONOR.

JEFFREY PULLICINO ORLANDO staqsa lill-Ministru ta' l- Edukazzjoni u Kultura Nazzjonali: Jista' l-Ministru jikkonferma li fid- Diviżjoni ta' l-Edukazzjoni twaqqaf steering committee biex jagħmel monitoring għax-xogħlijiet ta' manteniment fl-iskejjel tal-gvern?

Min huma l-membri ta' dan l-isteering committee?

X'inhuma t-terms of reference ta' dan il-kumitat?

X'passi konkreti ttieħdu minn dan il-kumitat s'issa?

ONOR.

EVARIST BARTOLO: Ġie mwaqqaf steering committee biex jagħmel monitoring għax-xogħlijiet ta' manteniment fl-iskejjel tal-Gvern.

Dan il-kumitat huwa magħmul minn:

Sur F. Fearne - Direttur Ġenerali (Edukazzjoni) Assistenti Diretturi tar- Reġjuni

Sur J. Spiteri Bailey - Senior Principal

Sur G. Pulis - Senior Principal

It-terms of reference ta' dan il-kumitat tpoġġew fuq il-Mejda tal-Kamra għall-qari aktar kmieni f'din is-seduta

S'issa ttieħdu dawn il-passi:

Tħejja pjan ta' ri-organizzazzjoni għat-Taqsima tal-Manutenzjoni biex, fid-dawl tal-proċess ta' deċentralizzazzjoni, l-biċċa l-kbira tal-General Hands jintbagħtu fl-iskejjel u jirrapportaw lill-Kapijiet ta' l-iskejjel u jagħmlu x-xogħol meħtieġ fl-iskejjel li jkunu fihom.

Fid-dawl tal-proċess ta' deċentralizzazzjoni wkoll, ingħataw fondi lill-iskejjel biex jinxtraw l-istores meħtieġa.

Se jsiru sejħiet għall-applikazzjonijiet għall-postijiet ta' Technical Officers u Assistent Technical Officers biex jinħolqu timijiet ta' superviżjoni tax-xogħol u ta' għajnuna (Help Line) għall-kapijiet ta' l- Iskejjel meta jiġu biex iħejju dettalji tekniċi għall-Quotations/Tenders.

Xogħol ta' ekettriku u plumbing se jsir mill-Uffiċċju Ċentrali wara li ssir 'Requisition for works' mill-Kapijiet ta' l-Iskejjel.

Inbdew taħditiet mal-Kunsilli Lokali biex xogħol ta' natura urġenti jingħataw bi Quotation/Tender billi jintalab il-Perit/Operations Manager tal-Kunsill jgħin f'din il-materja.

Se ssir sejħa għall-applikazzjonijiet biex General Hands, li jixtiequ u huma kapaċi, jkunu jistgħu japplikaw għall-postijiet ta' Senior Operative (Plaster and Painter) u ġardinara.

Inbeda proċess li jrid iwassal biex l-iStores Ċentrali jiġu xolti.

Ġew organizzati laqgħat għall-kapijiet ta' l-Iskejjel biex jingħataw it- tagħrif meħtieġ u biex ikunu meħejjija kif jixraq għal xi tibdil li jista' jkun hemm fis-sistemi marbutin mal-manutenzjoni ta' l-iskejjel.

SKEJJEL - EŻAMIJIET

L-ONOR.

JEFFREY PULLICINO ORLANDO staqsa lill-Ministru ta' l- Edukazzjoni u Kultura Nazzjonali: Jista' l-Ministru jgħid jekk hux possibbli li l-eżamijiet finali tal-Ħames Sena fl-iskejjel sekondarji u liċej jsiru aktar tard fis-sena skolastika, jiġifieri minn Frar għal April ta' kull sena?

Jaf il-Ministru li billi dawn l-eżamijiet isiru daqshekk kmieni qed jikkawża ħafna assenteiżmu minn dawn l-istudenti?

Jista' jsir studju dwar l-assenteiżmu mill-istudenti tal-Ħames Klassi?

ONOR.

EVARIST BARTOLO: Id-dipartiment iħoss li jinħoloq stress żejjed fuq l-istudenti jekk l-eżamijiet finali tal-Ħames Klassi isiru f'April.

Dan għaliex f'Mejju jibdew l-eżamijiet tal-MATSEC li jersqu għalihom l- istudenti tal-Ħames Klassi.

KOPERATTIVA TA' SINJALI TA' TOROQ

L-ONOR.

EDWIN VASSALLO staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jpoġġi fuq il-Mejda tal-Kamra l- accounts tal-Koperattiva tas-Sinjali ta' Toroq kif ukoll lista tal-kunsill li ħadmu mal-kunsilli li tindika l-ammont ta' flus li ħallsu lill- koperattiva?

ONOR.

CHARLES BUHAGIAR: Il-koperattiva tas-Sinjali tat-Toroq hija proprjeta' tal-ħaddiema stess li ngħaqqdu fiha u għaldaqstant ma nħossx li jkun prudenti li tiġi żvelata informazzjoni fuqha mill-gvern.

Dan biex tiġi rispettata l-konfidenzjalita tal-informazzjoni kummerċjali.

MOSTA: TAS-SRIEDAK - DRENAĠĠ

L-ONOR.

EDWIN VASSALLO staqsa lill-Ministru tax-Xogħlijiet Pubbliċi u Kostruzzjoni: B'riferenza għall-mistoqsija parlamentari numru 2123, ladarba qiegħed isir x-xogħol fuq servizz ġdid ta' drenaġġ, jista' jingħata wkoll servizz lit-Triq is-Sriedek, li hija triq fil-qrib li qatt ma seta' jkollha s-servizz qabel ma jkun hemm pumping station?

ONOR.

CHARLES BUHAGIAR: Qed issir feasibility study biex l-area Tas- Sriedak ikollha wkoll is-sistema tad-drenaġġ.

SKEJJEL - CLERICAL STAFF

L-ONOR.

MARIA CAMILLERI staqsiet lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk hemmx il-ħsieb li jiżdied is-support clerical staff fl-iskejjel, fid-dawl li llum il-kapijiet għandhom ħafna xogħol amministrattiv li jinvolvi ħafna ħin fl-uffiċċju meta dan il-ħin jista' jiġi ddedikat lit-tfal?

ONOR.

EVARIST BARTOLO: Ġeneralment l-iskejjel għandhom biżżejjed clerical staff għal ħtiġijiet preżenti.

Jekk u meta xi skola partikolari jkollha bżonn urġenti ta' iżjed għajnuna klerikali jittieħdu passi biex tinstab soluzzjoni fiċ-ċirkostanzi tal- mument.

QRATI - KAWŻA NRU.97/98

L-ONOR.

SANDRO SCHEMBRI ADAMI staqsa lill-Ministru tal-Ġustizzja u Kunsilli Lokali: B'riferenza għall-kawża Nru.97/88 Sede Appelli Superjuri bid-dettalji li qed nibgħathom under separate cover, fl-aħħar udjenza li saret quddiem l-Imħallef Onor. Dr Noel Arrigo LLD., sar verbal, fejn espressament intqal illi peress li hemm kontestazzjoni dwar ġurisdizzjoni ta' din il-Qorti (Qorti tal-Maġistrati Għawdex) għalissa ma tistax tingħata s-sentenza (20 ta' Ġunju, 1996), jista' l-Ministru jgħid illi jekk issir emenda fil-liġi ad hoc, tiġi eliminata din il- kontestazzjoni ta' ġurisdizzjoni biex b'hekk jiġu terminati darba għal dejjem dawn il-ħafna differimenti u ħela ta' żmien għal xejn?

ONOR.

CHARLES MANGION: "Bla ma wieħed irid jidħol fil-mertu ta' xi każ partikolari, jidher illi meta daħlu ċerti artikoli ta' l-Att XXIV ta' l- 1995 ma sarux provvedimenti taħt is-subartikolu (3) ta' l-artikolu 1 ta dak l-Att biex jirregolaw x'għandu jiġri b'xi appelli li seta kien hemm pendenti quddiem il-Qorti tal-Maġistrati (Għawdex) fil-Ġuridizzjoni tagħha Appellattiva superjuri (u cioe' proseduta minn tlett Maġistrati).

Il- kwestjoni qed tiġi studjata biex jiġi individwat x'għandha tkun l-aħjar soluzzjoni u dan fiż-żmien qasir.

SANTA VENERA - TRIQ IL-QALB MQADDSA

L-ONOR.

SANDRO SCHEMBRI ADAMI staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jara li ssir skip fi Triq il- Qalb Mqaddsa f'Santa Venera in-naħa tal-Bridge?

ONOR.

CHARLES BUHAGIAR: Ir-responsabbilta fejn u jekk jitpoġġewx skips f'xi lokalita' qegħda fuq il-kunsilli lokali.

FURJANA - TRIQ IL-KONNSERVATORJU

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid meta se jsir il-kuntratt tal-post numru 58, Conservatory Street, Floriana, li kien twaqqa' u nbena mill-ġdid fl-1989 u li għadu ma sarx l-att definittiv?

Meta se jsir il-kuntratt?

ONOR.

FREDDIE PORTELLI: Il-mistoqsija għandha ssir lill-ministru konċernat.

DJAR - FILE NRU.H 03477

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jara li l-file numru H03477 jingħata l-konsiderazzjoni li tixraqlu?

Id-dettalji ta' dan il-każ qed jintbagħtu under separate cover.

ONOR.

FREDDIE PORTELLI: Jien informat illi l-applikazzjoni ndikata ilha kkanċellata mill-1991 iżda l-persuna reġgħet applikat minn indirizz differenti fl-1995.

Din l-applikazzjoni qed tieħu l-kors tagħha.

VALLETTA - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Fid- dawl taċ-ċirkostanzi legali li wasslu biex persuna mill-Belt Valletta li d- dettalji tagħha qed nibgħathom taħt separate cover u li għandha ID No. 501732(M) tingħata akkomodazzjoni mfarrka u mkissra bla ebda kċina u faċilita' sanitarja diċenti, jista' l-Ministru jara li din tingħata post aħjar għax dan qed ikun ta' detriment għal saħħitha?

(File No. RO 52003).

ONOR.

FREDDIE PORTELLI: Jien informat illi l-persuna ndikata ġiet żgumbrata mill-Qorti fi żmien meta ma kienx hemm iżjed postijiet battala adattati għal persuna waħda ħlief dak li ġiet allokata f'Ġunju 1995.

Hi reġgħet applikat xi żmien wara minħabba t-taraġ u t-talba tagħha qed tiġi kkonsidrata ma' oħrajn simili.

DIPARTIMENT TAĊ-ĊITTADINANZA - WORK PERMIT

L-ONOR.

SANDRO SCHEMBRI ADAMI staqsa lill-Prim Ministru: Jista' l-Prim Ministru jgħid f'liema stadju ta' proċessar waslet l-applikazzjoni tal-persuna minn Wied il-Għajn li isimha qed jintbagħat under separate cover li applika għall-work permit?

Meta se jinħareġ il-permess?

ONOR.

ALFRED SANT: Filwaqt li ngħarraf lill-Onor.

Membru li applikazzjoni għall-ħruġ ta' liċenzja ta' mpjieg (work permit) issir minn min ikun se jħaddem (employer) u mhux mill-impjegat (barrani) innifsu, ninformah li applikazzjoni dwar il-persuna li qed jirriferi għaliha waslet fid- Dipartiment taċ-Ċittadinanza u ta' l-Expatriates fit-22 ta Jannar, 1997.

Din l-applikazzjoni qed tiġi pproċessata u tweġiba dwarha tingħata lill- applikant meta jidħlu r-risposti mingħand id-dipartimenti li qed jiġu kkonsultati.

Il-proċess kollu jista' jieħu sa ħames jew sitt ġimgħat.

SERVIZZ ĊIVILI - ĦADDIEMA BOARDED OUT

L-ONOR.

AUSTIN GATT staqsa lill-Prim Ministru: Jista' l-Prim Ministru jgħid min hi l-persuna indikata fir-risposta għall-mistoqsija parlamentari numru 3437, x'kienet ir-raġuni għat-trasferiment mis- segretarjat u d-dipartiment u jekk talbitux l-impjegata stess?

ONOR.

ALFRED SANT: Il-persuna li saret riferenza għaliha fil-mistoqsija parlamentari numru 3437 hija s-Sinjorina M'Louise Coleiro li ġiet trasferita fid-Dipartiment għall-Affarijiet tal-Konsumatur minħabba esiġenzi ta'servizz.

GĦAWDEX - KUNSILLI LOKALI

L-ONOR.

AUSTIN GATT staqsa lill-Prim Ministru: Jista' l-Prim Ministru jikkonferma li s-Segretarju Parlamentari għal Għawdex waqt li ltaqa' kolleġjalment mas-segretarji tal-Kunsilli Lokali ta' Għawdex ma ltaqux mas-Sindku bl-istess mod iżda kull kunsill għal rasu?

ONOR.

ALFRED SANT: Kien hemm serje ta' laqgħat mal-kunsilli kollha separatament.

KUNSILLI LOKALI - GĦAWDEX

L-ONOR.

AUSTIN GATT staqsa lill-Ministru tal-Ġustizzja u Kunsilli Lokali: Peress illi s-Segretarju Parlamentari għal Għawdex f'laqgħa li kellu mas-segretarji tal-Kunsilli Lokali Għawdxin talab li l-kunsilli lokali jissottomettu proposti dwar it-twaqqif tal-Kunsill Reġjonali għal Għawdex, jista' l-Ministru jgħid jekk hux lest jagħti direttiva illi talbiet simili għandhom isiru direttament lis-Sindku u mhux permezz tal- kunsilli lokali?

ONOR.

CHARLES MANGION: Dan il-Gvern, għaliex jemmen bil-fatt li l- konsultazzjoni,biex tkun verament oġġettiva u effettiva, għandha tkun wiesgħa kemm jista jkun, jagħmel minn kollox biex jassigura li f'kull inizjattiva li tista' twassal għall-bidla amministrattiva, kull settur involut jew interessat jingħata l-opportunita' biex jesprimi l-opinjonijiet tiegħu.

Għal din ir-raġuni, il-konsultazzjonijiet dwar it-twaqqif tal-Kunsill Reġjonali għal Għawdex saru u għadhom isiru ma' diversi korpi, isituzzjonijiet u setturi oħra interessati li jinkludu l-Kunsilli Lokali Għawdxin u s-Segretarji tal-Kunsilli.

L-aħħar parti tal-mistoqsija ta' l-Onor.

Membru fejn staqsa jekk iniex lest li nagħti "direttiva illi t-talbiet simili għandhom isiru direttament lis-Sindku u mhux permess tal-kunsilli lokali" tista' tinftiehem li hu stess qed jipprova jifred lis-Sindki mill-kunsilli lokali.

SEGRETARJAT PARLAMENTARI GĦAN-NISA

L-ONOR.

AUSTIN GATT staqsa lill-Prim Ministru: Jista' l-Prim Ministru jgħid jekk Dr Helen Borg u Dr Mary Darmanin għandhomx xi funzjoni fis-Segretarjat Parlamentari għan-Nisa u jekk iva, jista' jgħid x'inhi l- funzjoni tagħhom; sarx kuntratt għas-servizzi tagħhom u jekk iva, jistax ipoġġi kopja fuq il-Mejda tal-Kamra?

ONOR.

ALFRED SANT: Dr. Helen Borg ġiet appuntata bħala adviser fuq bażi part time fis-Segretarjat Parlamentari għad-Drittijiet tan-Nisa, għal perjodu ta' sena, b'effett mill-11 ta Novembru, 1996.

Kopja tal-kuntratt rispettiv tpoġġa fuq il-Mejda tal-Kamra aktar kmieni f'din is-seduta.

Dr. Mary Darmanin qegħda wkoll tagħmel xogħol ta' adviser.

Sal-lum ma sarx kuntratt għas-servizzi tagħha.

QRATI - ŻIEDA TA' MPJEGATI

L-ONOR.

AUSTIN GATT staqsa lill-Ministru tal-Ġustizzja u Kunsilli Lokali: Peress illi skond il-mistoqsija parlamentari numru 3170 hija prevista żieda fl-impjegati tal-Qorti jista' l-Ministru jgħid kemm hu previst li jiżdiedu matul l-1997, f'liema gradi u jekk dawn humiex postijiet ġodda jew vakanti li diġa' jeżistu?

ONOR.

CHARLES MANGION: Ninforma lill-Onor.Interpellant li ż-żieda fl- istaff complement tal-Qrati li jridu jimtlew fl-1997 huwa kif ġej:-

|5 Security Guards nisa |godda | |1 Security Guard |gdid | |1 Principal |Vakant| | |i | |10 Skrivani |Vakant| | |i | |1 Junior Legal Officer |Vakant| | |i | |1 Assistent Reġistratur |gdid | |2 Executive Officers |Vakant| | |i | |1 Library Assistant |gdid | |5 Assistant Principals to|Vakant| |be deployed as deputy |i | |Registrar | | |2 Marixxalli |Vakant| | |i | |4 Purtiera |Vakant| | |i | |15 Messaggiera tal-Qorti |godda | |7 Senior Court Recorders |godda | |5 Court Recorders |godda | |2 Bookbinders |godda | |2 Senior Tradesman |godda | |(Electrician) | | |1 Research Officer |gdid | |1 Assistent Arkivista |gdid | |3 Kustodji Prinċipali |godda | |tal-Atti | | |8 Kustodji ta' l-Arkivji |godda |

Dwar l-aħħar erba' postijiet għad hemm diskussjonijiet għaddejja tal- Management & Personnel Office fl-Uffiċċju tal-Prim Ministru sabiex jiġi deċiż jekk għandhomx jinħolqu dawn il-postijiet ġodda.

SKEJJEL - KUNSILLI

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid xi programm ta' taħriġ se jiġi mplimentat din is-sena għall-kapijiet u kunsilli ta' l-iskejjel biex jitjiebu l-ħiliet ta' parteċipazzjoni fit-tmexxija ta' l-iskejjel u fl- iżvilupp ta' School Development Plan A u self evaluation?

ONOR.

EVARIST BARTOLO: Mix-xahar id-dieħel għandu jibda pjan li matulu l- kapijiet ta' l-iskejjel sekondarji se jkollhom taħriġ fl-iżvilupp ta' School Development Plan u bħala riżultat ta' dan f'self evaluation.

Se nimpenja ruħi biex f'dan il-pjan jieħdu sehem ukoll il-kunsilli skolastiċi.

SKEJJEL TAL-GVERN - BUSINESS PLAN

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk il-kapijiet ta' l-iskejjel tal- Gvern hux se jaġġornaw il-Business Plan fuq firxa ta' tliet snin dwar il- ħteġijiet u l-ispiża għall-iskola tagħhom?

ONOR.

EVARIST BARTOLO: L-istess kif kien isir fl-imgħoddi, din is-sena wkoll, il-kapijiet ta' l-iskejjel tal-Gvern ser jaġġornaw il-Business Plan fuq firxa ta' tliet snin dwar il-ħteġijiet u l-ispiża għall-iskola tagħhom.

SKEJJEL TAL-GVERN - SISTEMA TA' IMPREST

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Peress li fir-rapport dwar l-istat ta' l-iskejjel tal-Gvern ġie rrakmandat li, billi wieħed jista' jserraħ rasu fuq il-Kapijiet ta' l- iskejjel, għandha tiġi estiża s-sistema ta' imprest biex ix-xogħol isir taħt l-ordni u l-kontroll dirett tal-kapijiet, u peress li l-Ministru ġie rrapportat li qal li ma jridx li l-Kapijiet ta' l-iskejjel isiru purchasing officers jew foremen a skapitu ta' l-rwol edukattiv tagħhom, x'miżuri qed jieħu l-Ministru biex il-Kapijiet ta' l-iskejjel kollha jkollhom l-appoġġ ta' staff kwalifikat?

X'irwol konkret ser jingħata lill-Kunsilli ta' l- Iskejjel f'din il-materja?

Kemm hemm skejjel li jridu jgħaddu mingħajr Assistent Kap u kemm hemm bi skrivan/a, issa kollha każwali, li ma jattendux kuljum fl-istess skola?

ONOR.

EVARIST BARTOLO: Il-kapijiet ta' l-iskejjel se jingħataw il- fakulta' li jqabbdu skrivani biex jieħdu ħsieb iżommu l-accounts.

Dan barra l-iskrivani li għandhom bħalissa.

Fil-każ ta' xogħol ta' manutenzjoni is-sorveljanza teknika ssir minn nies kwalifikati.

Bħalissa hemm 12-il vakanza ta' Assistent Kap ta' Skola.

Hemm żewġ skrivani li ma jattendux kuljum fl-istess skola.

Il-kapijiet ta' l-iskejjel isirilhom briefing regolari dwar id-doveri amministrattivi riċenti li ġew assenjati bħala riżultat ta' deċentralizzazzjoni ta' fondi, eċċ.

Il-kunsilli ta' l-iskejjel jamministraw il-beni kollha ta' l-iskola u s- Segretarju/Teżorier ta' kull Kunsill Skolastiku huwa l-Kap ta' l-iskola.

L-iskejjel Speċjali m'għandhomx Assistent Kap ħlief fil-każ ta' l-iskola ta' ESN Sannat, Għawdex fejn il-Kap u Assistent Kap ta' l-iskola huma dawk ta' l-iskola Primarja tas-Sannat, Għawdex.

Rigward skrivani każwali, it-tagħrif huwa kif ġej:

|Skola |Skrivan|Ma | | |a |għandhom| | |Każwali|x | | | |skrivana| |Guardian Angel |x | | |School, Hamrun | | | |School for the |x | | |Visually | | | |Impaired, Qrendi | | | |Mater Dei School,|x | | |Msida | | | |Dun Manwel Attard|x | | |Special School, | | | |Wardija | | | |ESN School, Msida|x | | |San Miguel |x | | |Special School, | | | |St. Andrews | | | |School for the |x | | |Hearing Impaired,| | | |Pieta | | | |ESN Sannat, |x | | |Ghawdex | | | |TOTAL |5 |3 |

M'hemm l-ebda skola fis-settur post-sekondarju li hi intitolata għal Assistent Kap li m'għandhiex jew fejn l-iskrivani każwali ma jattendux kuljum.

STUDENTI - SISTEMA IMPREST

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'inhi l-breakdown per capita għal kull student ta' l-ammont ta' flus ivvotati għas-sistema imprest?

ONOR.

EVARIST BARTOLO: Il-figuri mitluba rigward l-Imprest - Materials and Supplies huma dawn li ġejjin:

|Student fi Skola |Lm 9.50 kull | |Primarja |student | |Student livell ta'|Lm 7.50 kull | |Kindergarten |student | |Student fi Skola |Lm20.00 kull | |Speċjali |student | |Student fi Skola |Lm 9.75 kull | |Sekondarja |student | |Student fi Skola |Lm28.00 kull | |tas-Snajja |student | |Student fl-iskema |Lm12.00 kull | |ESTS |student | |Student fi Skola |Lm21.00 kull | |Post-Sekondarja |student | |Student fi Skola | | |Post-Sekondarja | | |(fuq bazi |Lm12.00 kull | |part-time) |student |

L-Imprest - Capital Expenditure Equipment mhix maħduma fuq sistema per capita imma skond il-Business Plans ippreżentati mill-Kapijiet ta' l- Iskejjel.

L-imprest - School Maintenance hija maħduma skond il-ħteġijiet immedjati ta' kull skola u hemm vot totali ta' Lm310,000.

EDUKAZZJONI - STAFF KLERIKALI

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm hu bħalissa l- complement ta' staff klerikali u amministrattiv fid-Diviżjoni ta' l- Edukazzjoni settur b'settur, jiġifieri a) fil-Head Office; b) fl-uffiċċji u taqsimiet barra l-Head Office; u c) fl-iskejjel?

Kemm hemm f'kull grad, f'kull settur?

Kemm suppost ikun il-full complement f'kull settur?

ONOR.

EVARIST BARTOLO: Tweġiba tingħata f'xi seduta oħra

EDUKAZZJONI - UFFIĊJALI

L-ONOR.

LOUIS GALEA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm hemm uffiċjali edukattivi; kapijiet ta' skola; assistenti kapijiet ta' skola; għalliema; instructors, u ħaddiema oħra li mid-Diviżjoni ta' l-Edukazzjoni marru jaħdmu ma' xi Ministru jew Segretarji Parlamentari?

Jista' l-Ministru jagħti lista dettaljata ta' dawn l-uffiċjali u ma' liema Ministri jew Segretarji Parlamentari qegħdin?

Fil-każ ta' l-għalliema jew instructors min qed jagħti l-lezzjonijiet tagħhom lill-istudent?

Kemm lezzjonijiet kull ġimgħa ntilfu minħabba dawn it-trasferimenti?

Kien hemm xi laqgħat mal-ġenituri ta' dawn it-tfal li ntlaqtu minn dan in- nuqqas ta' għalliema?

ONOR.

TIŻJIN TA' GALLERIJI BIL-FJURI

L-ONOR.

AUSTIN GATT staqsa lill-Ministru tal-Biedja u Sajd: Jista' l-Ministru jikkonferma li qed jintalbu donazzjonijiet mid- dipartiment lill-kunsilli lokali għal inizjattivi ta' tiżjin ta' galleriji bi fjuri li qed jieħu d-dipartiment?

Jista' l-Ministru jgħid jekk dawn l- inizjattivi ġewx kordinati min qabel mad-Dipartiment tal-Kunsilli Lokali u jekk il-kunsilli lokali nvoluti ġewx konsultati minn qabel dwarhom?

ONOR.

NOEL FARRUGIA: Jiena nformat li saret talba waħda biss lill-Kunsill Lokali tal-Belt biex, filwaqt li d-Dipartiment ta' l-Agrikoltura jieħu ħsieb ix-xogħol u x-xiri tal-qsari, il-kunsill lokali jgħin fix-xiri ta' xtieli ta' barra biex jissebbaħ l-ambjent.

BDIEWA - ILMA TAT-TISQIJA

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar x'xogħol sar fl-aħħar erba' xhur biex il-bdiewa ta' Ħal Tmiem jiġu pprovduti bl-ilma tat-tisqija?

Mil-liema dipartimenti sar ix-xogħol meħtieġ?

Meta nbeda u meta ntemm?

Kemm ġie jiswa x-xogħol li sar?

X'tip ta' offerti ħarġu biex ikun jista' jsir dan ix-xogħol?

Kemm hu n-numru ta' bdiewa li bbenefikaw minn dan ix-xogħol?

X'tip ta' prodotti hu mistenni li se jħabbru fil-futur qarib li qabel ma kenux jitħabbru?

ONOR.

NOEL FARRUGIA: Id-Dipartiment tad-Drenaġġ b'ko-ordinazzjoni mad- Dipartiment ta' l-Agrikoltura għamlu komunikazzjoni ta' pajp ta' tliet pulzieri mir-rising main għall-fergħa ta' kanali fl-inħawi ta' Ħal Tmiem.

Dan sar fil-perjodu bejn it-12 u l-21 ta' Frar 1997.

B'dan ix-xogħol ibbenifikaw xi 35 bidwi li qabel l-ilma ma kienx jasal għandhom bi kwantitajiet biżżejjed biex isaqqu l-prodotti tagħhom minħabba d-distanza twila.

B' hekk issa se jkunu jistgħu jsaqqu l-istess prodotti b' iktar effiċjenza u għaldaqstant jistgħu jippjanaw aħjar liema u kemm prodotti se jkabbru.

Għal dan ix-xogħol tqabbad l-istess kuntrattur li ħa it-tender ta' l- upgrading ta' l-impjant ta' Sant Antnin u għalhekk il-ħlas ta' dan ix- xogħol se jiġi kkunsidrat bħala parti mill-istess kuntratt bir-rati tal- kuntratt.

SAJD - ĊENSIMENT

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar meta saru l-arranġamenti tad- Dipartiment tas-Sajd ma' uffiċċju ċentrali ta' l-istatistika biex isir iċ- ċensiment tas-sajd?

Jikkonferma li l-istess ministru li ma' dan l-istess uffiċċju kien ntlaħaq ftehim dwar iċ-ċensiment tal-biedja li għandu jsir iktar tard din is-sena?

Jista' l-Ministru jagħti tagħrif dwar jekk iċ- ċensiment tal-biedja hux se jitkompla kif kien ippjanat, u jgħid x'kienu r- riżultati miksuba miċ-ċensiment tas-sajd?

ONOR.

NOEL FARRUGIA: L-arranġamenti tad-Dipartiment tas-Sajd ma' l- Uffiċċju Ċentrali ta' l-Istatistika biex isir iċ-ċensiment tas-sajd saru matul l-1996 u fil- fatt dan iċ-ċensiment sar fil-perjodu bejn id-9 ta' Frar 1997 u id-9 ta' Marzu 1997.

Għadu kmieni wisq biex wieħed jagħti riżultati ta' dan ic-ċensiment.

Għar-rigward iċ-Ċensiment tal-Biedja, dan l-aħħar li sar kien fl-1991 u r- rizultat tiegħu qatt ma' ġie ppubblikat.

Jien informat li fl-1996 saru xi taħdidiet bejn id-Dipartiment tal- Agrikolutra u l-Uffiċcju Centrali ta' l-Istatistika u għalkemm kien hemm ix- xewqa li dan għandu jsir fl-1997, ma' kien intlaħaq l-ebda ftehim dwar dan.

TEATRUGRIEK - XOGĦLIJIET

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar x'xogħol ġdid twettaq fil-Ġnien Griek li fih hemm inkluż teatru Griek mill-1 ta' Novembru, 1996 sal-lum?

Jikkonferma l-Ministru li dan it-teatru Griek kien lest f'Ottubru 1996 tant li kellu jinfetaħ mill-Ministru ta' l-Affarijiet Barranin Griek li kellu jiġi Malta f'Ottubru u li l-ġnien ma nfetaħx dak inhar għas-sempliċi raġuni li dan il-Ministru ma setax jiġi Malta minħabba l-elezzjonijiet fil-Ġreċja?

ONOR.

NOEL FARRUGIA: Minn Novembru 1996 sakemm ġie nawgurat fis-26 ta' Jannar 1997 sar xogħol ta' asfaltar madwar it-teatru, irranġar mill-ġdid tar-roundabout fil-carpark ta' l-iskola, xogħol li kellu x'jaqsam ma' l- irħama kommemorattiva u tindif ġenerali.

Mhux f'pożizzjoni li nikkonferma li dan it-Teatru Grieg kien lest f' Ottubru 1996 iżda nikkonferma li kellu jinfetaħ mill-Ministru ta' l-Affarijiet Barranin Grieg li kellu jigi Malta f'Ottubru u li ma' ġiex minħabba l-elezzjonijiet fil-Greċja.

LIBJA - GĦOTI TA' SIĠAR TAL-FROTT

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar meta ntlaħaq il-ftehim dwar l-għotja ta' siġar tal-frott mil-Libja?

Jikkonferma l-Ministru li fil-fatt dawn is- siġar kellhom jaslu f'Malta fl-aħħar ta' l-1995 bidu ta' l-1996 u fil-fatt dawn ma waslux minħabba proċeduri burokratiċi normalment marbuta ma' ftehim bħal dan?

Fejn tħawwlu dawn is-siġar?

Kemm hemm minn kull varjeta' ta' dawn is-siġar?

ONOR.

NOEL FARRUGIA: L-ewwel ftehim dwar l-għotja ta' siġar tal-frott mill-Libja intlahaq f'laqgħa li saret fi Tripoli fis-26 ta' Settembru, 1995 bejn delegazzjonijiet minn Malta u l-Libja iżda dawn is-siġar tal-frott ma laħqux ġew.

F'laqgħa oħra li saret f'Malta bejn is-26 u 30 ta' Marzu 1996, id- delegazzjoni Libjana nformat lid-Dipartiment ta' l-Agrikoltura li l-għotja ta' madwar 5000 siġra nuċiprisk, ħawħ, berquq u għajnbaqar ġiet approvata u dawn kellhom jaslu Malta bejn Diċembru 1996 u Jannar 1997.

Fil-fatt dawn is- siġar tal-frott waslu fil-5 ta' Frar, 1997.

Dawn is-siġar ġew imqassma hekk.

|Frott |Varjet|Tqass|Thaww|Thaw|Tot| | |a' |mu |lu |lu |al | | | |lill-|SVDPN|Wied| | | | |bdiew| |Inci| | | | |a | |eta | | |Hawh |Red |1017 |4 |- |102| | |Haven | | | |1 | |Berquq|Geiubi|1116 |4 |- |112| | | | | | |0 | |Ghajnb|Chiro |1272 |362 |1634| | |aqar | | | | | | | |Santa | | | | | | |Rosa | | | | | | |Prince| | | | | | |ssa | | | | | |Zebbug|Dabia |255 |- |210 |465| |Bajtar|Biogio|110 |30 |325S|465| |Ta' |tte | | | | | |San |Nero | | | | | |Gwann | | | | | | |Total | |3770 |400 |535 |470| | | | | | |5 |

DIPARTIMENT TAS-SAJD - XOGĦLIJIET

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar liema huma x-xogħlijiet li se jwettaq matul l-1997 id-Dipartiment tas-Sajd f'kull port tas-sajjieda f'Malta u f'Għawdex?

Liema minn dawn ix-xogħlijiet jenħtieġu permessi mingħand l- Awtorita' ta' l-Ippjanar?

Liema minn dawn l-applikazzjonijiet ġew sottomessi lill-Awtorita' ta' l-Ippjanar?

Meta hu mistenni li jibda x- xogħol f'kull każ?

ONOR.

NOEL FARRUGIA: Ix-xogħlijiet li se jitwettqu matul l-1997 jiddependu mill-pozizzjoni finanzjarja tad-Dipartiment tas-Sajd, l-aktar meta għad iridu jitħallsu kontijiet pendenti mis-sena l-oħra.

Li nista' ngħid hu li fejn huwa possibbli sejrin isiru xogħlijiet f'diversi slip ways bħal f'Tal-Veċċa, fl-Armier, u f'San Pawl il-Baħar (tal-Fekruna).

FOI - LAQGĦAT

L-ONOR.

ĊENSU GALEA staqsa lill-Ministru tal-Biedja u Sajd: Jista' l-Ministru jagħti tagħrif dwar liema laqgħat ntalbu mill-FOI matul il-perjodu 4 ta' Lulju, 1994 sas-26 ta' Ottubru, 1996 dwar is-setturi tal- biedja u sajd, jew setturi oħra li jolqtu lill-Ministeru tal-Biedja u Sajd u liema minnhom fil-fatt saru?

ONOR.

NOEL FARRUGIA: Billi fil-perijodu msemmi jiena ma kontx il- Ministru responsabbli mill-Biedja u Sajd mhux possibbli li nagħti l- informazzjoni mitluba.

AIR MALTA - AUDITED FINANCIAL STATEMENTS

L-ONOR.

RICHARD MUSCAT staqsa lill-Ministru tat-Turiżmu: Jista' l- Ministru jpoġġi fuq il-Mejda tal-Kamra kopja ta' l-audited financial statements ta' l-Air Malta għas-sena finanzjarja 1995/96 kif ippreżentati lill-azzjonisti waqt il-laqgħa ġenerali annwali ta' l-Air Malta li saret nhar l-Erbgħa 5 ta' Marzu, 1997?

ONOR.

KARMENU VELLA: Kopja ta' l-audited financial statements ta' l-Air Malta, għas-sena finanżjara 1995/96 kif tqassmu lill-azzjonisti u lill- istampa matul il-Press Conference tal-5 ta' Marzu, 1997 tpoġġiet fuq il- Mejda tal-Kamra aktar kmieni f'din is-seduta.

L-ONOR.

RICHARD MUSCAT staqsa lill-Ministru tat-Turiżmu: Jista' l-Ministru jpoġġi fuq il-Mejda tal-Kamra kopji ta' l-audited financial statements ta' l-Air Malta għas-sena finanzjarja 1995/96 kif approvati mill- Bord tad-Diretturi ta' l-Air Malta f'Settembru, 1996?

ONOR.

KARMENU VELLA: Fuq insistenza ta' wiehed mid-Diretturi, li ħass li minħabba żviluppi ġodda l-audited financial statements ta' l-Air Malta kif approvati f'Settembru 1996 ghandhom jerġgħu jiġu diskussi, il-Bord tad- Diretturi reġa' eżamina l-audited financial statements u ddecieda li ma jinkludix ir-rakkomandazzjoni dwar il-pagament ta' dividend.

L-audited financial statements kif ixxandru fis-seduta ġenerali annwali tal-5 ta' Marzu, 1997 huma l-istess bħal dawk approvati mill-Bord tad- Diretturi f'Settembru 1996 bit-tibdil li semmejt hawn fuq.

COOPERS & LYBRAND - RAPPORT

L-ONOR.

RICHARD MUSCAT staqsa lill-Ministru tat-Turiżmu: Jista' l-Ministru jpoġġi fuq il-Mejda tal-Kamra kopja tar-rapport ikkommissjonat mill-Gvern lill-Coopers & Lybrand dwar l-operat ta' l-Air Malta?

Jista' l- Ministru jinforma lil din il-Kamra kemm ġie jiswa dan ir-rapport?

ONOR.

KARMENU VELLA: Kopja tas-Synopsis tar-Rapport ta' Coopers & Lybrand tpoġġa fuq il-Mejda tal-Kamra aktar kmieni f'din is-seduta .

Il-pagament għal dan ir-rapport huwa materja ta' natura kummercjali u konfidenżjali.

UNIVERSITA' - KOMPUTERIZZAZZJONI

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid meta se titlesta l- komputerizzazzjoni fil-Librerija ta' l-Universita'?

ONOR.

EVARIST BARTOLO: Il-komputerizzazzjoni tal-Bibljoteka Universitarja hi proċess kontinwu li jdum ma jintemm.

S'issa ġew awtomatizzati dawn il- proċeduri: katalogar; katalgu online; akkwisti ta' materjali għall- kollezzjonijiet tal-bibljoteka; kontroll tar-rivisti; self ta' kotba, eċċ, ġewwa l-bibljoteka; self ta' kotba eċċ, minn bibljoteki barranin; tiftix online ta' banek ta' dati barranin.

Aktar tard din is-sena jiġi inawgurat fil-bini tal-Bibljoteka l-proġett Internet for All, u l-katalgu online isir aċċessibbli fil-World Wide Web.

UNIVERSITA' - SAĦĦA/SIGURTA' FUQ IL-POST TAX-XOGĦOL

L-ONOR.

JOE CASSAR staqsa lill-Ministru ta' l-Edukazzjoni u Kultura Nazzjonali: Jidhirlu l-Ministru li l-Universita' ta' Malta għandha tibda "xi forma ta' kors" dwar is-saħħa u s-sigurta' fuq il-post tax-xogħol?

ONOR.

EVARIST BARTOLO: L-Universita' qed tistudja l-possibbilta' li tibda kors speċjalizzat dwar is-saħħa u s-sigurta' fuq il-post tax-xogħol li jwassal għal-livell ta' diploma.

AIR MALTA - BOEING 737-200A

L-ONOR.

RICHARD MUSCAT staqsa lill-Ministru tat-Turiżmu: Jista' l-Ministru jikkonferma li l-Air Malta se tikri ajruplan tat-tip Boeing 737- 200A mingħand l-Air New Zealand għall-istaġun tas-sajf 1997?

Jekk fl- affermattiv, jista' l-Ministru jikkonferma li dan l-ajruplan kien inbiegħ mill-Air Malta lill-Air New Zealand madwar sentejn ilu wara li l-Air Malta kienet xtrat l-ajruplani tat-tip AVRO RJ 70?

Jista' l-Ministru jikkonferma li dan l-istess ajruplan kien inkera mill-Air Malta għall-istaġun tas-sajf 1996?

ONOR.

KARMENU VELLA: Ir-risposta għall-ewwel u l-aħħar partijiet tal- mistoqsija hija fl-affermattiv.

Erba' ajruplani Boeing 737-200 kienu nbiegħu lill-British Aeropace (Regional), l-produtturi tal-Avro RJ 70 bħala parti mill-kuntratt tax-xiri, u mhux lil Air New Zealand.

AIR MALTA - BOEING 737-200A

L-ONOR.

RICHARD MUSCAT staqsa lill-Ministru tat-Turiżmu: Jista' l-Ministru jgħid jekk id-deċiżjoni li ttieħdet mill-Air Malta fl-1996 kenitx li tikri ajruplani tat-tip Boeing 737-200A mingħand l-Air New Zealand u wara l-istess Air Malta tbiegħ l-istess ajruplani lill-Air New Zealand kenitx waħda tajba jew żbaljata?

ONOR.

KARMENU VELLA: Nirriferi l-Onor.

Interpellant għar-risposta li tajt għal-mistoqsija parlamentari numru 3148.

AIR MALTA - ROTOT

L-ONOR.

RICHARD MUSCAT staqsa lill-Ministru tat-Turiżmu: Jista' l- Ministru jgħid jekk hux se jitnaqqsu r-rotot li topera l-Air Malta għall- istaġun tas-sajf 1997?

Jekk se jitnaqqsu r-rotot li topera l-Air Malta, jista' l-Ministru jgħid jekk sarx studju dwar l-impatt fuq it-turiżmu minn u lejn Malta kif ukoll l-impatt fuq il-hub li topera l-Air Malta?

ONOR.

KARMENU VELLA: Hija prattika regolari għall-Air Malta li tippjana u taggusta l-programm ta' titjiriet u rotot tagħha skond id-domanda u l- previżjonijiet tat-traffiku minn staġun għal ieħor, izda ma jkunx ta' benefiċċju għall-kumpannija li nippubblika minn issa d-dettalji ta' dan il- programm għaż-żmien li gej.

Nista' nassigura lill-Onor.

Interpellant li f'kull deċizjoni jigi kkonsidrat sew l-interess ta' l-Air Malta kif ukoll dak tat-Turiżmu.

PJAN DWAR IL-MAJJISTRAL TA' MALTA

L-ONOR.

JOE CASSAR staqsa lill-Vici Prim Ministru, Ministru għall- Affarijiet Barranin u ta' l-Ambjent.: Billi ġie mħabbar f'gazzetti lokali li qed jitħejja pjan dwar il-Majjistral ta' Malta li jolqot fost inħawi oħra l-Imdina, jista' l-Ministru jgħid x'konsultazzjonijiet kellu s'issa mad-Dipartiment tal-Mużewijiet?

ONOR.

GEORGE VELLA: Saru diversi laqgħat kemm ma' uffiċjali tad- Dipartiment tal-Mużewijiet kif ukoll ma' uffiċjali tal-ministeru kkonċernat fuq suġġetti varji li jikkonċernaw il-Pjan Lokali għall-Majjistral.

Mhux eskluż li ssir laqgħa oħra mad-dipartiment qabel ma' l-abbozz tal-pjan jinħareġ għall-pubbliku.

ETC - PROGRAMM "LEONARDO DA VINCI"

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid x'ħidma qed twettaq il-Korporazzjoni ta' l-Impjiegi u Taħriġ fuq il-programm ta' l-għaqda Ewropea "LEONARDO"?

ONOR.

EDWIN GRECH: Il-Korporazzjoni tax-Xogħol u Taħriġ għamlet diversi kuntatti ma' organizzazzjonijiet Ewropej biex tidħol bi sħab magħhom fi proġetti taħt il-programm "Leonardo da Vinci" ta' l-Unjoni Ewropeja.

Il- proġetti li tista' tidħol fihom l-ETC qed jiġu eżaminati bir-reqqa u l- kuntatti għadhom għaddejjin.

L-għan ta' l-ETC hu li tissieħeb f'dawk il- proġetti li l-aktar ikunu ta' utilita' għal Malta.

SERVIZZ ĊIVILI - DIRETTURI TAL-PROTEZZJONI ĊIVILI

L-ONOR.

JOE CASSAR staqsa lill-Prim Ministru: B'riferenza għall- mistoqsija parlamentari numru 782 u t-tweġiba mogħtija fis-seduta tal-11 ta' Marzu dwar "is-servizzi ċivili u d-Direttur tal-Protezzjoni Ċivili", jista' l-Prim Ministru jgħid minn min "is-sitwazzjoni bħalissa qed terġa' tiġi kkonsidrata"?

ONOR.

ALFRED SANT: Is-sitwazzjoni qed terġa tiġi kkonsidrata mill- Kummissjoni dwar is-Servizz Pubbliku.

BORD TAL-KOPERATTIVI

L-ONOR.

JOE CASSAR staqsa lill-Ministru tal-Ħarsien Soċjali: Jista' l-Ministru jgħid ma' liema koperattivi kellu laqgħat s'issa l-Bord tal-Koperattivi u x'kien il-għan ta' dawn il-laqgħat?

ONOR.

EDWIN GRECH: B'riferenza għall-mistoqsija parlamentari numru 4097, ma nħossx li jkun fl-interess tal-koperattivi li jiġi żvelat l-għan tal- laqgħat, u ma' liema koperattivi saru dawn il-laqgħat.

BIDNIJA - TOROQ PARTI MILL-LOKALITA' TAL-MOSTA

L-ONOR.

EDWIN VASSALLO staqsa lill-Ministru tal-Ġustizzja u Kunsilli Lokali: Jista' l-Ministru jinsisti biex il-kommunita' tal- Bidnija u toroq oħra li minn dejjem kienu parti mil-lokalita' tal-Mosta bħalma hi "sqaq Nru. 6", li parti tagħha hija mal-Mosta u parti oħra ġiet inkluża fil-konfini tan-Naxxar tkun ikkonsidrata bħala parti mil-lokalita' tal-Mosta?

ONOR.

CHARLES MANGION: Ninforma lill-Onor.

Interpellant li skond Artikolu 3 (3) ta' l-Att ta' l-1993 dwar il-Kunsilli Lokali 'Tibdil fil-konfini ta' lokalitajiet għandu jsir biss f'ċirkostanzi eċċezzjonali u biss mill- Kummissjoni Elettorali, wara konsultazzjoni mal-Ministru, il-Kunsilli Lokali konċernati u, fejn hu possibbli, mar-residenti lokali'."

KUNSILLI LOKALI - SERVIZZI

L-ONOR.

EDWIN VASSALLO staqsa lill-Ministru tal-Ġustizzja u Kunsilli Lokali: Jista' l-Ministru jara li jkun hemm riorganizzazzjoni fejn meħtieġ biex is-servizzi li jingħataw lill-kunsilli lokali, bħalma huma dawk mogħtija mill-Pulizija u s-Sanita', jkunu organizzati fuq bażi ta' konfini?

ONOR.

CHARLES MANGION: Konvint li l-Onor.

Interpellant jaf li s-servizzi ġenerali mill-Pulizija u s-Sanita' jingħataw fuq bażi nazzjonali mill-Gvern Ċentrali, għaldaqstant mhux il-każ li dawn is-servizzi jiġu organizzati fuq bażi ta' konfini.

Ta' min ifakkar, pero', li ċertu servizzi mogħtija mill-għases tal- Pulizija u kliniċi tas-saħħa huma diġa mferrxa f'ċertu lokalitajiet, u amministrati fuq bażi reġjonali.

PULIZJA - RAPPORTI

L-ONOR.

TONIO BORG staqsa lill-Prim Ministru: Jista' l-Prim Ministru jqiegħed fuq il-Mejda tal-Kamra ir-rapporti kollha li ġew ikkommissjonati dwar il-Korp tal-Pulizija, inkluż dak tal-konsulent Ingliż Geoff Breadmere?

ONOR.

ALFRED SANT: Ir-rapporti mitluba mill-Onor.

Interpellant tpoġġew fuq il-Mejda tall-Kamra aktar kmieni f'din is-seduta.

Kif jaf l-Onor.

Membru, dawn ir-rapporti diġa' saru pubbliċi min-naħa tal- Gvern.

TOROQ - TISWIJA

L-ONOR.

TONIO BORG staqsa lill-Ministru tax-Xogħlijiet Pubbliċi u Kostruzzjoni: Jista' d-dipartiment jintervjeni sabiex isewwi parti mill- arterja prinċipali tat-traffiku, ċioe' Naxxar Rd, quddiem id-dar Nru. 85, peress li f'din il-parti niżlet xi ftit it-triq, b'mod li vetturi kbar qed joħolqu inkonvenjenza mhux żgħira lir-residenti ta' l-inħawi?

ONOR.

CHARLES BUHAGIAR: Nitlob lill-Onor.

Interpellant biex jindika l- isem tal-lokalita fejn tinstab Naxxar Road.

PULIZIJA - TAĦRIĠ

L-ONOR.

TONIO BORG staqsa lill-Prim Ministru: Jista' l-Prim Ministru jgħid x'kienet in-nefqa attwali matul l-1996 f'taħriġ mill-membri tal-Korp tal-Pulizija, barra dawk ta' l-Akkademja tal-Ġustizzja Kriminali?

X'kienet l-ispiża għal taħriġ li ngħata lil SAG Scuba Divers fil-kos ta' instructor li qed isegwu fl-Italja?

ONOR.

ALFRED SANT: In-nefqa attwali matul l-1996 f'taħriġ lill-membri tal- Korp tal-Pulizija, barra dawk ta' l-Akkademja tal-Ġustizzja Kriminali, kienet ta' Lm34,051.

Dan l-ammont jinkludi l-ispiża ta' Lm23,902, għal taħriġ li ngħata lill-membri ta' l-SAG li attendew kors ta' instructors fl- Italja.

KORDIN GRAIN TERMINAL - BASTIMENTI

L-ONOR.

TONIO BORG staqsa lill-Ministru għat-Trasport u Portijiet: Jista' l-Ministru jgħid mit-28.10.96 sal-lum kemm-il vapur daħal iħott fil- Kordin Grain Terminal?

Din l-intrapriża xi profitt għamlet fl-1996?

ONOR.

JOE DEBONO GRECH: Jien informat li n-numru ta' bastimenti li daħlu jħottu fil-Kordin Grain Terminal mit-28.10.96 sal-lum kien ta' sebgħa.

Rigward l-aħħar domanda l-Onor.

Membru qiegħed jiġi ssuġġerit li jirriferi lil Ministru ta' l-Ekonomija u Finanzi.

B'BUĠIA - XOGĦLIJIET F'WIED BUNI

L-ONOR.

TONIO BORG staqsa lill-Ministru tax-Xogħlijiet Pubbliċi u Kostruzzjoni: B'riferenza għall-file No. RD 387/95, jista' d-dipartiment jintervjeni sabiex ix-xogħlijiet li saru mill-kuntratturi f'Wied Buni, f'B'Bugia, jiġu korretti peress li bix-xogħlijiet ġodda l-culvert li kien hemm m'għadux jilqa' l-ilma peress li l-ilma qed ixaqleb għan-naħa l-oħra tat-triq u l-ħajt ġdid li nbena mat-triq qed jaqa' b'konsegwenza li l- ħamrija ta' l-għelieqi fil-viċin qed tintilef u peress li l-asfalt li sar fl-isqaq f'Wied Buni ma sarx sew?

ONOR.

CHARLES BUHAGIAR: Informat li d-Direttur tad-Dipartiment tat-Toroq qiegħed jara dan il-każ sabiex ikun jista' jagħti risposta għal din id- domanda aktar 'il quddiem.

ĦARĠA TTG ITALIA - INTERVISTA

L-ONOR.

MICHAEL REFALO staqsa lill-Ministru tat-Turiżmu: B'riferenza għat-tweġiba ta' mistoqsija parlamentari numru 3911 u peress li l-intervista ppubblikata kif ukoll il-mistoqsijiet tal-ġurnalista u t- tweġibiet tal-Ministru huma lkoll fatti speċifiċi li ma jenħtieġux interpretazzjoni u peress li l-Ministru jaf dak li ntqal fil-laqgħa bejnu u l-ġurnalista tat-TTG Italia, jista' għalhekk il-Ministru jwieġeb għall- mistoqsijiet kif imressqa permezz ta' mistoqsija parlamentari numru 3911?

ONOR.

KARMENU VELLA: Peress li ma nzammx recording ta' dak li wegibt ma nistax nghid eżattament x'intqal u kif dan huwa rifless f'dak li nktieb.

QRATI - KAWŻI DIFFERITI

L-ONOR.

JEFFREY PULLICINO ORLANDO staqsa lill-Ministru tal- Ġustizzja u Kunsilli Lokali: Jista' l-Ministru jgħid kemm hemm kawżi jistennew sentenza quddiem il-Qorti ta' l-Appell li ilhom jiġu differiti għas-sentenza għal aktar minn tliet darbiet; u sitt darbiet?

ONOR.

CHARLES MANGION: Ninforma lill-Onor.

Interpellant li ma tinżammx statistika dwar kawżi quddiem il-Qorti ta' l-Appell li ilhom jiġu differiti għas-sentenza.

QRATI - KAWŻI DIFERITI

L-ONOR.

JEFFREY PULLICINO ORLANDO staqsa lill-Ministru tal- Ġustizzja u Kunsilli Lokali: Jista' l-Ministru jgħid liema hi l-aktar kawża li ilha tiġi differita, kemm-il darba din ġiet diferita għas-sentenza u x'inhi d-data ta' l-ewwel differiment tagħha għas-sentenza?

ONOR.

CHARLES MANGION: Ninforma lil-Onor Interpellant li ma tinżammx statistika dwar dan.

SAĦĦA - GARAXX TA' L-AMBULANZI

L-ONOR.

JEFFREY PULLICINO ORLANDO staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid jekk sarux xi rapporti dwar inċident serju fejn wieħed mill-impjegati tad- dipartiment li jaħdem ġewwa l-Garaxx ta' l-Ambulanzi mminaċċja lil ħaddiema oħra b'sikkina fl-1 ta' Marzu, 1997?

Jekk ma sarx rapport, jidhirlu l- Ministru li għandha ssir investigazzjoni f'dan il-każ?

ONOR.

MICHAEL FARRUGIA: Mill-informazzjoni li għandi jidher li kien hemm inċident żgħir nhar l-1 ta' Marzu, 1997.

Pero' tant kien inċident minimu li fih la sar xi theddid bil-kliem u lanqas b'xi sikkina, li ma nħassx il- bżonn li jsir rapport uffiċjali.

KOPERATTIVA TAS-SINJALI TAT-TRAFFIKU - ĦLAS

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jinforma lill-Kamra għal xiex jirriferi l-ħlas ta' madwar Lm500 li fil-preżenza tiegħu tqassmu lil kull ħaddiem tal-Koperattiva tas-Sinjali tat-Traffiku, liema ħlas sar fit-12 ta' Frar, 1997, u ċioe' jekk dan il-ħlas jirriferix għal xogħol li sar mill- ħaddiema matul ix-xhur ta' Settembru u Ottubru, 1996?

Jista' l-Ministru jinforma wkoll lill-Kamra jekk għadx hemm ħlas ieħor dovut lill-istess ħaddiema u għal-liema perijodu?

Jista' l-Ministru jgħid ukoll li meta sar il-ħlas imsemmi nżammu 10% biex jingħataw lil ħaddiema fi gradi amministrattivi talli bix-xogħol tagħhom kienu qed jippromwovu wkoll il- ħidma tal-Koperattiva, u jekk fl-affermattiv, meta se jitħallsu dawn il- flus?

Jista' l-Ministru jinforma lill-Kamra jekk sarx xi xogħol minn din il-koperattiva minn Jannar 1997 'il quddiem?

ONOR.

CHARLES BUHAGIAR: Il-ħlas ta' Lm512 lil kull ħaddiem tal- koperattiva kien il-qliegħ għax-xhur ta' Settembru u Ottubru 1996.

Għad hemm ħlas dovut lill-ħaddiema għax xhur ta' Novembru u Dicembru 1996 imma l- kontijiet ta' dawn ix-xhur għadhom ma ngħalqux.

Il-ħlas ta' 10% mill- qliegħ inżamm għal dawn l-ewwel xagħrejn u dan għad irid jinqasam bejn il- gradi amministrattivi li ħadmu għal koperattiva skond l-ammont ta' servizz li dawn taw lill-koperattiva, imma s'issa għad m'hemmx ftehim preċiz bejn dawn il-gradi amministrattivi kif se jinqasmu dawn il-flus.

Minn Jannar 1997 il-koperattiva hija wieqfa billi qed isiru diskussjonijiet dwar xi rati qabel isir il-ftehim biex din il-koperattiva titħaddem fuq sistema ta' żmien fiss.

SAN ĠWANN - DAWL

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jikkonsidra li jiżdied l- istreet lighting fi Vjal ir-Rihan, f'San Ġwann, speċjalment fejn ir- roundabout il-ġdida, minħabba li dan qed ikun ta' perikolu għat-traffiku u għan-nies?

ONOR.

CHARLES BUHAGIAR: Ir-responsabbilta' għall-provvista tad-dawl fit- toroq hija tal-Korporazzjoni Enemalta u għalhekk l-Onor.

Interpellant hu mitlub li jgħaddi din il-mistoqsija lill-Ministru kkonċernat.

MINISTERU TAX-XOGĦLIJIET PUBBLIĊI U KOSTRUZZONI - VETTURI

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jinforma lill-Kamra jekk il- karozzi kollha li jaqgħu taħt it-Taqsima Xogħlijiet kellhomx stickers mwaħħla magħhom biex jindikaw ma' liema dipartiment jappartjenu?

Jekk fl- affermattiv, x'inhi r-raġuni li xi uffiċjali li jaqgħu taħt id-Dipartiment tal-Manifattura u Servizzi wara ftit ġranet irrifjutaw li jsuqu l-karozzi bl-istickers u ġew ipprovduti b'karozzi tal-kiri mingħajr stickers?

ONOR.

CHARLES BUHAGIAR: Jiena nformat li l-karozzi kollha barra żewġ karozzi wżati minn uffiċjali tal-ministeru twaħħlu fuqhom stickers li juru li huma tal-Ministeru tax-Xogħlijiet Pubbliċi u Kostruzzjoni.

L-ebda uffiċjal tad-Dipartiment tal-Manifattura u Servizzi ma rrifjuta li jsuq karozza bl-isem tad-dipartiment fuqha.

Żewġ uffiċjali tad-Dipartiment tal- Manifattura u Servizzi ġew ipprovduti b'karozzi tal-kiri għaliex il-karozzi li kellhom huma ġew allokati fuq xogħlijiet oħra għal raġunijiet dipartimentali.

DIPARTIMENT TAL-MANIFATTURA U SERVIZZI - SAHRA

L-ONOR.

FRANCIS ZAMMIT DIMECH staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jinforma lill-Kamra f'liema sezzjonijiet fid-Dipartiment tal-Manifattura u Servizzi ngħata overtime minn Jannar, 1997 sal-lum?

ONOR.

CHARLES BUHAGIAR: Jiena nformat li minn Jannar 1997 kull sezzjoni ngħatat overtime skond l-entita tax-xogħol li kellhom u skond l-urġenza tax- xogħlijiet involuti fihom.

ARTIJIET - ART GĦAL UŻU AGRIKOLU

L-ONOR.

MICHAEL BONNICI staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk hemmx xi ħsieb li d-Dipartiment ta' l-Artijiet jibda jikkonċedi lil dawk il-persuni li għandhom xi art għal użu agrikolu, il-permess li jkunu jistgħu jibnu xi kamra żgħira sabiex iqiegħdu l-għodda fiha?

Għaliex għal xi wħud dan il- permess ingħata u għal xi wħud oħra dan il-permess ma jinħariġx?

Jista' l- Ministru jqiegħed fuq il-Mejda tal-Kamra l-linja ġenerali tal-policy attwali f'dan ir-rigward?

ONOR.

CHARLES BUHAGIAR: Tweġiba tingħata f'xi seduta oħra

PITTURA TAL-QTUGĦ IR-RAS TA' SAN ĠWANN - RESTAWR

L-ONOR.

MICHAEL BONNICI staqsa lill-Ministru ta' l-Edukazzjoni u Kultura Nazzjonali: B'riferenza għal dak li ġie rrapportat f'The Sunday Times tas-6 ta' Marzu, 1997 dwar l-istat tal-pittura maestuża tal-qtugħ ir- ras ta' San Ġwann tal-pittur ċelebri Caravaggio, jista' l-Ministru jgħid meta kienet id-data li l-Gvern irċieva r-rapport tar-restawraturi?

Min huma l-esperti Maltin li ħadu d-deċiżjoni dwar liema hija l-aħjar soluzzjoni dwar dan ir-restawr?

Meta hemm il-ħsieb li d-deċiżjoni tintbagħat u x'inhuma d-dettalji li se jintbagħtu?

ONOR.

EVARIST BARTOLO: Tweġiba tingħata f'xi seduta oħra

DINGLI - TRIQ IL-MERILL - ASFALTAR

L-ONOR.

MICHAEL BONNICI staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jispjega għaliex Triq il-Merill, Ħad-Dingli mhijiex inkluża fil-prijoritajiet ta' toroq li jridu jiġu asfaltati f'dan il-lokal?

Wara l-wegħda li għamiltu qabel l-elezzjoni inti u l-Onor.

A. Sant lir-residenti fis-sens li din it-triq tiġi rranġata minnufih, kemm-il darba l-Partit Laburista jkun fil-Gvern, allura issa għaliex din tħalliet barra mil-lista?

ONOR.

CHARLES BUHAGIAR: Meta saret l-aħħar inspection ta' Triq il- Merill, Ħad-Dingli biex il-lista tat-toroq setgħat tiġi updated" fl-aħħar ta' Diċembru, il-progress tal-bini fi Triq il-Merill kien għadu lura.

Hekk kif isiru inspections oħra l-iżvilupp ikun fil-qrib li jitlesta, it-triq tiġi nkluża fil-programm għall-asfalt.

MOSTA - TRIQ ĠUŻEPPI HYZLER

L-ONOR.

EDWIN VASSALLO staqsa lill-Ministru tax-Xogħlijiet Pubbliċi u Kostruzzjoni: B'riferenza għall-mistoqsija parlamentari numru 702 dwar Triq Ġużeppi Hyzler, minkejja li t-triq hija magħmula minn blat tal-qawwi, jista' l-Ministru jieħu l-passi meħtieġa biex b'xi mod il-Korporazzjoni għas-Servizzi ta' l-Ilma tagħmel l-arranġamenti meħtieġa biex il-familji li għadhom bla ilma jkunu mogħtija s-servizz ta' l-ilma, wara li wħud minn dawn il-familji ilhom erba' snin li applikaw għall-ilma?

ONOR.

MOSTA - TRIQ RADDET IR-ROTI - DAWL

L-ONOR.

EDWIN VASSALLO staqsa lill-Ministru tal-Kummerċ: Jista' l-Ministru jgħidilna jekk l-Korporazzjoni Enemalta hijiex f'pożizzjoni li tagħmel d-dawl ta' triq f'Triq Raddet Ir-Roti, f'żona ta Santa Margherita, il-Mosta?

ONOR.

LEO BRINCAT: It-talba għal dawl fi Triq Raddet ir-Roti f`Santa Margerita, il-Mosta, qiegħda tkun ikkonsidrata flimkien ma` talbiet oħra.

KUNSILLI LOKALI - FGURA

L-ONOR.

EDWIN VASSALLO staqsa lill-Ministru tal-Ġustizzja u Kunsilli Lokali: Jista' l-Ministru jgħidilna fuq liema kriterji nħaffru Lm200,000 lill-Kunsill Lokali tal-Fgura?

Kemm nħaffru aktar flus lil kunsilli lokali oħra?

Jekk iva, lil min u fuq liema kriterji inħaffru u jekk le, għaliex ma nħaffrux lil aktar kunsilli lokali?

ONOR.

CHARLES MANGION: Ninforma lill-Onor.

Interpellant li la l-ministeru u lanqas is-Dipartiment tal-Kunsilli Lokali ma eżonera xi ħlasijiet lill- Kunsilli Lokali tal-Fgura.

BORMLA - APPARTAMENTI TAL-GVERN

L-ONOR.

EDWIN VASSALLO staqsa lill-Ministru tad-Djar: Jista' l- Ministru jgħid x'inhi l-pożizzjoni tal-ministeru dwar sitt appartamenti tal- Gvern li l-Kunsill Lokali ta' Bormla kien irrapporta dwarhom u s'issa għadha ma tteħdet l-ebda azzjoni?

ONOR.

FREDDIE PORTELLI: Jista' l-Onor.

Interpellant ikun aktar speċifiku?

Qiegħed jirriferi għall-maisonettes li nbnew f'shell form fl-area ta' Santa Liena daqs għaxar snin ilu iżda li għal xi raġuni kull meta ħarġu l- applikazzjonijiet għalihom mill-Awtorita' tad-Djar ħadd ma applika għalihom?

F'każ li qed jirreferi għal dawn, ngħarrfek li dawn ġew mgħoddija lura lid-Dipartiment ta' l-Artijiet.

SPTAR MONTE CARMELI - SWALI

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra għal-liema raġuni tnaqqset il-kwota ta' ħobż u ħalib ipprovduta ġewwa s- swali ta' l-Isptar Monte Carmeli?

ONOR.

MICHAEL FARRUGIA: Jiena nformat li kull sala qed tingħata il- kwantita' kollha ta' ħobż u ħalib li tenħtieġ u ma kien hemm ebda talba għal aktar proviżjonijiet li ġiet miċħuda.

SAĦĦA - MEDICAL STORES - MEDIĊINI

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra bil-lista ta' mediċini sew formulary u non formulary li jinsabu nieqsa fid- data tal-lum ġewwa l-Medical Stores?

ONOR.

MICHAEL FARRUGIA: Lista ta' mediċini li kienu out of stock fit-18 ta' Marzu, 1997 tqiegħdet fuq il-Mejda tal-Kamra aktar kmieni f'din is- seduta.

PULIZIJA - GĦASSA MA' PRIĠUNIERI

L-ONOR.

LOUIS DEGUARA staqsa lill-Prim Ministru: Jista' l-Prim Ministru jgħid x'inhija proċedura normali li pulizija għassa ma' priġunieri, inklużi drug addicts ġewwa l-Isptar Monte Carmeli, jitħallew idaħħlu telecell u jċemplu waqt ix-xogħol?

ONOR.

ALFRED SANT: Skond Ċirkolari numru 31 bid-data tat-22 ta' Marzu, 1995, membri tal-Korp tal-Pulizija ma jistgħux iżommu fuqhom cellular telephones waqt li jkunu duty, jekk mhux awtorizzati mill-Kwartieri Ġenerali.

SPTAR MONTE CARMELI - DRUG ADDICTS

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid jekk hijiex proċedura normali li pulizija għassa ma' priġunieri, inklużi drug addicts, ġewwa l-Isptar Monte Carmeli jitħallewx idaħħlu telecells u jċemplu waqt ix- xogħol?

ONOR.

MICHAEL FARRUGIA: L-Onor Interpellant huwa mistieden iressaq din il-mistoqsija lill Ministru kkonċernat.

SPIŻERIJI PRIVATI - NUQQAS TA' MEDIĊINI

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Minħabba n-nuqqas serju ta' mediċini essenzjali fejn pazjenti qed ikollhom jixtru regolarment mediċini ezzenzjali minn spiżeriji privati, jista' d-dipartiment jikkonsidra xi forma ta' kumpens (fuq preżentazzjoni ta' rċevuta) għal dawn il-mediċini lil dawk il-pazjenti, ħafna minnhom anzjani u pensjonanti li jixtruhom?

ONOR.

MICHAEL FARRUGIA: Il-policy tad-dipartiment għada l-istess bħal dik tal-amministrazzjoni preċedenti f'sitwazzjonijiet simili.

SAĦĦA - MEDICAL STORES - MEDIĊINI

L-ONOR.

LOUIS DEGUARA staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jinforma lill-Kamra liema huma dawk il-mediċini li hemm low stocks tagħhom illum 16.3.97 ġewwa l-Medical Stores?

ONOR.

MICHAEL FARRUGIA: Jista' l-Onor.

Deputat jiċċara x' jifhem b'low stocks, jekk humiex dawk il-mediċini li bħalissa ġewwa l-Medical Stores hemm inqas minn xahar stokk u li l-konsenji tagħhom mhumiex ħa jilħqu jaslu matul dan ix-xahar ?

Ta' min jgħid ukoll illi s-16 ta' Marzu, 1997 kien il-Ħadd.

POSTA LTD - ĦLASIJIET

L-ONOR.

JOE FARRUGIA staqsa lill-Ministru għat-Trasport u Portijiet: Jista' l-Ministru jgħid, minn kemm ilha li twaqqfet il-Posta Ltd, kemm tħallsu individwalment kull xahar f'salarji, overtime u allowances u fiex jikkonsistu dawn l-allowances tal-executives u segretarji tagħhom?

Jista' l- Ministru jgħid minn huma l-executives u segretarji rispettivi li qegħdin jieħdu dawn is-salarji u l-allowances?

ONOR.

JOE DEBONO GRECH: L-informazzjoni li talab l-Onor.

Interpellant qegħda tinġabar u tingħata f'xi seduta oħra.

P.A. - DIRECT ACTIONS

L-ONOR.

JOE FARRUGIA staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid kemm saru direct actions mill-Awtorita' ta' l-Ippjanar fin-naħat tas-South, Central, North u Għawdex fl-1996 u fl-1997?

ONOR.

GEORGE VELLA: L-informazzjoni meħtieġa għadha qed tinġabar.

SKEJJEL - JUNIOR LYCEUM

L-ONOR.

JEFFREY PULLICINO ORLANDO staqsa lill-Ministru ta' l- Edukazzjoni u Kultura Nazzjonali: Jista' l-Ministru jgħid kemm kien hemm applikazzjonijiet għad-dħul fil-Junior Lyceum din is-sena li talbu li jiġu eżentati mill-eżami tar-reliġjon?

Kemm kienu l-applikazzjonijiet simili matul il-ħames snin li għaddew, sena b'sena?

Jista' l-Ministru jgħid kemm minnhom huma ta' ġenituri mhux Maltin?

Kemm minn dawn l-applikanti huma minn Malta u kemm minn Għawdex?

X'raġunijiet iridu jagħtu l-ġenituri biex uliedhom ikunu eżentati minn dan l-eżami?

ONOR.

EVARIST BARTOLO: Din is-sena hemm 21 applikazzjoni li talbu li jiġu eżentati mill-eżami tar-Reliġjon.

Tmienja minn dawn huma ta' ġenituri mhux Maltin.

Applikazzjoni waħda hija minn Għawdex.

Is-sena li għaddiet kien hemm 14-il applikazzjoni, erbgħa minnhom kienu minn ġenituri mhux Maltin.

Ma kien hemm xejn minn Għawdex.

Fl-erba' snin ta' qabel in-numru t'applikazzjonijiet simili kien kif ġej:

1995 - 29 1994 - 27 1993 - 26 1992 - 23

Mhux magħruf kemm minn dawn l-applikazzjonijiet kienu minn ġenituri mhux Maltin jew minn Għawdex.

Biex l-ulied jiġu eżentati minn dan l-eżami il-ġenituri jiktbu lid- Direttur Ġenerali ta' l-Edukazzjoni.

Il-ġenituri ma jiġux mitluba tagħrif iżjed milli jagħtu.

SKEJJEL - FACILITATORS

L-ONOR.

JEFFREY PULLICINO ORLANDO staqsa lill-Ministru ta' l- Edukazzjoni u Kultura Nazzjonali: B'riferenza għat-tweġiba tal- mistoqsija parlamentari numru 2635, u minħabba li hemm nuqqas serju ta' facilitators kwalifikati fl-iskejjel tal-gvern u tal-Knisja, ma jidhirlux il-Ministru li dan il-kors ferm meħtieġ għandu jibda kemm jista' jkun malajr?

Peress li l-Ministru stess qal li qed jiddiskuti ma' l-Universita'' fuq il-kontenut ta' dan il-kors, dan iffisser indħil mill-Ministru fl- awtonomija ta' l-Universita?

ONOR.

EVARIST BARTOLO: Il-ministeru jaqbel li l-kors għandu jibda kemm jista' jkun malajr u m'għandu l-ebda ħsieb li jtawwlu bla bżonn.

Imma l- Onor. Interpellant jifhem li, minħabba li qed issir evalwazzjoni tal-kors, ma setax jibda kif previst.

Ma naqbilx li billi jsiru diskussjonijiet, dan b'xi mod ifisser xi ndħil mill-Ministeru.

SKEJJEL - DĦUL FIL-JUNIOR LYCEUM

L-ONOR.

JEFFREY PULLICINO ORLANDO staqsa lill-Ministru ta' l- Edukazzjoni u Kultura Nazzjonali: Dwar l-eżami għad-dħul fil-Junior Lyceum, hemm xi eżenzjonijiet għal applikanti li mhumiex Maltin u li ma jafux biżżejjed il-Malti biex dawn ma jagħmlux l-eżami tal-Malti?

Kemm kien hemm minn dawn l-eżenzjonijiet fl-aħħar ħames snin sena b'sena?

X'faċilitajiet tati d-diviżjoni ta' l-Edukazzjoni lil tfal bi bżonnijiet speċjali waqt dan l-eżami?

Jistgħu jidħlu facilitators ma' dawn it-tfal waqt l-eżami?

Minħabba li t-tfal li jattendu l-iskejjel tal-gvern jagħmlu l-eżami fl- iskola tagħhom stess u allura jkunu familjari ħafna ma' l-ambjent, jista' l- Ministru jikkonsidra jekk jistax isir xi ħaġa simili anki għat-tfal li jersqu għal dan l-eżami mill-iskejjel privati u tal-knisja meta n-numru ta' dawn it-tfal ikun biżżejjed li jippermetti dan?

ONOR.

EVARIST BARTOLO: Applikanti li m'humiex Maltin jagħmlu biss l- eżamijiet ta' l-Ingliż u ta' l-Matematika.

Din is-sena hemm 14.

Is-sena l- oħra kien hemm 20.

M'hemmx informazzjoni dwar kemm kien hemm fis-snin ta' qabel.

Tfal bi bżonnijiet speċjali jiġu mogħtija faċilitajiet bħal: ħin żejjed, karti b'tipi kbar, persuni li jaqrawlhom u/jew jiktbulhom u communicators (għal min nieqes mis-smiegħ).

Tfal li ser jersqu għal dan l-eżami mill-iskejjel privati u tal-Knisja din is-sena se jagħmlu l-eżami fl-iskola tagħhom stess meta n-numru ta' dawn it-tfal huwa biżżejjed li jippermetti dan u fejn l-iskola aċċettat.

PROTEZZJONI ĊIVILI

L-ONOR.

FRANCIS AGIUS staqsa lill-Prim Ministru: Jista' l-Prim Ministru jagħti informazzjoni dwar x'se tkun il-policy rigward il- protezzjoni ċivili?

Se jitkomplew il-kuntatti li kienu inbdew f'dan il- qasam mill-Gvern preċedenti?

ONOR.

ALFRED SANT: Tweġiba tingħata f'xi seduta oħra.

ANZJANI - DJAR TA' L-ANZJANI

L-ONOR.

FRANCIS AGIUS staqsa lill-Ministru tas-Saħħa, Kura ta' l- Anzjani u Affarijiet tal-Familja: Jaf il-Ministru illi l-kondizzjonijiet tax-xogħol tal-ħaddiema fid-djar ta' l-anzjani f'dawk li huma btajjel pubbliċi, ħdud kif ukoll rigward sick leave ħżienu matul dawn l-aħħar erba' xhur, jiġifieri minn meta nbidel il-gvern?

ONOR.

MICHAEL FARRUGIA: Il-kondizzjonijiet tax-xogħol tal-ħaddiema fid- djar ta' l-anzjani ma tbiddlu xejn minn meta nbidel il-gvern lanqas f'dawk li huma btajjel pubbliċi, ħdud kif ukoll rigward sick leave.

Jekk l-Onor Membru jaf li nbidel xi ħaġa, għandu jispeċifika.

ZABBAR - BEJJIEGĦA QUDDIEM IL-KNISJA

L-ONOR.

FRANCIS AGIUS staqsa lill-Prim Ministru: Jista' l-Prim Ministru jara illi bejjiegħa quddiem u madwar il-Knisja parrokkjali ta' Ħaż- Zabbar ma jitħallewx hemm imma joqogħdu f'posthom, jiġifieri fis-suq li hemm fil-Misraħ is-Sliem?

ONOR.

ALFRED SANT: Ninsab informat illi l-Pulizija ħadet l-azzjoni meħtieġa.

P.A. - PA 4601/95

L-ONOR.

FRANCIS AGIUS staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jagħti informazzjoni rigward permess numru 4601/95 li hemm quddiem l-Awtorita' ta' l-Ippjanar li jirrigwardja pig farm fl-inħawi tal-Bidni, bejn Ħaż-Zabbar u Wied il-Għajn?

ONOR.

GEORGE VELLA: Ninforma lill-Onor Interpellant li diġa' ngħatat tweġiba f'interpellanza numru 4077.

SKEJJEL - GĦAWDEX - SKOLA TA' L-ARTI

L-ONOR.

GIOVANNA DEBONO staqsiet lill-Ministru ta' l-Edukazzjoni u Kultura Nazzjonali: Jista' l-Ministru jagħti l-figuri ta' kemm kien hemm tfajliet u ġuvintur li attendew korsijiet fl-iskola ta' l-Arti f'Għawdex minn meta nfetħet sal-lum, sena b'sena u suġġett b'suġġett?

ONOR.

EVARIST BARTOLO: L-informazzjoni mitluba tpoġġiet fuq il-Mejda tal- Kamra għall-qari aktar kmieni f'din is-seduta.

SPTARIJIET - KONSULENT FIL-KIRURĠIJA PLASTIKA

L-ONOR.

FRANCIS AGIUS staqsa lill-Ministru tas-Saħħa, Kura ta' l- Anzjani u Affarijiet tal-Familja: Jista' l-Ministru jgħid meta se jinħatar Konsulent fil-Kirurġija Plastika?

X'inhuma l-arranġamenti preżenti fuq din l-ispeċjalita' rigward ix-xogħol tal-konsulenti?

ONOR.

MICHAEL FARRUGIA: Konsulent fil-Kirurġija Plastika jinħatar meta jkun il-mument opportun.

Operazzjonijiet tal-Kirurġija Plastika jsiru fl-Isptar San Luqa mill- Ispeċjalista li taħdem fl-Isptar.

Jiġi wkoll darbtejn fis-sena konsulent Malti li jaħdem fl-Ingilterra.

ZABBAR - TRIQ ĠANNI BONAVIA - DAWL

L-ONOR.

FRANCIS AGIUS staqsa lill-Ministru tal-Kummerċ: Peress li kien imwiegħed illi kellu jsir street lighting fi Triq Ġanni Bonavia, Ħaż-Zabbar jista' l-Ministru jagħti informazzjoni meta se jsir dan?

ONOR.

LEO BRINCAT: It-talba għal street lighting fi Triq Ġanni Bonavia f`Ħaż-Żabbar qiegħda tkun ikkonsidrata flimkien ma` talbiet oħra.

SPTARIJIET - PRODOTTI SKADUTI

L-ONOR.

JEAN PIERRE FARRUGIA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jaf il-Ministru li qed jintużaw prodotti wara l-expiry date fl-isptarijiet pubbliċi?

Jaf il-Ministru li fi Frar 1997 kienu qed jintużaw - 30% saline IVI batch 501067; 20% Dextrose IVI batch 601174; 8.4% Sodium Bicarbonate IVI Lot.

No.22970, prodotti lkoll skaduti f'Jannar 1997?

Il-Ministru jaf li f'dawn l-aħħar ġimgħat kienu qed jintużaw Aminophylline suppositories Lot No.5725 li skadew f'Ottubru, 1996?

ONOR.

MICHAEL FARRUGIA: F'xi swali nstabu xi drips li kienu expired, u li kienu skaduti fis-swali qabel l-elezzjoni taħt l-amministrazzjoni preċedenti.

Minkejja li ma kenux qed jintużaw, xorta waħda d-dipartiment ħass li għandu jieħu passi dixxiplinarji kontra l-mexxejja ta' dawn is- swali.

Mhux veru li qed jitużaw Aminophylline suppositories Lot No. 5725.

Minn investigazzjonijiet li saru li Batch No. użati huma BN 7617 Exp.

2.98 li ilu jintuża diġa' għal diversi xhur.

SPORT - TWAQQIF TA' KUNSILL MALTI

L-ONOR.

JEAN PIERRE FARRUGIA staqsa lill-Ministru ta' l-Edukazzjoni u Kultura Nazzjonali: Jista' l-Ministru jpoġġi fuq il-Mejda tal-Kamra l- emendi li saru għall-att notarili li permezz tiegħu twaqqaf il-Kunsill Malti ta' l-Isport?

ONOR.

EVARIST BARTOLO: Nixtieq niġbed l-attenzjoni ta' l-Onor.

Interpellant illi ma jeżisti l-ebda att notarili li jwaqqaf il-Kunsill Malti ta' l-iSport.

Madankollu l-emendi proposti għall-istatut tal-Kunsill Malti ta' l-iSport se jiġu kkonsidrati mill-istess kunsill fl-ewwel laqgħat tiegħu.

WSC - PARKEĠĠ

L-ONOR.

JEAN PIERRE FARRUGIA staqsa lill-Ministru għat-Trasport u Portijiet: B'riferenza għat-tweġiba għall-mistoqsija parlamentari numru 4105, qed nirreferi għar-reserved parking space quddiem ir- residenza/kumpannija privata taċ-chairman tal-Water Services Corporation fi Triq Dun Ġorġ Preca, l-Ħamrun, jista' l-Ministru jgħid meta saret talba għal din il-faċilita' u għal liema raġuni ngħatat din il-faċilita'?

ONOR.

JOE DEBONO GRECH: Jien informat li l-Bord għall-Kontroll tat- Traffiku jikkonferma li ma ta l-ebda permess biex isir reserved parking quddiem ir-residenza/kumpannija privata msemmija mill-Onor.

Interpellant fi Triq Dun Ġorg Preca, l-Ħamrun.

Għaldaqstant il-bord talab lill-Kunsill Lokali tal-Ħamrun biex jieħu l- passi meħtieġa biex sinjali tat-toroq li saru abbużivament jiġu mneħħija.

PULIZIJA TAT-TRAFFIKU

L-ONOR.

JEAN PIERRE FARRUGIA staqsa lill-Prim Ministru: Minħabba li qed jiżdiedu n-numru ta' inċidenti tat-traffiku, il-Gvern beħsiebu iżid in-numru ta' pulizija tat-traffiku sabiex ilaħħqu mal-volum ta' traffiku li dejjem qed jiżdied?

ONOR.

ALFRED SANT: Kull tqassim u ċaqliq fil-Korp tal-Pulizija jittieħed fid-dawl ta' l-eżitu ta' l-istudju li qed isir dwar l-istruttura maniġerjali tal-korp.

MINISTERI/DIPARTIMENTI TAL-GVERN - IMPJEGATI

L-ONOR.

JEAN PIERRE FARRUGIA staqsa lill-Prim Ministru: Jista' l- Prim Ministru jgħid x'inhu n-numru ta' mpjegati li jaħdmu fil-ministeri u dipartimenti tal-Gvern u fil-headquarters tal-Pulizija fil-Furjana, kif ukoll fl-Isptar Boffa u l-health centre?

ONOR.

ALFRED SANT: Tweġiba tingħata f'xi seduta oħra.

SKEJJEL - TUCK-SHOPS

L-ONOR.

MICHAEL BONNICI staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk hemmx xi ħsieb li t- tuck-shops ta' l-iskejjel jiġu mmexxija minn xi koperattiva jew mill- kunsill skolastiku minflok b'tender kif qiegħed isir bħalissa?

Kemm daħħlet id-diviżjoni ta' l-Edukazzjoni mill-għoti ta' dawn it-tuck- shops matul is-sena 1995/96 u 1996/97, separatament?

It-tender jingħata bilfors lil min jitfa' l-ogħla offerta?

X'isir mill-flus li ddaħħal id-diviżjoni ta' l-Edukazzjoni mit-tuck- shops?

Min iħallas għall-konsum tad-dawl u ilma li hemm fit-tuck-shops it- tenderer jew l-iskola?

ONOR.

EVARIST BARTOLO: Mis-sena l-oħra l-iskejjel eliġibbli għal tuck- shop kellhom l-għażla li joħorġu tender huma jew it-tuck-shop jiġi mmexxi mill-Kunsill ta' l-Iskola rispettiva.

L-uniku tuck-shop li qed jiġi mmexxi mill-kunsill ta' l-iskola huwa dak tal-Liċeo tal-Bniet, Carlo Diacono - Żejtun.

L-iskejjel li ħadu ħsieb it-tender għat-tuck- shop tagħhom huma:

|Erin Serracino |Guze Galea | |Inglott | | |Skola Sekondarja |Skola | |Bniet |Sekondarja | | |Subien | |Bormla |Qormi | |Adelaide Cini |Skola | | |Sekondarja | | |Subien | |Skola Sekondarja |Skola Simpson | |Bniet | | |Samra - Hamrun |Marsa | |Dun Karm Psaila |Liceo | | |Għas-Subien | |Skola Sekondarja |San Gużepp | |Subien | | |Haz-Zebbug |Gholja ta' | | |Rahal Gdid, | | |Rahal Gdid | |Abram Gatt |Kan P. | | |Pulliċino | |Skola tas-Snajja |Skola | | |Sekondarja | | |Bniet | |Bighi |Triq Ferris, | | |Rabat | |Giovanni Curmi |Umberto | | |Calosso | |Skola Sekondarja |Skola Snajja | |Gholja |Subien | |Triq Gdida fi |Sta.

Venera | |Triq Principali | | | |Naxxar |

Id-Diviżjoni ta' l-Edukazzjoni ħadet ħsieb is-sejħa għal-tenders għall- iskejjel l-oħra li kienu jammontaw għal għoxrin.

Id-dħul għad-Diviżjoni ta' l-Edukazzjoni mill-għoti ta' t-tuck-shops matul is-sena 1995/1996 kien ta' Lm53659.61 u d-dħul għas-sena 1996/1997 kien dak ta' Lm41234.

It-tender jingħata lil min jitfa' l-ogħla offerta sakemm dan jissodisfa l- kondizzjonijiet tal-kuntratt.

Kondizzjoni minnhom hi li jkollu kondotta nadifa maħruġa mill-Pulizija.

Id-dħul miġbura mit-tuck-shops jiġu mqassma bejn l-Iskola konċernata u d- Diviżjoni ta' l-Edukazzjoni fuq ratio ta' 60% u 40%.

L-40% li tiġi miżmuma mid-diviżjoni jiġu depożitati ġo fond ċentrali ta' l-iskejjel.

Dawn il-flus jiġu mqassma lil dawk l-iskejjel li ma jkollhomx tuck-shop, skond il-popolazzjoni ta' l-istudenti.

Fir-rigward tal-pagament ta' dawl u ilma, dan jitħallas mid-Diviżjoni ta' l-Edukazzjoni.

SKEJJEL - ŻJAJJAR KULTURALI

L-ONOR.

MICHAEL BONNICI staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm saru żjajjar kulturali għat-tfal ta' l-iskejjel primarji u sekondarji separatament matul is-sena skolastika li għaddiet u kemm minnhom kienu jinvolvu trips bil-baħar (bħal harbour cruises) u bl-ajru bħalma huma t-titjiriet bil-helicopter u anke bl- ajruplan?

Jista' l-Ministru jgħid jekk dawn it-tfal u l-għalliema li jkunu magħhom ikunux inxurjati matul dawn it-trips?

X'forma ta' insurance ikollhom dawn it-tfal u l-għalliema jew gwidi tagħhom u min iħallas għal din l-insurance?

ONOR.

EVARIST BARTOLO: Ma jinżammux statistiċi dwar żjajjar kulturali għat-tfal ta' l-iskejjel primarji u sekondarji.

L-organizzazzjoni ta' dawn iż-żjajjar hija f'idejn il-kapijiet ta' l-iskejjel.

REĠISTRU PUBBLIKU - ROMOL GĦAWDXIN

L-ONOR.

GIOVANNA DEBONO staqsiet lill-Ministru tal-Ġustizzja u Kunsilli Lokali: Jista' l-Ministru jgħid kemm hu n-numru ta' nisa romol Għawdxin mill-1990 sa l-1996, sena b'sena?

ONOR.

CHARLES MANGION: Fid-dipartiment tar-Reġistru Pubbliku t'Għawdex ma tinżammx statistika dwar dan, pero' n-numru ta' nisa li l-imwiet ta' żwieġhom ġew reġistrati tul is-sena partikolari kien hekk:-

|Sena |Numru ta | | |Mwiet | | |reġistrati | | |fejn tħalliet| | |armla | |1990 |79 | |1991 |80 | |1992 |56 | |1993 |74 | |1994 |54 | |1995 |71 | |1996 |54 |

GĦAWDEX - POPOLAZZJONI

L-ONOR.

ANTON TABONE staqsa lill-Prim Ministru: Jista' l-Prim Ministru jgħid kemm kienet il-popolazzjoni ta'Għawdex sa tmiem is-sena 1996?

ONOR.

ALFRED SANT: Il-popolazzjoni Maltija residenti f'Għawdex fl-aħħar ta' l-1996 hija stmata li kienet 28255.

Billi t-tagħrif demografiku ġħall- 1996 għadu qed jigi analizzat, dik il-figura hija mogħtija fuq bażi proviżorja.

TASK FORCE

L-ONOR.

ANTON TABONE staqsa lill-Prim Ministru: Jista' l-Prim Ministru jagħti iktar tagħrif fuq il-kompetenza tat-Task Force dwar il-bini ta' mollijiet u faċilitajiet għall-passiġġieri fl-Imġarr, Għawdex u fiċ- Ċirkewwa u min huma l-membri ta' dan it-task force?

ONOR.

ALFRED SANT: Tweġiba tingħata f'xi seduta oħra

GOZO CHANNEL - VJAĠĠI

L-ONOR.

ANTON TABONE staqsa lill-Ministru għat-Trasport u Portijiet: Jista' l-Ministru jagħti l-għadd ta' vjaġġi skedati kif ukoll ta' dawk extra (separati) mogħtija mill-kumpannija Gozo Channel fis-snin 1995 u 1996?

ONOR.

JOE DEBONO GRECH: Jien informat li l-għadd ta' vjaġġi skedati kif ukoll ta' dawk `extra' huma kif jidhru hawn taħt.

|Vjaġġi Skedati | | |L-1 ta' Ott.'94 sa 30|17,888| |ta' Sett. '95 | | |L-1 ta' Ott. '95 sa |18,960| |30 ta' Sett. '96 | |

|Vjaġġi extra | | |L-1 ta' Ott.'94 sa 30 |1,360| |ta' Sett. '95 | | |L-1 ta' Ott. '95 sa 30|592 | |ta' Sett. '96 | |

LIĊENZJI TA' NEGOZJI

L-ONOR.

ANTON TABONE staqsa lill-Ministru tal-Kummerċ: Jista' l- Ministru jgħid kemm kien in-numru ta' liċenzji ta' negozju li nħarġu f'Għawdex matul is-snin 1993/94/95/96 u l-lokalitajiet fejn infetħu dawn in- negozji?

ONOR.

LEO BRINCAT: Nitlob lill-Onor.

Interpellant jagħmel il-mistoqsija tiegħu lill-Ministru kkonċernat.

SERVIZZ TA' HELICOPTER

L-ONOR.

ANTON TABONE staqsa lill-Ministru tat-Turiżmu: Jista' l- Ministru jgħid liema kien dak il-perijodu li matul l-1996 is-servizz tal- helicopter ġie mwaqqaf minħabba xogħlijiet li kienu qegħdin jitwettqu?

ONOR.

KARMENU VELLA: L-Onor.

Interpellant jaf ben tajjeb li-serviżż tal- helicopter kien wieqaf bejn is-16 ta' Frar u 28 ta' April, 1996.

MADLIENA: TA' STRONKA - ŻVILUPP

L-ONOR.

MICHAEL BONNICI staqsa lill-Vici Prim Ministru, Ministru għall-Affarijiet Barranin u ta' l-Ambjent.: Peress li l-Gvern ħa deċiżjoni li jwaqqaf Bord ta' Inkjesta dwar kif oriġinarjament l-area "Ta' Stronka" fil-Madliena (fejn illum hemm Busietta Gardens) ġiet hekk rakkomandata għal żvilupp, jidhirlu l-Viċi Prim Ministru li għandu jpoġġi fuq il-Mejda tal-Kamra l-files relattivi tad-deċiżjonijiet li kien ħa l- Gvern Soċjalista li jagħmel mill-istess area imsemmija proġett għal semi- detached villas u aktar tard biex l-istess area tkun zoned għal terraced houses?

ONOR.

GEORGE VELLA: Minħabba li twaqqaf il-Bord ta' Inkjesta msemmi, mhux opportun għalissa li jitpoġġew il-files relattivi fuq il-Mejda tal-Kamra, minħabba li dawn jistgħu jservu ta' riferenza għall-bord imsemmi.

MOSTA - TAL-WEJ - SUBSTATION

L-ONOR.

ANĠLU FARRUGIA staqsa lill-Ministru tal-Kummerċ: B'riferenza għar-risposta għall-mistoqsija parlamentari numru 3422, dwar il- bini ta' substation f'Tal-Wej, il-Mosta, jidhirlu l-Ministru li din tista' tinbena fuq art pubblika u m'hemmx il-ħtieġa li tinbena proprju biswit dar privata ta' waħda anzjana u iktar u iktar meta l-art indikata hija ukoll waħda privata?

Jista' l-Ministru jgħid jekk din is-substation oriġinalment kenitx se tinbena f'post ieħor viċin, proprju fejn il-Loporto?

ONOR.

LEO BRINCAT: Ma jirriżultax li l-art fejn l-Enemalta qed tipproponi biex tibni s-substation f`Tal-Wej, il-Mosta, hija art privata, għalkemm l- art qegħda b`ċens temporanju għand terzi persuni.

Fl-inħawi m`hemmx art oħra tal-Gvern li fuqha tista` tinbena substation biex taqdi l-bżonnijiet tad-distribuzzjoni ta` l-elettriku ta` dan il-lokal.

Fl-imgħoddi l- Korporazzjoni Enemalta ma kellhiex pjan biex is-substation issir qrib ta` Loporto minħabba li m`hemmx art tal-Gvern.

ĦABS ĊIVILI - PRIĠUNIERI

L-ONOR.

TONIO BORG staqsa lill-Prim Ministru: Jista' l-Prim Ministru jgħid kemm-il priġunier ingħata leave għal skopijiet ta' xogħol komunitarju taħt ir-Regolament 61(1)(d) tar-Regolamenti tal-Ħabs mit- 28.10.96 sal-lum?

ONOR.

ALFRED SANT: Matul il-perjodu msemmi numru ta' priġunieri f'Diviżjoni VII ingħataw leave ad hoc biex jagħmlu xogħol fil-komunita' fuq id-dar ta' Bengħajsa li hemm il-ħsieb li 'l quddiem issir bħala Pre-Release Centre għall-priġunieri.

In-numru ta' dawn il-priġunieri kien jitbiddel minn ġurnata għall-oħra skond il-ħteġijiet.

Ingħatat approvazzjoni, u bħalissa qed isiru l-arranġamenti neċessarji, biex grupp ta' priġunieri jintbagħtu fuq xogħol komunitarju ta' tindif fuq talba tad-Dipartiment tas-Saħħa Pubblika.

SAN VINCENZ DE PAULE - SUPERVISORY TEAM

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Billi dan l-aħħar fid-debate tal- budget dwar il-Ministeru tas-Saħħa, Kura ta' l-Anzjani u Affarijiet tal- Familja, l-Onor.

Segretarju Parlamentari għall-Anzjani meta kien qed jirriferi għal San Vincenz de Paule qal li: "Se jsir supervisory team biex l-overtime jingħata ħalli eventwalment igawi l-pazjent", jista' l-Ministru jgħid jekk dan is-supervisory team sarx u minn min hu kompost?

ONOR.

MICHAEL FARRUGIA: Is-supervisory team huwa kompost mis-Sur John Buhagiar Direttur, il-Professur J.L. Pace Superintendent ta' l-iSptar San Vinċenz, mis-Sur Nicholas Farrugia, Senior Principal fl-iSptar u s-Sur Lino Mizzi, Administratur, hemm ukoll.

Diġa' saru diversi laqgħat u ttieħdu passi relevanti.

SLIEMA - DAY CENTRE GĦALL-ANZJANI

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Referibilment għar-risposta mogħtija għad-domanda parlamentari numru 4172, fejn intqal li "post għall- anzjani hekk umduż u xejn adattat għall-Day Centre għall-anzjani Sliemiżi" u "li minħabba l-kondizzjoni ħażina tiegħu biex jitranġa irid spejjeż kbar", jifhem l-Ministru li l-akbar sorpriża jeħduha l-anzjani Sliemiżi jekk il-Gvern jiddeċiedi li ma jonorax il-ftehim li diġa' kien hemm bejn il- Kunsill Lokali tas-Sliema u d-Dipartiment ta' l-Anzjani?

Jista' l-Ministru jgħid kategorikament jekk dan il-proġett hux se jitwettaq u jgħid jekk dan id-Day Centre għall-anzjani Sliemiżi hux se jinfetaħ din is-sena jew le?

ONOR.

MICHAEL FARRUGIA: Kien ikun ferm aħjar għall-anzjani Sliemiżi kieku is-Segretarju Parlamentari għall-Anzjani ta' qabel għamel u aċċetta post aħjar għalihom.

Issa li l-froġa saret, is-segretarjat ikollu jattrezza l-post tajjeb kemm jista' dejjem bi spiża akbar biex l-anzjani Sliemiżi jkunu stmati aktar minn kif ġew stmati qabel.

ANZJANI - DAY CENTRES

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid jekk id- Day Centres għall-anzjani fiż-Żurrieq, f'Tas-Sliema u fl-Imdina (Casa Notabile fuq is-Saqqajja) humiex se jinfetħu din is-sena kif kien ippjanat mid-Dipartiment ta' l-Anzjani fl-Amministrazzjoni preċedenti; xi ftehim hemm mal-Kunsill Lokali ta' Ħal Luqa u tal-Gżira dwar meta sejrin jinfetħu d-day centres f'dawn il-lokalitajiet; u jekk hemmx ippjanat xi ftuħ ta' ċentri oħra jew hemmx xi ftehim ma' xi kunsilli lokali dwar ftuħ ta' ċentri ġodda matul din is-sena u jekk fl-affermattiv, fejn?

ONOR.

MICHAEL FARRUGIA: Dwar id-Day Centre fl-Imdina li kien ipproġettat mill-amministrazzjoni l-oħra nirriferik għat-tweġiba parlamentari numru 4173.

Dwar id-Day Centre taż-Żurrieq u ta' Tas-Sliema, nikkonferma li bdew l-arranġamenti biex dawn jinfetħu kemm jista jkun malajr.

Mal-Kunsill Lokali ta' Ħal-Luqa saru laqgħat u huwa ppjanat li tinfetaħ Day Centre.

SAN VINCENZ DE PAULE - VOT KAPITALI

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Peress li fil-budget ta' din is- sena, il-vot kapitali għal San Vincenz de Paule huwa ta' Lm70,000 - ammont li huwa terz ta' l-ispiża kapitali li d-Dipartiment ta' l-Anzjani nefaq is- sena l-oħra fuq SVPR, li kienet Lm231,724 - jista' l-Ministru jgħid x'inhuma l-proġetti ġodda li sejrin isiru matul din is-sena taħt dan il-vot kapitali f'SVPR?

ONOR.

MICHAEL FARRUGIA: L-ewwelnett wieħed irid jgħid li għas-sena 1996 kienu ġew ivvotati Lm70,000 bħala vot kapitali għal San Vincenz de Paule.

Billi kien ġie deċiż li tiġi modernizzata l-Admission Ward u wara din , li tinbena sala ġdida fuq l-Admission Ward li llum hija magħrufa bħala Ward 22 St Joseph, ġew trasferiti l-ammonti ta' Lm60,000 u Lm100,000 mill-Vot tad- Dipartiment tas-Saħħa għall-Vot tad-Dipartiment ta' l-Anzjani biex isiru dawn il-proġetti.

Il-proġetti ġodda li sejrin isiru matul din is-sena fir-Residenza ta' San Vincent de Paule huma dawk imsemmija fil-Mission Statement tad-Dipartiment għall-Anzjani li tidher fl-Estimi jiġifieri:

Immodernizzar ta' l-Ispiżerija Xiri ta' laundry machines Immodernizzar tad-dining room.

SVPR - IMPJEGATI

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Jista' l-Ministru jgħid x'inhu n- numru totali ta' mpjegati li qed jagħmlu xogħol fl-Administration Office tar-Residenza San Vincenz de Paule?

Jista' jagħti din l-informazzjoni skond il-grade tagħhom (eg.

Departmental Nursing Managers, N.O's, Deputy N.O's etc, etc)?

ONOR.

MICHAEL FARRUGIA: In-numru totali ta' mpjegati li qed jagħmlu xogħol fl-Administration Office tar-Residenza San Vinċenz de Paule huwa 18 maqsuma kif ġej:

|Manager Nursing |1 | |Services | | |Departemental Nursing |5 | |Managers | | |Nursing Officers (on |4 | |day duty) | | |Nursing Officers (on |2 | |night duty) | | |Health Assistant |1 | |Casual Ward Clerks |2 | |Social Casual Worker |1 | |Health Assistants |2 | |(Domestic) | |

ANZJANI - NIGHT CENTRES

L-ONOR.

ANTOINE MIFSUD BONNICI staqsa lill-Ministru tas-Saħħa, Kura ta' l-Anzjani u Affarijiet tal-Familja: Billi dan l-aħħar f'xi gazzetti lokali ntqal li l-Gvern mhux favur l-idea ta' night centres għall-anzjani, jista' l-Ministru jikkonferma jekk dan hux veru jew le?

Kien hemm xi taħdidiet ma' xi kunsilli lokali qabel ma ttieħdet xi deċiżjoni?

Id- Dipartiment ta' l-Anzjani għandu f'moħħu xi pjan ieħor alternattiv minflok in-night centres?

ONOR.

MICHAEL FARRUGIA: Kif diġa' ntqal il-Gvern qed jistħarreġ pjanijiet oħra ta' sistemi li jistgħu iserrħu moħħ l-anzjani matul il-lejl, aktar prattikabbli minn night centres kif qiegħed ifiehem l-Onor Interpellant.

Iva, is-Segretarjat diġa tkellem ma' numru ta' Kunsill Lokali dwar dawn il-pjanijiet li jidher li ntlaqgħu tajjeb ħafna.

MILAN - BIT

L-ONOR.

MICHAEL REFALO staqsa lill-Ministru tat-Turiżmu: Peress li t-tweġiba għall-mistoqsija parlamentari numru 3753, il-Ministru ta tagħrif fuq fuq dwar il-marketing plan għall-1997, jista' l-Ministru jkun aktar speċifiku u dettaljat in kwantu ta' dak li għandu x'jaqsam mal-ħidma fil-qasam tar-reklamar permezz tat-TV u għajnuna lil operaturi turistiċi f'dan is-suq?

ONOR.

KARMENU VELLA: Il-kampanja ta' reklamar fl-Italja tinkludi reklamar fuq gazzetti, fi travel trade press kif ukoll fuq it-television.

Il-kampanja ta' reklamar fuq it-television qed issir fuq stazzjonijiet regjonali u huwa stmat li se jsiru 'l fuq minn 1200 spot televiziv l-aktar fir-Regjuni tal-Veneto, Lombardija u l-Emilia Romania minn fejn topera l- Air Malta.

Dwar għajnuna lill-operaturi turistiċi, l-Onor.

Membru japprezza li din hija materja ta' natura kummerċjali.

Madankollu nikkonferma li se tinghata għajnuna lill-operaturi l-kbar minhabba l-potenzjal tagħhom fis-suq, kif ukoll lil numru ta' operaturi li jispeċjalizzaw f'Malta.

SQALLIJA - FTEHIM MA' MALTA

L-ONOR.

MICHAEL REFALO staqsa lill-Ministru tat-Turiżmu: B'riferenza għall-aħbar li ġie ffirmat ftehim bejn Malta u r-Reġjun ta' Sqallija, jista' l-Ministru jpoġġi fuq il-Mejda tal-Kamra kopja ta' dan il- ftehim u xi protokolli li joħorġu minnu?

ONOR.

KARMENU VELLA: Kopja tal-ftehim u l-protokol li ntlaħaq mar-Regjun ta' Sqallija tpoġġiet fuq il-Mejda tal-Kamra aktar kmieni f'din is-Seduta.

TURIŻMU - HOLIDAY FLATS

L-ONOR.

MICHAEL REFALO staqsa lill-Ministru tat-Turiżmu: B'riferenza għat-tweġiba għall-mistoqisja parlamentari numru 3751, jista' l- Ministru jikkonferma li minħabba l-bidla ta' użu fis-suq tat-time-share, l- appartamenti li bħalissa huma liċenzjati bħala holiday flats jenħtieġ li jiġu liċenzjati bħala tali mill-HCEB, kif ukoll minn awtoritajiet oħra, fosthom l-Awtorita' ta' l-Ippjanar biex is-sidien ikunu jistgħu joperaw fil- qasam tat-time-share peress li dan is-settur jirrikjedi servizzi u prodott għal kollox differenti f'dak li jitlob is-suq ta' l-appartamenti liċenzjati għal kirijiet qosra?

ONOR.

KARMENU VELLA: Il-Ministeru ma jagħmilx distinzjoni bejn proprjetajiet użati għat-turisti jew dawk ghat-time-share.

Fiż-żewg każi, jridu jkunu reġistrati u liċjenżati mill-HCEB bhala lukanda, bħala kumpless turistiku jew bħala aparthotel.

Biex il-licenżji ta' appartamenti jinbidlu f'wahda ta'kumpless turistiku jew ta' 'aparthotel', jinhtieġ ukoll il-permess ta' Awtorita ta' l-Ippjanar ghal 'change of use, kif ukoll tas-Sanita' u tad-Dipartiment tad-Trade.

P.A. - BUILDING INSPECTOR'S REPORT

L-ONOR.

JESMOND MUGLIETT staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid għalfejn il-proċedura għal ħruġ ta' building inspector's report li kienet fis-seħħ sena ilu kellha tinbidel fil-konfront ta' binjiet li jkun magħmula minn diversi units?

ONOR.

GEORGE VELLA: Il-building inspector's report kien biss ikopri bini li jkun tlesta kompletament skond il-permess li jkollu.

Il-proċedura ġdida hi maħsuba li jkompli bil-compliance certificate wara li jinħareġ ċertifikat mill-Perit, u jipprovdi taħt ċerti kondizzjonijiet għall-għoti ta' provvista ta' dawl u/jew ilma, meta l-proġett ma jkunx komplut sa l- aħħar skond l-istess permess, basta li jkun, fl-istadju li wasal, in konformita' mal-permess.

SKEJJEL - FAĊILITAJIET BANKARJI

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm hawn skejjel tal-Gvern li taw konċessjonijiet u faċilitajiet bankarji lil xi banek f'Malta u Għawdex?

X'qed jiggwadanjaw l-iskejjel minn dawn il-konċessjonijiet?

Hemm xi policy jew guidelines kif jingħataw dwan il-konċessjonijiet?

Hemm xi konċessjonijiet oħra barra dawk mogħtija lil banek?

Min jiddeċiedi fuq l- għoti ta' dawn il-konċessjonijiet, il-Kap ta' l-iskola jew inkella l- kunsill skolastiku?

ONOR.

EVARIST BARTOLO: Tweġiba tingħata f'xi seduta oħra

BUĠIBBA - XOGĦLIJIET

L-ONOR.

MICHAEL REFALO staqsa lill-Ministru tax-Xogħlijiet Pubbliċi u Kostruzzjoni: Peress li fil-Pjan ta' Azzjoni għal Buġibba li għamel riferenza għalih il-Ministru tat-Turiżmu fil-mistoqsija parlamentari numru 3528, jista' l-Ministru jgħid li se jsir xogħol ta' resurfacing u xogħol fuq il-bankini tat-toroq imsemmija aktar 'l isfel, kif ukoll jagħti stima tan-nefaq f'kull waħda minn dawn it-toroq:- Għawdex, Tamar, Maskli, Arznell, Rizzi, Nelson, Mulett, Port Ruman, Fliegu, Quintinus, Caruana, Majjiera, Nizza, Konz, Imrejkba, Bekkun, Brankutli, Ruggero, l-Istamnar, Mountbatten, Delucca, Cuningham, Nawciera, Arondino, Kahli, San Luqa, Paderborn, Gifen, Imwieżeb, Ibħra, Mistrieħ, u Plajja?

F'kull każ, jista' l-Ministru jgħid l-ammont f'paġi u salarji, materjal, konsulenzi u xogħol minn kuntratturi privati?

ONOR.

CHARLES BUHAGIAR: Tweġiba tingħata f'xi seduta oħra

LIBJA - ŻIEDA TA' TURISTI

L-ONOR.

MICHAEL REFALO staqsa lill-Ministru tat-Turiżmu: Peress li fit-tweġiba għall-mistoqsija parlamentari numru 3527 il-Ministru naqas li jwieġeb dik il-parti tal-mistoqsija li stħarrġet ir-raġunijiet tan- nuqqas li Malta qed iġġarrab mis-suq Ġermaniż, jikkonferma l-Ministru li dan jista' jkun kaġun għal fatt li l-kumpannija Frosch ma rrepetitx il- programm kbir li kellha fl-aħħar xhur ta' l-1995 u li din is-sena se jseħħ minn April 'il quddiem?

Issa li l-Ministru kellu okkażjoni jżur l-ITB u jkellem aġenti ta' l-ivvjaġġar u operaturi Ġermaniżi, jista' jgħid x'inhuma l-impressjonijiet tiegħu dwar il-ġejjieni u l-iżvilupp ta' dan is-suq għar- rigward tal-gżejjer Maltin?

X'inhi l-fehma tal-Ministru dwar il-prospetti f'termini ta' volum ta' l-operaturi l-kbar kif ukoll f'termini ta' dawk li jispjeċjalizzaw f'niċeċ partikolari bħas-swieq ta' l-incentives u konferenzi?

ONOR.

KARMENU VELLA: Ir-raġunijet tan-nuqqas li Malta qed iġġarrab mis- suq Ġermaniż jistgħu jkunu hafna, fosthom il-politika ħażina li kien miexi biha l-Gvern ta'qabel.

Peress li l-gruppi ad hoc li tipproduċi l-kumpannija Frosch huma pjuttost kbar, dawn naturalment jinfluwenzaw il-volum ta' turisti mis-suq Ġermaniż.

F'dan l-istadju jidhirli li wiehed ma jistax jagħmel previżjonijiet għas- suq Tedesk.

SKEJJEL - ŻEJTUN - GĦALLIEM

L-ONOR.

JOE PSAILA SAVONA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid x'inhi r-raġuni li Year 6 fl- iskola primarja taż-Żejtun ilha mingħajr għalliem għal dawn l-aħħar tliet ġimgħat, u wkoll li sakemm jiġi għalliem ieħor minflok ma' dawn it-tfal tqassmu fi klassijiet ta' l-istess grad (viz 6) dawn tpoġġew fi klassijiet fi grad aktar baxx biex hekk qed jieħdu lezzjonijiet li kienu ħadu sena ilu?

X'miżuri qed jittieħdu biex din is-sitwazzjoni tirranġa ruħha?

ONOR.

EVARIST BARTOLO: Id-Diviżjoni ħadet passi biex il-Klassi Year 6 imsemmija jkollha għalliem.

It-tfal ma setgħux jitqassmu kollha fil- klassijiet ta' Year 6 billi kien hemm għalliema oħra morda matul dan iż- żmien.

PTA - KAROZZI TAL-LINJA

L-ONOR.

JESMOND MUGLIETT staqsa lill-Ministru għat-Trasport u Portijiet: Jista' l-Ministru jgħid kemm hawn kumpanniji Maltin li kapaċi jidħlu għax-xogħol ta' bini ta' karozzi tal-linja?

Kemm huma kapaċi jibnu karozzi kull waħda minn dawn il-kumpanniji?

ONOR.

JOE DEBONO GRECH: Jien informat li safejn hu magħruf hawn garaxx wieħed li dan l-aħħar kien involut fil-bini ta' coach.

Mhux magħruf x'kapaċitajiet għandu dan l-individwu fil-bini ta' karozzi tal-linja.

Tajjeb li jingħad li l-isforzi li qed nagħmlu wkoll huma li nħajru lil dawk li huma nteressati li jbiegħu karozzi tal-linja ġodda f'Malta, li jimmuntaw dawk il-karozzi f'Malta stess, jew kompletament jew partijiet minnhom.

B'hekk ikunu ffrankati l-flus u fl-istess waqt jinħolqu opportunitajiet ta' xogħol.

INDUSTRIJA TAL-BINI

L-ONOR.

JESMOND MUGLIETT staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid x'passi qed jieħu sabiex l-istrutturi li qiegħed iwaqqaf sabiex ifasslu u jimplimentaw gwidi u regoli (guidelines) għall-industrija tal-bini jikkordinaw mal-Ministeru tal-Ħarsien Soċjali dwar ix-xogħol tagħhom fuq kodiċi ta' prattika għal siti ta' kostruzzjoni li qiegħed ikun imħejji mill-Kummissjoni għall- Ħarsien u Sigurta' fuq il-post tax-xogħol?

ONOR.

CHARLES BUHAGIAR: Il-gwidi u r-regoli għall-Industrija tal-Bini se jiġu diskussi fil-Kunsill Konsultattiv dwar l-Industrija tal-Bini li fih se jkun hemm rappreżentanza tal-Kummissjoni għall-Ħarsien ta' Sigurta fuq il- post tax-xogħol.

B'dan il-mod jiġi aċċertat koordinament f'dan is-suġġett li hu tant importanti għall-Industrija tal-Kostruzzjoni.

QASAM TAL-BINI U KOSTRUZZJONI

L-ONOR.

JESMOND MUGLIETT staqsa lill-Ministru tal-Ħarsien Soċjali: Jista' l-Ministru jgħid x'passi qed jieħu sabiex il-Kummissjoni għall- Ħarsien u Sigurta' fuq il-Post tax-Xogħol li qegħda tħejji kodiċi ta' prattika għas-siti ta' kostruzzjoni tikkordina mal-Ministeru tax-Xogħlijiet Pubbliċi u Kostruzzjoni li qiegħed ifassal gwidi u regoli għall-industrija tal-bini?

ONOR.

EDWIN GRECH: Saru konsultazzjonijiet mill-Kummissjoni ma' diversi organizzazzjonijiet inkluż il-Ministeru tax-Xogħlijiet Pubbliċi u Kostruzzjoni, li huma interessati fil-qasam tal-bini u kostruzzjoni.

Is- suġġerimenti li saru ġew eżaminati u wħud minnhom qegħdin jiġu nkorporati fil-kodiċi.

P.A. - COMPLIANCE CERTIFICATES

L-ONOR.

JESMOND MUGLIETT staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid jekk il-legal notice dwar il-compliance certificates hijiex lesta u meta se tkun ippubblikata?

Jista' l-Viċi Prim Ministru jgħid jekk din il- legal notice hux se tinkludi l-Uses Class Order's kollha?

ONOR.

GEORGE VELLA: Il-ħsieb hu li proċedura ġdida għall-ċertifikat relattiv mill-Perit tinkludi l-uses classes 1, 4, 5 u 11.

L-avviż legali se jinħareġ fil-jiem li ġejjin.

P.A. - COMPLIANCE CERTIFICATES

L-ONOR.

JESMOND MUGLIETT staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jgħid jekk il-legal notice dwar il-compliance certificate, kif inhu mifhum li se toħroġ, fejn il-perit fil-privat sejjer jiċċertifika jekk bini inbeniex kif suppost jew le, jikkonstitwixxix abrogazzjoni ta' l-Awtorita' ta' l-Ippjanar mir-responsabbilta' tagħha li toħroġ hi dawn iċ-ċertifikati?

ONOR.

GEORGE VELLA: Hu maħsub, li l-compliance certificate jinħareġ mill- Awtorita' u jkollha sorveljanza ġenerali, pero' il-perit fil-privat jagħmel ċertifikat li jispeċifika jekk l-iżvilupp sarx skond il-permess approvat.

Din mhux ser tkun abrogazzjoni tar-responsabbilta' ta' l-Awtorita' li tista' tirtira l-istess compliance certificate jekk issib li l- informazzjoni li tingħata kienet żbaljata.

RAĦAL ĠDID - POLIKLINIKA

L-ONOR.

JOE PSAILA SAVONA staqsa lill-Ministru tas-Saħħa, Kura ta' l-Anzjani u Affarijiet tal-Familja: Jidhirlu l-Ministru li appuntament biex isiru investigazzjonijiet sempliċi bħalma huma fasting blood sugar u blood picture mill-poliklinika ta' Raħal Ġdid mit-18 ta' Marzu sad-9 ta' April, huma daqsxejn wisq?

Se jsir xi ħaġa biex il-pazjent ikun moqdi aħjar?

ONOR.

MICHAEL FARRUGIA: Meta wieħed jitkellem dwar dewmien għal appuntament wieħed irid jieħu in konsiderazzjoni l-fatt illi dawn ikunu investigazzjonijiet mhux urġenti.

Jekk ikun hemm bżonn ta investigazzjoni urġenti din tittieħed immedjatament.

Id-Dipartiment dejjem jaħdem biex l-appuntamenti jkunu viċin kemm jista jkun.

QRATI - KAWŻI

L-ONOR.

GEORGE HYZLER staqsa lill-Ministru tal-Ġustizzja u Kunsilli Lokali: Jista' l-Ministru jgħid kemm ġew introdotti kawżi fil-Qorti tal- Maġistrati ta' valur li jeċċedi l-Lm250 kemm ilhom li daħlu fis-seħħ l- aħħar emendi fil-kodiċi ta' organizzazzjoni u proċedura ċivili?

ONOR.

CHARLES MANGION: Il-kawzi li dahlu fil-Qorti tal-Magistrati li l- valur tagħhom jeċċedi l- LM250 minn mindu ġew fis-seħħ l-aħħar emendi fil- Kodiċi ta' Organiżazzjoni u Preċedura Ċivili huma kif se jissemma' hawn taħt:-

|Lulju |1996 |84 | |Awissu |1996 |100 | |Settembru|1996 |85 | |Ottubru |1996 |139 | |Novembru |1996 |173 | |Dicembru |1996 |88 | |Jannar |1997 |116 | |Frar |1997 |167 | |Marzu |sal-20|126 | | |.3.97 | |

KUNSILL NAZZJONALI GĦAX-XJENZA U TEKNOLOĠIJA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk kienx hemm xi tibdil fil-lista tan-network co-ordinators tal-Kunsill Nazzjonali għax-Xjenza u Teknoloġija mill-1 ta' Jannar, 1997?

ONOR.

EVARIST BARTOLO: In-Network Coordinators tal-Kunsill Nazzjonali għax-Xjenza u Teknoloġija huma:

Mr Joe Woods (Information and Telecommunications Technologies)

Mr Aldo Drago (Marine Resources)

Mr Vincent Buhagiar (Energy)

Mr Giovanni Buttigieg (Science Popularisation)

Ms Jennifer Cassingena Harper (International Relations)

Ms Moira Dillon (Science Education)

Ms Jennifer Fiorentino (Biodiversity)

Mr Dirk De Ketelaere (Water)

Tibdil:-

Mr Charles Saliba (Biotechnology) minflok Prof Alex Felice li issa sar membru tal-Kunsill Nazzjonali għax-Xjenza u Teknoloġija.

SKEJJEL - SCHOOL EXEMPTION

L-ONOR.

TONY ABELA staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid kemm hemm tfajliet u ġuvintur illi m'għandhomx l-ischool exemption u ilhom ma jattendu l-iskola sekondarja għal sena jew aktar?

ONOR.

EVARIST BARTOLO: Tweġiba tingħata f'xi seduta oħra

TARZNA TA' MALTA - SERVIZZI

L-ONOR.

GEORGE PULLICINO staqsa lill-Prim Ministru: Jista' l-Prim Ministru jwieġeb il-mistoqsija parlamentari numru 2459 li saret fit-28 ta' Jannar, 1997?

ONOR.

ALFRED SANT: Ma kienx hemm servizzi li l-Partit Laburista ordna bejn Mejju u Novembru 1996 mit-Tarzna ta' Malta.

KAPPARA - TRIQ L-AMBAXXATI - SHOWROOMS

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħidilna jekk hemmx permessi ta' l-Awtorita' ta' l-Ippjanar sabiex ikun hemm showrooms jew display windows fi Triq l-Ambaxxati, Kappara?

Jekk hemm, jista' l-Viċi Prim Ministru jgħidilna fuq liema proprjeta' jew proprjetajiet inħarġu dawn il-permessi?

Jista' jgħid in oltre jekk l- Awtorita' ta' l-Ippjanar ħarġitx permess sabiex jitbaxxa l-ħajt ta' maġenb Triq Reġjonali viċin il-Kunvent tal-Klarissi li jinsab fil-Kappara/San Ġiljan?

ONOR.

GEORGE VELLA: Fit-23 ta' Novembru, 1994 l-Awtorita' ta' l-Ippjanar ħarġet permess lil Mr Mario Schembri sabiex jibdel l-użu ta' parti mir- residenza minn salott għal drapery fil-font b'indirizz Adam's Leaf, Triq l- Ambaxxati, Kappara (permess numru PA2271/94/DC01), bil-kondizzjoni illi ma titpoġġiex tabella fuq il-bieb, u li l-kamra markata bl-ittra "X" fuq il- pjanta approvata biss tkun użata għal dan l-iskop.

Apparti minn dan il- permess, l-Awtorita' ta' l-Ippjanar ma ħarġet l-ebda permess għal showrooms jew display windows fi Triq l-Ambaxxati.

In oltre fl-10 ta' Diċembru, 1996, l-Awtorita' ta' l-Ippjanar ħarġet permess sabiex jitbaxxa l-ħajt ta' maġenb Triq Reġjonali b'erba' filati (permess numru PA/4259/95/RC01).

Madanakollu bħalissa qiegħed jiġi mistħarreġ jekk l-applikant għamilx dikjarazzjoni korretta rigward ta' min hi l-proprjeta' ta' l-art in kwestjoni.

MSIDA - TRIQ L-ESPERANTO - RIXTELLI

L-ONOR.

JOE BORG staqsa lill-Vici Prim Ministru, Ministru għall- Affarijiet Barranin u ta' l-Ambjent.: Jista' l-Viċi Prim Ministru jgħid jekk saritx xi talba quddiem l-Awtorita' ta' l-Ippjanar dwar Triq l- Esperanto u Triq it-Torri, l-Imsida u b'mod partikolari dwar ir-rixtelli li hemm fil-bidu ta' Triq l-Esperanto fil-parti fejn tisbokka għal Triq it- Torri?

Jista' l-Viċi Prim Ministru jgħid jekk hux se jittieħdu miżuri sabiex jiġi mneħħi l-inkonvenjent kbir li qed jiġi kkawżat lir-residenti tat-triq l-Esperanto minħabba dawn ir-rixtelli, speċjalment meta dawn jingħalqu u b'hekk jieqaf l-aċċess għal Triq it-Torri?

ONOR.

GEORGE VELLA: S'issa ma saret l-ebda applikazzjoni quddiem l- Awtorita' ta' l-Ippjanar dwar ir-rixtelli li hemm fi Triq l-Esperanto u Triq it-Torri.

Bħal issa qiegħed jitħejja Master Plan għall-Universita', u wieħed mill-oġġettivi ta' dan il-Master Plan huwa sabiex dak illi kien l- aċċess prinċipali ta' l-Universita' isir aċċess sekondarju (service access).

Ovvjament l-aħjar arranġamenti għal dan l-aċċess kif ukoll għall- aċċess minn Triq l-Esperanto għal Triq it-Torri ser jiġu studjati fil- kuntest ta' dan il-Master Plan.

PROĠETT TA' TRIQ REĠJONALI - XOGĦLIJIET

L-ONOR.

JOE BORG staqsa lill-Ministru tax-Xogħlijiet Pubbliċi u Kostruzzjoni: Jista' l-Ministru jgħid jekk ix-xogħlijiet li kienu ppjanati li jsiru fil-proġett ta' Triq Reġjonali fil-parti li tinkroċja ma' Sliema Road fejn hemm it-Tank tal-Gass, għadhomx se jsiru?

Jekk se jsiru, hux se jsiru kif ġew ppjanati jew jekk hux previst xi tibdil?

Meta huwa previst li jibdew dawn ix-xogħlijiet f'dik il-parti tat-Triq Reġjonali?

ONOR.

CHARLES BUHAGIAR: Tweġiba tingħata f'xi seduta oħra

GŻIRA - DAY CENTRE GĦALL-ANZJANI

L-ONOR.

JOE BORG staqsa lill-Ministru tal-Ġustizzja u Kunsilli Lokali: B'riferenza għall-mistoqsija parlamentari numru 3963 magħmula mill-Onor.

Antoine Mifsud Bonnici u għar-risposta tal-Ministru tas-Saħħa, Kura ta' l-Anzjani u Affarijiet tal-Familja, jista' l-Ministru jgħidilna fejn huwa l-post li ġie magħżul biex jintuża bħala Day Centre għall-anzjani tal-Gżira?

Jista' l-Ministru jiddeskrivi l-post jew iqiegħed kopja tal- pjanta tal-post fuq il-Mejda tal-Kamra?

ONOR.

CHARLES MANGION: Ninforma lill-Onor.

Interpellant li l-post indikat biex jintuża bħala Day Centre għall-anzjani tal-Gzira jinsab 123 Triq Cameron, Gzira.

Aktar informazzjoni tista' tinkiseb mill-Kunsilli Lokali, Gzira.

KONKORS KANZUNETTA MALTIJA

L-ONOR.

GEORGE PULLICINO staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid fuq liema bażi intagħżel il- persuna li isimha qed jintbagħat separatament bħala nutar fl-għażla li saret nhar is-Sibt 15 ta' Marzu, bejn il-każin La Stella u l-Każin Aurora bħala post fejn se jittella' l-Konkors Kanzunetta Maltija s-sena d-dieħla?

Kemm se jitħallas in-Nutar għax-xogħol tiegħu?

X'inhi r-raġuni li ġie eskluż li jiġi mqabbad nutar Għawdxi meta proprju l-polza ttelgħet f'Għawdex stess?

ONOR.

EVARIST BARTOLO: Il-persuna li qed jirriferi għaliha l-Onor.

Interpellant ma ġietx magħżula minn dan is-Segretarjat iżda mis-Segretarjat għal-Għawdex.

P.A. - KONSULENTI MALTIN

L-ONOR.

GEORGE PULLICINO staqsa lill-Vici Prim Ministru, Ministru għall-Affarijiet Barranin u ta' l-Ambjent.: Jista' l-Viċi Prim Ministru jagħti lista ta' konsulenti Maltin li l-Awtorita ta' l-Ippjanar (inkluż id- direttorat) kkumissjonat matul l-1996 sal-lum?

X'kienu t'tasks u terms of reference ta' kull konsulent?

ONOR.

GEORGE VELLA: L-informazzjoni meħtieġa għadha qed tinġabar.

TA' KANDJA - TWAQQIGĦ TA' KAMRA

L-ONOR.

GEORGE PULLICINO staqsa lill-Prim Ministru: B'riferenza għat-tweġiba għall-mistoqsija parlamentari numru 4002, jista' l-Prim Ministru jgħid min ħa/ħadu r-responsabbilta' li ma applikax/applikawx għall- permess meħtieġ mill-Awtorita' ta' l-Ippjanar?

Jaħseb il-Prim Ministru li għandhom jittieħdu miżuri ta' dixxiplina fuq dawk il-persuni li naqsu isegwu l-liġi, aktar u aktar meta huma uffiċjali li xogħolhom hu proprju li jaraw li tiġi segwita l-liġi ta' pajjiżna?

ONOR.

ALFRED SANT: Kif diġa' spjegajt fit-tweġiba għall-mistoqsija parlamentari numru 3598, din il-kamra ma nħattitx b'kapriċċ iżda sabiex jitneħħa l-periklu.

Qiegħed nitlob lill-Kummissarju biex jinvestiga hemm'x lok ta' passi dixxiplinarji.

QORTI TA' GĦAWDEX

L-ONOR.

GEORGE HYZLER staqsa lill-Ministru tal-Ġustizzja u Kunsilli Lokali: Jista' l-Ministru jikkonsidra illi atti tal-Qorti għall-Gżira ta' Għawdex ikunu jistgħu jiġu ppreżentati fir-Reġistru tal-Qorti f'Malta u viċi versa?

Jidhirlu l-Ministru li tali miżura, tenut kont tal-mezzi moderni ta' trasport u informatika għandha tnaqqas l-inkonvenjent għall-pubbliku kif ukoll l-ispejjeż involuti partikolarment fid-dawl taż-żieda enormi fin-noll tal-vapur ta' Għawdex?

ONOR.

CHARLES MANGION: Is-suġġeriment ta' l-Onor.

Interpellant tirrikjedi emenda għall-Kodiċi ta' Organizzazzjoni u Proċedura Ċivili u se tiġi kkonsidrata meta jiġu formulati emendi ġodda għall-istess Kodiċi.

QRATI - GĦAJNUNA LEGALI

L-ONOR.

GEORGE HYZLER staqsa lill-Ministru tal-Ġustizzja u Kunsilli Lokali: Jista' l-Ministru jgħid kemm-il persuna bbenefikat mill-għajnuna legali, fis-snin 1993, 1994, 1995 u 1996?

ONOR.

CHARLES MANGION: Ma tinżammx statistika dwar in-numru ta' persuni ammessi għall-għajnuna legali.

L-unika statistika li tinżamm hija dik dwar talbiet għall-għajnuna legali u li ġiet imwieġba f'mistoqsija parlamentari numru 4092.

REĠISTRU TAL-QORTI - ATTI

L-ONOR.

GEORGE HYZLER staqsa lill-Ministru tal-Ġustizzja u Kunsilli Lokali: Jista' l-Ministru jgħid kemm ġew preżentati atti fir-Reġistru tal-Qorti fis-snin 1993 sa l-1996, maqsuma skond f'liema Reġistru ġew ppreżentati u kemm kien id-dħul għall-gvern f'kull sena rispettiva?

ONOR.

CHARLES MANGION: L-informazzjoni mitluba qed tinġabar u t-tweġiba tkun tista' tingħata f'seduta oħra.

MISTOQSIJIET GĦAL TWEĠIBIET BIL-MIKTUB

SKEJJEL -GĦALLIEMA

W233 L-ONOR.

SANDRO SCHEMBRI ADAMI : staqsa lill-Ministru ta' l- Edukazzjoni u Kultura Nazzjonali: Jista' l-Ministru jgħid skola, skola f'raħal raħal, f'belt, belt f'Malta u f'GĦawdex x'inhi l-popolazjoni ta' studenti; għalliema; u ħaddiema?

GĦal kull każ, jista' l-Ministru jgħid jekk il-Gvern jidhirlux li l-iskola partikolari saritx żgħira wisq għall- popolazzjoni tal-lokal u/jew għan-numru ta' persuni li hemm fiha?

X'qed iħejji l-Gvern dwar din il-problema b'mod globali?

ONOR.

EVARIST BARTOLO: 1) L-informazzjoni mitluba mill-Onor.

Interpellant qed tpoġġiet fuq il-Mejda tal-Kamra għall-qari aktar kmieni f'din is- seduta.

(Dok.

A - I)

2.1 L-informazzjoni dwar "għalliema u ħaddiema" fil-Kindergartens mhix imniżżla għax ikunu nklużi fl-iskejjel primarji.

2.2 F'xi każi, wħud mill-għalliema jkunu shared ma' skejjel oħra jew peripatetic.

Hi prattika fid-Diviżjoni ta' l-Edukazzjoni li, malli l-Kap ta' l- Iskola jara jew jantiċipa li l-premises ta' l-iskola mhux ser ikunu adegwati għall-ħtiġijiet preżenti u/jew futuri, jinforma lid-Diviżjoni ta' l-Edukazzjoni biex issir evalwazzjoni dettaljata u jipproponi xi soluzzjoni li tista' tkun, per eżempju, li ssir estensjoni tal-bini, tinbidel il- catchment area jew tinbena xi skola ġdida.

B'mod globali, d-Diviżjoni ta' l-Edukazzjoni, kull sena, twettaq programm ta' bini, estensjonijet u/jew bdil ta' catchment areas.

AIR MALTA - ASSISTANT CABIN CREW DESPATCHER

L-ONOR SANDRO SCHEMBRI ADAMI staqsa lill-Ministru tat-Turizmu: B'riferenza għall-persuna minn Tal-Pieta li dettalji tiegħu qed jintbagħtu separatament u li jaħdem bħala Assistant Cabin Crew Despatcher ma' l-Air Malta, li rebaħ każ ta' malafama fil-Qorti fil-15 ta' Mejju, 1995, jista' l- Ministru jara jekk il-promozzjoni lilu dovuta għallinqas sa mill-1 ta' Mejju, 1993 tistax tingħata biex tiġi ratifikata l-inġustizzja li saritlu, kawza ukoll tal-malafama fil-konfront tiegħu?

ONOR.

KARMENU VELLA: Apparti mill-fatt li skond l-informazzjoni li għandha f'idejha l-kumpannija, l-ezitu tal-kawża ta' libell ma kienx preċiżament bħalma qed jgħid l-Onor.

Ħabib tiegħi, jiena ċert li, fl-istess ħin, japprezza li jkun xi jkun l-ezitu ta' kawżi bħal dawn, dan mhux wieħed mill-kriterji li fuqhom tingħata promozzjoni.

SAĦĦA - KORS TA' NURSING AIDE

L-ONOR SANDRO SCHEMBRI ADAMI staqsa lill-Ministru tas-Saħħa, Kura ta' l-Anzjani u Affarijiet tal-Familja: Issa li persuna minn tal-Pieta` u li isimha qed jintbagħat separatament għaddiet għal nursing aide, għaliex qed tinstabilha oġġezzjoni biex din taħdem bix-shift bħan-nurses l-oħra, meta din hi persuna li tant taħdem fl-Isptar li saħansitra anke tagħmel xogħol ta' fattiga biex tevita t-tgergir ?

Jista l-Ministru jgħid x'passi mmedjati se jittieħdu biex it-talba tagħha tintlaqa ?

ONOR.

MICHAEL FARRUGIA: Il-persuna msemmija spiċċat il-kors ta' Nursing Aide fi Frar 1997.

L-appointment tagħha huwa ta' Health Assistant u fil- fatt hija tagħmel xogħol ta' dan il-grad.

Għall-informazzjoni ta' l-Onor.

Membru l-impjegata kienet fuq light duties sa Diċembru 1996.

Dan ġie irtirat permess ta' ittra tal-konsulent tagħha fit- 3 ta' Diċembru 1996.

QRATI - DATA PROCESSING

L-ONOR.SANDRO SCHEMBRI ADAMI staqsa lill-Ministru tal-Gustizzja u Kunsilli Lokali: Jista' l-Ministru jgħid kif l-implikazzjonijiet legali tad-data processing għandhom jespingu l-Gvern biex f'abbozz ta' ligi jkollna data protection law komprensiva li thares ukoll d-dritt tal- privatezza ta' l-individwu (persuna gurdika jew mhux)?

ONOR.

CHARLES MANGION: Ninforma lill-Onor.

Interpellant li l-kwestjoni ta' data protection ilha tigi studjata għal zmien twil u għandu jiġi ppreżentat abbozz ta' liġi fiz-żmien opportun.

QRATI - INJURY CLAIMS

L-ONOR.SANDRO SCHEMBRI ADAMI staqsa lill-Ministru tal-Gustizzja u Kunsilli Lokali: Fid-dawl ta' gurisprudenza riċenti fil-Qrati tagħna, jidhirlu l-Ministru li l-quantum tad-danni f'injury claims għandha tiġi studjata biex tirrifletti aktar protezzjoni usa' li jittiehdu konsiderazzjonijiet oħra oltre dawk li s'issa generalment gew interpretati?

ONOR.

CHARLES MANGION: Is-suggett msemmi mill-Onor.

Interpellant hu konstantament taħt l-attenzjoni tal-uffiċjali teknici tal-ministeru.(Dejjem naturalment fil-limiti tar-rizorsi li hemm).

Jekk l-Onor.

Interpellant ghandu xi suggerimneti speċifici, dawn jigu studjati ukoll."

QRATI - GURAMENTI FOLOZ

L-ONOR.SANDRO SCHEMBRI ADAMI staqsa lill-Ministru tal-Gustizzja u Kunsilli Likali: Jista' l-Ministru jgħid kemm hu n-numru ta' dawk li bejn 1987 -1996, sena b'sena ittellgħu il-Qorti fuq ir-reata ta' l-ispergur (gurament falz) u kemm minnhom instabu ħatja, dejjem ghall-istess snin, sena b'sena?

ONOR.

CHARLES MANGION: Ninforma lill-Onor.

Interpellant li ma tinzammx statistika mill-Qorti dwar dan.

ETC - PERSUNI B'DIŻABILITA'

L-ONOR.

SANDRO SCHEMBRI ADAMI staqsa lill-Ministru tal-Ħarsien Soċjali: Jista l-Ministru jgħid kemm fil-fatt qed jiġi nforzat l-Att tal- Persuni Diżabilitati (Impjiegi) 1969?

X'emendi hemm bżonn biex dan jirrifletti aħjar il-bżonnijiet ta' llum?

ONOR.

EDWIN GRECH: Il-Korporazzjoni tax-Xogħol u Taħriġ twettaq il-ħidma tagħha fir-rigward ta' Persuni b'Diżabilita' permezz tas-Sezzjoni Servizzi għal-GĦajnuna (Support Services).

Din is-sezzjoni timxi skond l-Att tal- Persuni Diżabilitati (Impjiegi) Kap. 210 ta' l-1969 u l-Att Nru. XXVI ta' l- 1995 li jemenda l-Att dwar l-Impjieg ta' Persuni Inkapaċitati Kap. 210.

Ħidma f'dan il-qasam hija regolizzata wkoll mill-Avviżi Legali numri:

156 ta' 1995 (Reġistrazzjoni u Appell)

157 ta' 1995 (Impjieg) (Percentage Standard)

158 ta' 1995 (Xogħol Part-time)

159 ta' 1995 (Designated Employment)

Il-Korporazzjoni tax-Xogħol u Taħriġ qegħda toffri dawn is-servizzi skond l-imsemmija atti u regolamenti.

Persuni b'diżabilita' jiġu mogħtija pariri u reġistrati bħala persuni b'diżabilita'.

Toffri s-servizz ta' uffiċjal mediku li jiċċertifika persuni b'diżabilita' għall-fini ta' impieg.

Tfittex u ssib xogħol għal persuni b'diżabilita'.

Fejn hu meħtieġ toffri skemi ta' taħriġ u xogħol. f'dan l-eżerċizzju tispjega u tinforma lil min iħaddem rigward il-liġi partikolarment rigward Avviż Legali Nru. 157 ta' l-1995.

Issegwi l-andament tal-persuna b'diżabilita' fil-perjodu ta' prova jew kif miftiehem fuq l-iskemi.

Nirriferi wkoll għal-Art.

23 ta' l-Att nru XXVI (1995) fejn jgħid li għandu jkun hemm fid-Dipartiment tax-Xogħol uffiċjal għar-Ristabilment ta' Persuni b'Diżabilita'.

QRATI - GUDIKATURA

L-ONOR.SANDRO SCHEMBI ADAMI staqsa lill-Ministru tal-Gustizzja u Kunsilli Lokali: Jista' l-Ministru jgħid x'rwol għandu jkollha l- ġudikatura fl-investigazzjoni tar-reati?

ONOR.

CHARLES MANGION: Ninforma lill-Onor.

Interpellant li din il- materja qed tigi kkonsidrata fl-ambitu tal-legislazzjoni dwar il-Magistrat Inkwewrenti.

PARTIT LABURISTA -VITTIMOLOGIJA

L-ONOR.SANDRO SCHEMBRI ADAMI staqsa lill-Ministru tal-Gustizzja u Kunsilli Lokali: Billi li fil-programm elettorali tal-Partit Laburista hemm parti nteressanti dwar il-Vittimologija jista' l-Ministru jghid xi proposti se jitressqu ghad-diskussjoni ghall-inkorporazzjoni ta' dawn l-ideat approvati mill-poplu fejn jidhol kumpens u restrizzjoni lill-vittmi tar- reati?

Kif ser isir dan?

ONOR.

CHARLES MANGION: L-Onor.

Interpellant għandu jagħmel din il- mistoqsija lill-ministeru konċernat.

LIGI TAS-SUĊĊESSJONI - DRITTIJIET TAS-SUPERSTITI

L-ONOR.SANDRO SCHEMBRI ADAMI staqsa lill-Ministru tal-Gustizzja u Kunsilli Lokali: Jista' l-Ministru jgħid jekk hemmx il-ħsieb li d- drittijiet tas-superstiti fil-Ligi tas-Suċċessjoni jigux studjati b'mod li jitwessa' ftit aktar fejn jidħol, per eżempju, sbank?

ONOR.

CHARLES MANGION: Abbozz ta' Ligi li jemenda l-Kodici Civili fis-sens imsemmi mill-Onor.

Interpellant se jigi ppreżentat dalwaqt.

AMBJENT - ATT TA' PROTEZZJONI

L-ONOR.

SANDRO SCHEMBRI ADAMI staqsa lill-Viċi Prim Ministru, Ministru ta' l-Affarijiet Barranin u ta' l-Ambjent: Jista' l-Viċi Prim Ministru jgħid meta se jiġi ppreżentat għad-diskussjoni fil-Parlament l- abbozz ta' liġi interessanti intitolat Att tal-Protezzjoni ta' l-Ambjent li jkun jirrifletti l-kuxjenza dejjem aktar fuq l-issues tal-ħsara ambjentali?

ONOR.

GEORGE VELLA: Ninforma lill-Onor.

Interpellant li s'issa m'huwiex ikkontemplat xi Att tal-Protezzjoni ta' l-Ambjent ġdid.

Hemm il-possibbilta' ta' xi emendi.

Dawn isiru meta jkun il-waqt.

MAJJAL - KOPERATTIVI TA' MIN IRABBI

L-ONOR.

ĊENSU GALEA staqsa lill-Ministru tal-Biedja u Sajd: Jista' l- Ministru jagħti tagħrif dwar x'se tkun il-pożizzjoni tal-Ministeru fil- konfront tal-koperattiva ta' min irabbi l-majjal (KTM) biex jassigura li l- Gvern ikollu kontroll fuqha u dan billi l-istess Ministru ilmenta li l- Gvern ta' qabel ma kellux kontroll fuq din il-koperattiva?

Jista' l-Ministru jagħti tagħrif dwar meta ntlaħaq il-ftehin bejn id- Dipartiment ta' l-Agrikoltura u l-KTM dwar it-tmexxija tar-razzett ta' Kemmuna?

Jaf il-Ministru li bħal kull koperattiva oħra l-KIM hi għal kollox awtonoma mill-Gvern?

ONOR.

NOEL FARRUGIA: Il-ministeru huwa fid-dover li jsegwi mill-qrib l- andament ta' kull koperattiva fl-interess tal-membri u ta' l-industrija kkonċernata.

Għal dan il-għan, il-Ministru jżomm numru ta' laqgħat mad- diversi koperattivi tal-Biedja u Sajd fosthom il-Koperattiva ta' min Irabbi l-Majjal (KIM).

Ħafna minn dawn il-laqgħat jsiru fuq talba tal-Koperattivi nfushom u mhux b'impożizzjoni tal-Gvern.

It-trasferiment tat-tmexxija tar-razzett tal-majjali f'Kemmuna għaddiet għand il-Koperattiva (KIM) fil-15 ta' Frar, 1993.

DJAR - KAZ H 14084

W264 L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jghid meta l-persuna bil-file no. H 14084 b'problema soċjali se tingħata akkomodazzjoni alternattiva?

ONOR.

ALFRED PORTELLI: Jien informat illi l-każ qed jigi kkonsidrat u għalkemm l-applikazzjoni dahlet inqas minn xahrejn ilhu, dalwaqt se ssir spezzjoni.

MELLIEĦA: TA` PENNELLU - DAWL

L-ONOR.

SANDRO SCHEMBRI ADAMI staqsa lill-Ministru tal-Kummerċ: Jista` l-Ministru jgħid meta se jingħata s-servizz tad-dawl lill-persuna li isimha qed jintbagħat separatament li se tmur toqgħod fi Triq il-Mitħna l- Ġdida, Ta' Pennellu, Mellieħa?

ONOR.

LEO BRINCAT: Is-servizz ta' dawl f'Ta' Pennellu Mellieħa sejjer jingħata flimkien ma' servizzi oħra fl-inħawi bi ftehim ma' l-Awtorita` tad- Djar.

PENSJONIJIET

L-ONOR.

SANDRO SCHEMBRI ADAMI staqsa lill-Ministru tal-Ħarsien Soċjali: Jista l-Ministru jara li l-persuna li d-dettalji tagħha qed nibgħathom separatament li hija armla, r-raġel kien ħadem f'Malta mill 1988 u minkejja li kienet imliet il-formoli kollha tliet xhur wara li miet, tħalliet żmien twil tistenna, hijiex intitolata għal pensjoni ta' aktar minn Lm44 fix-xahar peress li l-pensjoni li qed tirċievi qed tfisser tbatija kbira?

ONOR.

EDWIN GRECH: Il-benefiċċjarja ġiet informata biċ-ċirkostanzi kollha tal-każ mid-Dipartiment tas-Sigurta' Soċjali.

FOSTERING

L-ONOR.SANDRO SCHEMBRI ADAMI staqsa lill-Ministru tal-Gustizzja u Kunsilli Lokali: Jista' l-Ministru jgħid jekk hemmx xi ħsieb li l-kunċett ta' Fostering jiddaħħal fil-leġislazzjoni ċivili tagħna flok dik ta' l- adoption?

Japprezza l-Ministru li bil-Fostering fil-qasam tas-suċċessjoni testatur issib għalqa usa' minn dik ta kull adozzjoni meta jigi biex jiddisponi mill-assi tiegħu?

Il-Ministru jaħseb li għandu ikollna il- kunċett ta' fostering fil-liġi tagħna?

ONOR.

CHARLES MANGION: Il-Ministeru tal-Ġustizzja u Kunsilli Lokali hu dejjem lest jagħti l-għajnuna u s-servizzi tiegħu lill-Ministeru responsabbli għal affarijiet tal-familja jekk ikun il-waqt li jsiru riformi kif suggeriti mill-Onor.

Interpellant.

CFC'S

L-ONOR SANDRO SCHEMBRI ADAMI staqsa lill-Ministru tas-Saħħa, Kura ta' l-Anzjani u Affarijiet tal-Familja : Jista l-Ministru jgħid x'sar mill- wegħda Nazzjonalista li s-CFC's (Cloro Floro Carbons) bħalma jintużaw f'aerosol sprays u fil-kaxxi tal-hamburgers, kellhomx jiġu banned sa l- aħħar ta' l-1995, peress li molekola ta' CFC tagħmel ħsara daqs 10,000 molekola ta' Carbon Dioxide ?

ONOR.

MICHAEL FARRUGIA: Nitlob lill-Onor Interpellant biex jirriferi din il-mistoqsija lill-Ministru ta' Affarijiet Barranin u Ambjent peress li l- Koordinatur Nazzjonali għal Malta fuq CFC's huwa d-Direttur tal-Environment Protection Department.

MARSA - TRIQ IL-KAPUCCINI - BLOKK 9/8

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru jgħid meta se jintbagħtu l-inspectors kif uffiċjali tiegħek wegħdu li se jagħmlu fil-post Blokk 9/8 Triq il-Kapuċċini, Marsa?

ONOR.

ALFRED PORTELLI: Nirriferixxi lill-Onor.

Interpellant għar- risposta li tajt illum stess ghall-mistoqsija parlamentari numru W264.

ĦAMRUN SPARTANS - LAQGĦA

W270 L-ONOR.

SANDRO SCHEMBRI ADAMI staqsa lill-Ministru ta' l-Edukazzjoni u Kultura Nazzjonali: Jista' l-Ministru jispjega meta huwa ttamat li jiltaqa' personalment mal-Kumitat tal-Ħamrun Spartans Football Club dwar il- pendenza li hemm dwar il-Ħamrun Football Ground?

ONOR.

EVARIST BARTOLO: Ma teżisti l-ebda talba mill-Kumitat tal-Ħamrun Spartans Football Club fuq pendenzi li hemm dwar il-Ħamrun football ground.

Madankollu, teżisti talba mill-Kumitat Amministrattiv tal-ground biex jiltaqgħu mas-Segretarju Parlamentari li fiha m'hemmx speċifikat l-ebda suġġett li fuqu jridu jiltaqgħu.

Is-Segretarjat Parlamentari għaż-Żgħażagħ, Sport, Kultura u Arti kien diġa' ħa ħsieb li jagħmel kuntatt ma' dan il-kumitat amministrattiv qabel ma saret il-mistoqsija tal-Onor.

Interpellant.

ĦAMRUN - FOOTBALL GROUND

W271 L-ONOR.

SANDRO SCHEMBRI ADAMI staqsa lill-Ministru ta' l-Edukazzjoni u Kultura Nazzjonali: Jista' l-Ministru jgħid jekk hemmx problemi finanzjarji għar-rigward tat-tkomplija u t-tlestija tal-ground tal-Ħamrun?

Meta hu ttamat li jitlesta minn kollox dan il-ground?

ONOR.

EVARIST BARTOLO: Fil-bidu tal-1996, il-kumitat tat-tmexxija tal- ground tal-Ħamrun kien ħa l-inkarigu tat-tkomplija u t-tlestija tal-ground waqt li l-ministeru kien obbliga ruħu li jlesti l-pitch bil-ħaxix.

Dwar il-qagħda finanzjarja tal-kumitat tat-tmexxija u d-data li l-ground jitlessta minn kollox, il-ministeru ma għandux informazzjoni.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru gentilment jinformana fiex wasal il-każ tal-persuna li isimha qed jintbaghat separatament, li dwaru diga' ktibt lill ministeru u lid- dipartiment u ma rcevejtx l-ebda progress report uffiċjali kif umilment tlabt li ningħata ħalli l-kostitwent ikun jaf sewwa sew f'liema stadju u prijortita' jinsab il-każ tagħha?

Fiex wasal il-każ tagħha fejn jidħol bdil mal-post okkupat mill-persuna li isimha u l-indirizz tagħha qed jigi wkoll mibghut separatament stante li ż-żewġ postijiet huma tal-Gvern?

ONOR.

ALFRED PORTELLI: Jien informat illi t-talba għal bdil qed tiġi pproċessata.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru gentilment jinformana fiex wasal il-każ tal-persuna li isimha qed jintbaghat separatament li dwaru diga' ktibt diversi drabi lill- ministeru u lid-dipartiment u li dwar dan il-każ ma rċevejtx l-ebda progress report uffiċjali kif umilment tlabt li ningħata ħalli l-kostitwent ikun jaf sewwa sew f'liema stadju u prijorita' jinsab il-każ tiegħu?

Hemm il-ħsieb li jintbagħat inspector li jirraporta dwar dan il-każ?

X'piz akbar għandu jkollu fis-soluzzjoni tal-każ imsemmi l-fatt li dan is-sinjur huwa għama?

X'possibilta' hemm li fl-iqsar żmien possibbli dan il-bniedem akkumpanjat minni jiddiskuti mal-ministeru l-problema tiegħu?

ONOR.

ALFRED PORTELLI: Jien informat illi l-każ qed jiġi kkonsidrat ma' oħrajn simili.

Spezzjoni fil-fatt ilha li saret.

Dwar l-aħħar parti tal- mistoqsija ngħarraf lill-Onor.

Membru li s-Segretarju Privat tiegħi diga' kkuntatja u kellem lil din il-persuna personalment - kif għamilna f'każi oħra ta' nies għomja - billi s-Segretarju mar id-dar għandu peress li l- persuna ndikata hija għamja minkejja li din il-persuna offriet personalment li tibagħat lil martu biex tkellmu fil-ministeru.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Minstru gentilment jinformana fiex wasal il-każ tal-persuna li isimha qed jintbagħat separatament li dwaru diga' ktibt diversi drabi lill-ministeru u lid-dipartiment u li dwar dan il-każ ma rċevejtx l-ebda progress report uffiċjali kif umilment tlabt li ningħata ħalli l-kostitwent ikun jaf sewwa sew f'liema stadju u prijorita' jinsab il-każ tiegħu?

X'piz akbar għandu jkollu fis-soluzzjoni tal-każ imsemmi l-fatt li dan il- bniedem huwa homeless u separat?

Jaf il-Ministru li dan qed jisilfuh il-flus biex ikun jista' joqgħod f'Guest House, sakemm jinstablu post alternattiv, każ li qed joħloqlu problemi finanzjarji kbar?

Għaliex wara li sinjorina fil-ministeru qaltlu biex jiddentifikalha post, liema post jiġifieri 15, Atocia Street, Hamrun, hu ddentifikalha, dan ma tawhulux?

ONOR.

ALFRED PORTELLI: Jien informat illi l-persuna ndikata m'għandhiex applikazzjoni.

Hemm erba' applikazzjonijiet bl-istess isem izda l-ebda wieħed minnhom mill-indirizz moghti.

L-Onor.

Interpellant ghalhekk mitlub jagħti n-numru ta' l-ID card tal-persuna.

Barra minn hekk il-post li huwa qed jindika m'għadux f'idejn id-dipartiment għax kien fil-periklu.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru gentilment jinforma fiex wasal il-kaz tal-persuna li isimha qed jintbaghat separatament li dwaru diga' ktibt diversi drabi lill-ministeru u lid-dipartiment u li dwar dan il-każ ma rċevejtx l-ebda progress report uffiċjali kif umilment tlabt li ningħata ħalli l-kostitwent ikun jaf sewwa sew f'liema stadju u prijorita' jinsab il-każ tiegħu?

ONOR.

ALFRED PORTELLI: Jien informat li l-każ qed ikun kkonsidrat ma' l- oħrajn bħalu.

Fil-fatt dalwaqt imur inspector jivverifika l-applikazzjoni.

DJAR - AKKOMODAZZJONI ALTERNATTIVA

W279 L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru ġentilment jinformana fiex wasal il-każ li d-dettalji dwaru qed jintbagħtu separatament u li dwaru diga' ktibt diversi drabi lill-ministeru u lid-dipartiment imma ma rċevejtx l-ebda progress report uffiċjali mid- dipartiment jew ministeru kif umilment tlabt li ningħata ħalli l-kostitwent kien jaf sewwa sew f'liema stadju u prijorita' jinsab il-każ tiegħu?

Xi progress sar fid-dawl ta' l-identifikazzjoni ta' postijiet battala li dawn taw lid-dipartiment wara li ġew mitluba jagħmlu dan l-isforz biex jingħataw akkomodazzjoni?

X'inhi r-raġuni li għadu ma ntbagħatx l-Inspector tal-Housing biex jirrapporta dwar il-genwinita' tal-każ, meta mill-ministeru gie mwiegħed li dan kellu jsir mill-inqas tliet gimgħat ilu?

ONOR.

ALFRED PORTELLI: Jien informat illi dwar din il-persuna diga' saru b'kollox sitt mistoqsijiet parlamentari numri 1, 28, W235, 3899 (għas- Seduta Nru. 60), din u mistoqsija parlamentari numru 4254.

Il-persuna li qed jirriferi għaliha l-Onor.

Interpellant mhux qed japplika mill-indirizz mogħti għalhekk mhux se jsir spezzjoni f'dak il-post għax diga' saret fil- post f'San Gwann fejn iddikjarat li toqgħod.

DJAR -BDIL TA' POSTIJIET

W285: L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru ġentilment jinformana fiex wasal il-każ ta' persuna li d- dettalji dwaru qed jintbagħtu separatament li tixtieq tibdel mal-post li l- indirizz tiegħu qed jintbagħat separatament, liema post kien okkupat minn persuna li mietet dan l-aħħar u li jittratta dwar bdil bejn żewġ postijiet tal-Gvern, fejn jekk jingħata l-post li qed tinsisti għalih din il-persuna hi tkun tiffranka t-taraġ u fl-istess ħin tkun qed tagħti post akbar lill- Housing biex ikun jista' jakkomoda familji akbar minn tagħha?

ONOR.

ALFRED PORTELLI: Jien informat illi l-każ qed jigi mistħarreġ u tingħata risposta f'seduta oħra.

DJAR - AKKOMODAZZJONI ALTERNATTIVA

L-ONOR.

SANDRO SCHEMBRI ADAMI staqsa lill-Ministru tad-Djar: Jista' l-Ministru ġentilment jinformana fiex wasal il-każ li d-dettalji dwaru qed jintbagħtu separatament u li dwaru diġa' ktibt diversi drabi lill-ministeru u lid-dipartiment imma ma rċevejtx l-ebda progress report uffiċjali mid- dipartiment jew ministeru kif umilment tlabt li ningħata ħalli l-kostitwent ikun jaf sewwa sew f'liema stadju u prijorita' jinstab il-każ tagħha?

X'piz akbar għandu jkollu fis-soluzzjoni tal-każ imsemmi l-fatt li din is- sinjura pjuttost anzjana qed tgħix f'post bit-taraġ u hija marida?

ONOR.

ALFRED PORTELLI: Jien informat illi l-każ qed jigi ikkonsidrat ma' oħrajn simili li mil-lokal ta' fejn toqgħod il-persuna indikata, ir-Raħal Ġdid, hemm 35 oħra jistennew post bla taraġ.

SERVIZZ PUBBLIKU - IMPJEGATI

L-ONOR.

SANDRO SCHEMBRI ADAMI staqsa lill-Prim Ministru: Jista' l- Prim Ministru jgħid kemm persuni li kienu tkeċċew mis-Servizz Pubbliku qabel l-1987, u wara li reġgħet ġiet ikkonsidrata s-sentenza tagħhom mill- Public Service Commission inbidlitilhom billi ġew ikkundannati jħallsu flus flok tkeċċija?

Dawn ħaduh is-servizz li kienu tilfu?

Jekk iva, dawn kienu kkonsidrati bħala re-instated jew li komplew is-servizz mingħajr l-ebda waqfien?

Il-pagi dovuti lilhom kieku ma tkeċċewx mis-servizz ingħatawlhom, jew għallinqas dik id-differenza, jekk kienu qed jaħdmu waqt li kienu barra mis-servizz?

Jekk le, għaliex u taħt liema liġi jew b'liema awtorita'?

ONOR.

ALFRED SANT: Ninsab informat illi kien hemm każ wieħed biss fejn impjegat pubbliku safa mkeċċi mis-servizz qabel l-1987 u wara t-talba li għamel, skond ma jipprovdi r-Regolament 23A tar-Regolamenti tad-Dixxiplina, l-Kummissjoni dwar is-Serviżż Pubbliku bidlet it-tkeċċija tiegħu f'multa.

Nikkonferma li dan l-uffiċjal ġie re-instated fis-serviżż fil-grad li kellu qabel ma tkeċċa u għaldaqstant il-perijodu kollu tas-servizz, kemm dak qabel ma ġie mkeċċi kif ukoll iż-żmien minn meta safa mkeċċi sakemm reġgħa daħal lura fis-servizz wara li ġie rivedut il-każ tiegħu skond l- imsemmi Regolament 23A, ġie jgħodd għas-servizz.

L-uffiċjal għalhekk reġgħa tpoġġa fis-Seniority List daqslikieku ma kienx tkeċċa xejn.

Minħabba l-fatt illi l-Kummissjoni dwar is-Servizz Pubbliku ma lliberatx lil dan l-uffiċjal mill-akkużi li fuqhom kien tkeċċa, imma biss naqset il- piena u minħabba li l-Kummissjoni dwar is-Servizz Pubbliku ma qalitx li kellu jingħata lura l-paga li tilef waqt li kien imkeċċi, iżda kienet tal- fehma li jingħata xi forma ta' kumpens, ġie deċiż illi huwa jingħata bħala kumpens somma flus ex gratia.

MINISTERU TA' L-INDUSTRIJA - KONSULENTI

L-ONOR.

AUSTIN GATT staqsa lill-Ministru ta' l-Industrija: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

Jista' l-Ministru jagħti l-istess dettalji għal konsulenti maħtura mill-1 ta' Novembru, 1996 sa l-aħħar ta' Frar, 1997?

ONOR.

JOHN ATTARD MONTALTO: Fil-31 ta' Ottubru, 1997 kien hemm is- segwenti konsulenti mal-MDC:

Kuntratti li spiċċaw:

| |Ħlas |Bidu/Tmie|Raġuni| | |annwa|m |għat-T| | |li | |miem | |Joseph G. |4,800|1/4/92-31|Skada | |Vassallo | |/3/97 |l-kunt| | | | |ratt | |Pierre |5,000|1/1/95-4/|Riżenj| |Portelli | |11/96 |a | |Patrick |5,000|1/1/96-31|Skada | |Catania | |/12/96 |l-kunt| | | | |ratt | |Laura |6,000|1/2/96-31|Skada | |Mifsud | |/10/96 |l-kunt| |Bonnici | | |ratt |

Dawn il-konsulenti kienu maħtura sabiex jassistu l-Ministru Josef Bonnici.

Il-membri tat-team Ramboll ikkummissjonati biex jagħtu parir dwar l- istrateġija u r-ristrutturazzjoni ta' l-MDC, u biex jassistu fl- implimentazzjoni ta' l-istess.

Il-kuntratt ġie fi tmiem fl-20 ta' Diċembru, 1996 u l-ispiża totali kienet ta' Lm156,000.

Is-Sur Patrick Staines, ex-direttur, biex jagħti parir u jikkordina l- proġett ta' l-arkivji ta' l-MDC bi ħlas ta' Lm3,500 fis-sena.

Dan ġie mitmum fid-29 ta' Novembru, 1996.

Hugh Attard Montalto, ex-direttur, sabiex jikkordina l-Ad Hoc factories board bi ħlas ta' Lm3,250 fis-sena.

Dan ġie mitmum fit-28 ta' Novembru, 1996.

L-MDC kellha kuntratti ma' tliet konsulenti barranin sabiex jattiraw investiment lejn Malta.

Dawn kienu:

| |Ammont totali| | |mħallas | |Prommer Consultants|Lm166,026 | |(Ġermanja) | | |Dochert, Price & |Lm393,897 | |Rhoads (Stati | | |Uniti) | | |JM Lejeune (Franza)|Lm 59,635 |

Prommer Consultants ġew offruti performance contracts bla retainer.

Kuntratti li għadhom għaddejjin:

Konsulent Lokali tal-PR

L-MDC għandha kuntratt mal-BPC Ltd għal sentejn minn 28 ta' Mejju, 1998.

Il-kumpannija titħallas Lm350 fix-xahar għall-konsulenza ta' relazzjonijiet pubbliċi li f'sentejn jammontaw għal Lm8,400.

Ma' dan l-ammont iridu jiżdiedu spejjeż ta' xogħol ieħor li tagħmel il-BPC għall-MDC.

Kuntratt ta' Lm125 fix-xahar għas-servizzi tas-Sur Victor Buġeja P.L. biex jagħti servizz ta' Prokuratur Legali u konsenjatarju.

MINISTERU TAT-TRASPORT U PORTIJIET - KONSULENTI

W294. - L-ONOR.

AUSTIN GATT staqsa lill-Ministru tat-Trasport u Portijiet: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

Jista' l-Ministru jagħti l-istess dettalji għal konsulenti maħtura mill-1 ta' Novembru, 1996 sa l-aħħar ta' Frar, 1997?

ONOR.

JOE DEBONO GRECH: L-informazzjoni dettaljata li talab l-Onor.

Interpellant fil-mistoqsija parlamentari numru W294 tingħata hekk kif tinġabar.

MINISTERU TAL-BIEDJA U SAJD - KONSULENTI

L-ONOR.

AUSTIN GATT staqsa lill-Ministru tal-Biedja u Sajd: Jista' l-Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

ONOR.

NOEL FARRUGIA: Fil-31 ta' Ottubru, 1996 kien hemm tliet konsulenti fil-Ministeru tal-Biedja u Sajd: Profs.

Carmelo Agius (Akwakultura); kien jirċievi Lm348.50 fix-xahar; is-Sur Alphonse Azzopardi (Akwakultura); kien jirċievi Lm273 fix-xahar u l-Profs.

Radmilla Vujicic (Micropropagation Centre) kienet tirċievi Lm360 fix-xahar.

It-tliet konsulenti għadhom jagħtu s-servizzi tagħhom.

Mill-1 ta' Novembru, 1996 sa l-aħħar ta' Frar, 1997, ma ġewx maħtura konsulenti f'dan il-Ministeru.

MINISTERU TAL-GUSTIZZJA U KUNSILLI LOKALI - KONSULENTI

L-ONOR.

AUSTIN GATT staqsa lill-Ministru tal-Gustizzja u Kunsilli Lokali: Jista l-Ministru jghid kemm fil-31 ta Ottubru 1996 kien hemm konsulenti (inkluz Periti, Tobba, Avukati etc) ma' kull dipartiment, kummissjoni, entita statutorja, korporazzjoni jew kumpannija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadomx jagħtu is-servizz tagħhom?

Jista' l-Ministru jagħti l-istess dettalji ghall-konsulenti maħtura mill-1 ta' Novembru, 1996 sal-ahhar ta Frar 1997?

ONOR.

CHARLES MANGION: L-informazzjoni qed tinġabar u nagħti risposta f'seduta oħra.

MINISTERU TA' L-AFFARIJIET BARRANIN - KONSULENTI

L-ONOR AUSTIN GATT staqsa lill-Vici Prim Ministru, Ministru ta' l- Affarijiet Barranin u ta' l-Ambjent: Jista' l-Viċi Prim Ministru jgħid kemm fil-31 ta' Ottubru, 1996 kien hemm konsulenti (inkluż periti, tobba, avukati, eċċ) ma' kull dipartiment, kummissjoni, enti-statutorja, korporazzjoni jew kumpanija li l-Gvern, direttament jew indirettament, għandu sehem fiha u li taqa' fid-dikasteru tiegħu u jindika għal kull wieħed il-ħlas u benefiċċji oħra li kien jirċievi u jekk dawn għadhomx jagħtu s-servizz tagħhom?

ONOR.

GEORGE VELLA: L-informazzjoni mitluba mill-Onor.

Membru qed tinġabar u tingħata f'seduta oħra.

IMPJIEGI

W306. - L-ONOR.

AUSTIN GATT staqsa lill-Ministru tat-Trasport u Portijiet: Jista' l-Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill-1 ta' Novembru sa l-aħħar ta' Frar 1997 fid- dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitajiet u kumpanniji li jaqgħu taħt il-kontroll effettiv tal-Gvern jew li fihom il-Gvern għandu mill-anqas nofs l-ishma direttament jew indirettament u mal-kunsilli lokali?

Jista' l- Ministru jagħti l-informazzjoni skond il-Ministeru, dipartiment jew enti konċernata u jindika l-grad li fiha ġew impjegati l-persuni indikati minnu u fil-każ tal-persuni indikati taħt (b) u (ċ) jpoġġi fuq il-Mejda tal- Kamra kopja tal-kuntratt relattiv?

ONOR.

JOE DEBONO GRECH: L-informazzjoni dettaljata li talab l-Onor.

Interpellant fil-mistoqsija parlamentari numru W306 tingħata hekk kif tinġabar.

IMPJIEGI

L-ONOR.

AUSTIN GATT staqsa lill-Ministru ta' l-Industrija: Jista' l-Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill- 1 ta' Novembru sa l-aħħar ta' Frar 1997 fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il- kontroll effettiv tal-Gvern jew li fihom il-Gvern għandu mill-anqas nofs l- ishma direttament jew indirettament u mal-kunsilli lokali?

Jista' l- Ministru jagħti l-informazzjoni skond il-Ministeru, dipartiment jew enti konċernata u jindika l-grad li fiha ġew impjegati l-persuni indikati minnu u fil-każ tal-persuni indikati taħt (b) u (ċ) jpoġġi fuq il-Mejda tal-Kamra kopja tal-kuntratt relattiv?

ONOR.

JOHN ATTARD MONTALTO: Bejn l-1 ta' Novembru, 1996 u l-aħħar ta' Frar 1997 giet impjegata persuna waħda bħala konsulent fuq kuntratt definit ma' l-MDC.

Kopja tal-kuntratt relattiv tpogga fuq il-Mejda tal-Karma aktar kmieni f'din is-seduta.

Għal kull bonfini nirriferi lill-Onor.

Interpellant għar-risposta għall- mistoqsija parlamentari numru 2659 dwar Dr. Mario Vella, li okkupa l- pożizzjoni ta' Co-ordinator Planning & Policy fl-MDC sa l-aħħar ta' Frar, 1997.

Fl-istess perjodu, gew issekondati (transfers fuq talba ta' l-istess impjegat) tmien persuni kif gej:-

|Numru ta' |Post | |Transfers | | |1 |Ministeru | | |tal-Gustizzja u | | |Kunsilli Lokali | |1 |Ufficju tal-Prim | | |Ministru | |3 |Ministeru ta | | |l-Edukazzjoni u | | |Kultura Nazzjonali | |2 |Segretarjat | | |Parlamentari | | |ghad-Drittijiet | | |tan-Nisa | |1 |Ministeru | | |tas-Sigurta' | | |Socjali |

Kuntratti li ngħataw bejn 1/11/96 sa l-aħħar ta' Frar 1997:

L-MDC ħatret konsulent, l-accountant Paul Vella, ex-impjegat pensjonant ta' l-istess MDC, bi ħlas ta' Lm5,004 fis-sena;

Il-kumpannija Ramboll tqabbdet għal perijodu ta' sena biex is-Sur Simon Armstrong ta' l-istess kumpannija jgħin lill-MDC biex jingiebu lejn pajjizna progetti fil-qafas tal-programm MEDA, kif ukoll biex tagħti parir lis-sezzjoni Policy Review Planning and Research (PRPR) ta' l-MDC.

Il-ħlas għal dan għandu jkun Lm27,400.

Fid-Dipartiment ta' l-Industrija l-ebda persuna ma ġiet mpjegata b'kuntratt, filwaqt li transfers mill-1 ta' Novembru sat-28 ta' Frar 1997 saru erba'.

Mal-Kunsilli Lokali giet trasferita persuna waħda.

Dwar in-numru ta' persuni mpjegati b'kuntratt definit fil-Ministeru ta' l- Industrija nirriferi lill-Onor.

Interpellant ghat-twegiba li ngħatat ghall- mistoqsija parlamentari numru W58.

IMPJIEGI

L-ONOR.

AUSTIN GATT staqsa lill-Ministru tal-Biedja u Sajd: Jista' l-Ministru jgħid kemm ġew impjegati persuni (a) b'kuntratt indefinit, (b) b'kuntratt definit; u (ċ) konsulenti kif ukoll kemm ingħataw transfers mill- 1 ta' Novembru sa l-aħħar ta' Frar 1997 fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitatjiet u kumpanniji li jaqgħu taħt il- kontroll effettiv tal-Gvern jew li fihom il-Gvern għandu mill-anqas nofs l- ishma direttament jew indirettament u mal-kunsilli lokali?

ONOR.

NOEL FARRUGIA: (a) Ma kien hemm l-ebda persuni li ġew impjegati b'kuntratt indefinit mal-Ministeru tal-Biedja u Sajd mill-1 ta' Novembru, 1996 sa l-aħħar ta' Frar, 1997.

(b) Kien hemm tliet persuni li ġew impjegati b'kuntratt definit mal- Ministeru tal-Biedja u Sajd mill-1 ta' Novembru, 1996 sa l-aħħar ta' Frar.

Dawn kienu:

Is-Sur Carmel Saliba li jagħmel xogħol ta' driver personali tal-Ministru u xogħol ta' security.

Is-Sur Charles Zahra li huwa l-Assistent Personali tal-Ministru.

Is-Sur Paul Micallef li kien ukoll driver u security mal-Ministru iżda irriżenja fl-aħħar ta' Frar.

Kopja tal-kuntratti relattivi tpoġġew fuq il-Mejda tal-Kamra b'risposta għad-domanda W62 fis-Seduta Nru. 36 aktar kmieni f'din is-seduta.

(c) ma kien hemm l-ebda konsulent ingaġġat mill-1 ta' Novembru, 1996 sa l- aħħar ta' Frar, 1997.

Transfers

Mill-1 ta' Novembru, 1996 sa l-aħħar ta' Frar, 1997 ġew trasferiti għaxar persuni minn dipartimenti oħra għall-Ministeru tal-Biedja u Sajd u telqu minn dan il-ministeru għaxar persuni oħra.

IMPJIEGI

W313 L-ONOR.

AUSTIN GATT staqsa lill-Ministru tal-Gustizzja u Kunsilli Lokali: Jista l-Ministru jghid kemm gew impjegati persuni (a) b' kuntratt indefinit ( b) b'kuntratt definit u (c) konsulenti kif ukoll kemm inghataw transfers mill-1 ta Novembru sal-ahhar ta Frar 1997 fid-dikasteru li ghalih hu responsabbli, inkluz Segretarjati Parlamentari, jekk hemm entitajiet statutorji indipendenti, entitajiet u kumpanniji li jaqghu taht il-kontroll effettiv tal-Gvern jew li fihom il-Gvern ghandu mill-inqas nofs l-ishma direttament jew indirettament u mal-Kunsilli Lokali?

Jista l-Ministru jaghti l-informazzjoni skond il-Ministeru, Dipartiment, jew enti koncernata u jindika il-Grad li fiha gew impjegati il-persuni indikati minnu u fil-kaz tal-persuni indikati taht (b) u (c) jpoggi fuq il-mejda tal-kamra kopja tal- Kuntratt relattiv?

ONOR.

CHARLES MANGION: L-informazzjoni qed tinġabar u nagħti risposta f'seduta oħra.

IMPJIEGI

L-ONOR.

AUSTIN GATT staqsa lill-Viċi Prim Ministru, Ministru ta' l- Affarijiet Barranin u ta' l-Ambjent: Jista' l-Viċi Prim Ministru jgħid kemm ġew impjegati persuni (a) b'kuntratt indefinit, (b) b'kuntratt definit, u (c) konsulenti kif ukoll kemm ingħataw transfers mill-1 ta' Novembru sa l-aħħar ta' Frar 1997 fid-dikasteru li għalih hu responsabbli, inkluż segretarjati parlamentari, jekk hemm, entitajiet statutorji indipendenti, entitajiet u kumpaniji li jaqgħu taħt il-kontroll effettiv tal-Gvern jew li fihom il-Gvern għandu mill-anqas nofs l-ishma direttament jew indirettament u mal -kunsilli lokali?

Jista' l-Ministru jagħti l- informazzjoni skond il-Ministeru, dipartiment jew enti konċernata u jindika l-grad li fiha ġew impjegati l-persuni indikati minnu u fil-każ tal- persuni indikati taħt (b) u (ċ) jpoġġi fuq il-Mejda tal-Kamra kopja tal- kuntratt relattiv?

ONOR.

GEORGE VELLA: L-informazzjoni mitluba mill-Onor.

Membru qed tinġabar u tingħata f'seduta oħra.

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Ministru ta' l-Industrija: Jista' l- Ministru jpoggi fuq il-Mejda tal-Kamra lista sħiħa tal-korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina tagħhom - inkluż ukoll enti sussidjarji - u għal kull enti jindika liema Ministeru hu responsabbli għaliha; il-liġi/regolament li jirregola t- twaqqif tagħha, jekk hemm; min hma l-membri tagħha; meta kull membru ġie appuntat u meta jiskadi t-terminu tiegħu; il-ħlas jirċievi kull membru; allowance u/jew faċilitajiet oħra (bħal karozza, telephone, telecell, driver, etc) li jirċievi kull membru; minn min jiġi nominat kull membru?

ONOR.

JOHN ATTARD MONTALTO: L-informazzjoni mitluba mill-Onor.

Interpellant fil-mistoqsija parlamentari numru W320 tpoġġiet fuq il-Mejda tal-Kamra aktar kmieni f'din is-seduta.

KORPORAZZJONIJIET GOVERNATTIVI

W324. - L-ONOR.

AUSTIN GATT staqsa lill-Ministru tat-Trasport u Portijiet: Jista' l-Ministru jpoġġi fuq il-Mejda tal-Kamra lista sħiħa tal- korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina tagħhom - inkluż ukoll enti sussidjarji - u għal kull enti jindika liema Ministeru hu responsabbli għaliha; il- liġi/regolament li jirregola t-twaqqif tagħha, jekk hemm; min huma l- membri tagħha; meta kull membru ġie appuntat u meta jiskadi t-terminu tiegħu; il-ħlas li jirċievi kull membru; allowances u/jew faċilitajiet oħra (bħal karozza, telephone, telecell, driver, etc) li jirċievi kull membru; minn min jiġi nominat kull membru?

ONOR.

JOE DEBONO GRECH: L-informazzjoni dettaljata li talab l-Onor.

Interpellant fil-mistoqsija parlamentari numru W324 tingħata hekk kif tinġabar.

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Ministru tad-Djar: Jista' l-Ministru jpoġġi fuq il-Mejda tal-Kamra lista sħiħa tal-korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina taghhom - inkluż ukoll enti sussidjarji - u ghal kull enti jindika liema Ministeru hu responsabbli ghaliha; il-liġi/regolament li jirregola t- twaqqif tagħha, jekk hemm; min huma l-membri tagħha; meta kull membru gie appuntat u meta jiskadi t-terminu tiegħu; il-ħlas li jirċievi kull membru; allowances u/jew faċilitajiet oħra (bħal karozza, telephone, telecell, driver, etc) li jirċievi kull membru; minn min jiġi nominat kull membru?

ONOR.

ALFRED PORTELLI: L-informazzjoni miltuba tqiegħdet fuq il-Mejda tal-Kamra aktar kmieni f'din is-seduta.

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Ministru tal-Gustizzja u Kunsilli Lokali: Jista' l-Ministru jpoggi fuq il-Mejda tal-Kamra lista sħiħa tal- korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina tagħhom - inkluż ukoll enti sussidjarji - u għal kull enti jindika liema Ministeru hu responsabbli ghaliha; l- ligi/regolament li jirregola t-twaqqif tagħha, jekk hemm min huma l-membri tagħha; meta kull membru ġie appuntat u meta jiskadi t-terminu tiegħu; il- ħlas li jirċievi kull membru; allowances u/jew faċilitajiet oħra (bħal karozza, telephone, telecell, driver etc) li jircievi kull membru; minn min jiġi nominat kull membru?

ONOR.

CHARLES MANGION: Ninforma lill-Onor.

Interpellant li l- informazzjoni qed tingabar u riposta tingħata f'seduta oħra.

KORPORAZZJONIJIET GOVERNATTIVI

L-ONOR.

AUSTIN GATT staqsa lill-Viċi Prim Ministru, Ministru ta' l- Affarijiet Barranin u l-Ambjent: Jista' l-Viċi Prim Ministru jpoġġi fuq il-Mejda tal-Kamra lista sħiħa tal-korporazzjonijiet, kummissjonijiet, kumitati, boards u enti pubbliċi oħra (msejħa kif ikun) u li huma mwaqqfa mill-Gvern jew li b'xi mod il-Gvern għandu sehem fin-nomina tagħhom - inkluż ukoll enti sussidjarji - u għal kull enti jindika: 1) liema Ministeru hu responsabbli għaliha; 2) il-liġi/regolament li jirregola t- twaqqif tagħha, jekk hemm; 3) min huma l-membri tagħha; 4) meta kull membru ġie appuntat u meta jiskadi t-terminu tiegħu; 5) il-ħlas li jirċievi kull membru; 6) allowances u/jew faċilitajiet oħra (bħal karozza, telephone, telecell, driver, etc) li jirċievi kull membru; 7) minn min jiġi nominat kull membru?

ONOR.

GEORGE VELLA: Skeda li tagħti informazzjoni, skond kif relevanti f'kull każ, tal-Bordijiet, Kummissjonijiet u Kumitati li jaqgħu taħt ir- responsabbilita' tal-Ministeru tiegħi, kif mitlub mill-Onor.

Interpellant tpoġġiet fuq il-Mejda tal-Kamra aktar kmieni f'din is-Seduta.

TAXXI INTERNI - KUNTRATTI

L-ONOR.

AUSTIN GATT staqsa lill-Ministru ta' l-Ekonomija u Finanzi: Jista' l-Ministru jgħid kemm ġew reġistrati kuntratti ta' trasferimenti ta' proprjeta': (a) inter vivos u (b) causa mortis mad-Dipartiment tat-Taxxi Interni matul frar 1997?

ONOR.

LINO SPITERI: In-numru ta' kuntratti li ġew reġistrati mad- Dipartiment tat-Taxxi Interni matul Frar, 1997 jammontaw għal 808 inter vivos u 104 causa mortis.

REGISTRU PUBBLIKU - TRASFERIMENTI

L-ONOR.

AUSTIN GATT staqsa lill-Ministru tal-Gustizzja u Kunsilli Lokali: Jista' l-Ministru jghid kemm gew reġistrati atti ta' trasferimenti ta' propjeta' fir-Registru Pubbliku fl-1992, fl-1993, fl-1995 u fl-1996 u jaghti l-informazzjoni xahar b'xahar?

ONOR.

CHARLES MANGION: L-informazzjoni mitluba hija din-

| |1992|1993|1994|1995|1996| |JANNAR |1,55|1,10|1,45|1,61|2,10| | |9 |9 |4 |2 |2 | |FRAR |1,30|1,55|1,32|1,38|1,80| | |7 |5 |7 |8 |7 | |MARZU |1,63|1,78|1,64|1,60|1,72| | |7 |2 |2 |4 |4 | |APRIL |1,68|1,33|1,39|1,38|1,48| | |2 |6 |5 |6 |2 | |MEJJU |1,50|1,45|1,52|1,62|1,73| | |1 |1 |6 |7 |2 | |GUNJU |1,72|1,30|1,42|1,48|1,52| | |4 |1 |4 |4 |7 | |LULJU |1,76|1,15|1,37|1,51|1,85| | |2 |7 |7 |6 |0 | |AWISSU |1,24|1,25|1,52|1,36|1,34| | |4 |2 |3 |9 |5 | |SETTEMBR|1,49|1,25|1,43|1,21|1,46| |U |5 |1 |5 |4 |7 | |OTTUBRU |1,65|1,50|1,59|1,65|1,72| | |3 |5 |3 |3 |1 | |NOVEMBRU|2,07|1,50|1,73|1,45|1,42| | |0 |8 |3 |7 |7 | |DICEMBRU|1,08|1,31|1,81|1,57|1,29| | |7 |8 |2 |9 |3 | | |18,7|16,5|18,2|17,8|19,4| | |21 |25 |41 |89 |77 |

KUNSILLI LOKALI - CIRKOLARIJIET

L-ONOR.AUSTIN GATT staqsa lill-Ministru tal-Gustizzja u Kunsilli Lokali: Jista' l-Ministru jpoggi fuq il-Mejda tal-Kamra kopja tac- cirkolarijiet/memos mahruga lill-Kunsilli Lokali matul Frar, 1997?

ONOR.

CHARLES MANGION: L-informazzjoni mitluba tpoġġiet fuq il-Mejda tal- Kamra aktar kmieni f'din is-Seduta.

QRATI -SEDUTI

L-ONOR.

AUSIN GATT staqsa lill-Ministru tal-Gustizzja u Kunsilli Lokali: Jista' l-Ministru jghid kemm inzammu seduti minn kull avukat u prokuratur legali li jagħtu għajnuna legali fi Frar, 1997?

ONOR.

CHARLES MANGION: Ninforma lill-Onor.

Interpellant li ma tinżammx statistika dwar is-seduti li jinżammu minn kull avukat u prokuratur legali li taw l-għajnuna legali fi Frar,1997.

QRATI - MULTI

L-ONOR.AUSIN GATT staqsa lill-Ministru tal-Gustizzja u Kunsilli Lokali: Jista' l-Ministru jghid kemm kien l-ammont ta' multi mposti mill- Qrati li kien ghad baqa' jingabru fl-ahhar ta' Frar, 1996?

ONOR.

CHARLES MANGION: L-informazzjoni mitluba qed tingabar u tingħata f'seduta ohra.

REGISTRU PUBBLIKU - TRASFERIMENTI

L-ONOR.

AUSTIN GATT staqsa lill-Ministru tal-Gustizzja u Kunsilli Lokali: Jista' l-Ministru jghid kemm gew registrati atti ta' trasferimenti ta' propjeta fir-Registru Pubbliku matul Frar 1997?

ONOR.

CHARLES MANGION: Ninforma lill-Onor.Interpellant li matul Frar, 1997 fir-Registru Pubbliku gew registrati 1462 Atti ta' Trasferimenti ta' Proprjeta'.

QRATI - KAWZI

L-ONOR.

AUSTIN GATT staqsa lill-Ministru tal-Gustizzja u Kunsilli Lokali: Jista' l-Ministru jgħid: Matul ix-xahar ta' Frar, 1997; (1) Kemm ġew introdotti kawżi, maqsuma skond kull Qorti kompetenti; (2) kemm gew deċiżi kawżi, kategorizzati skond kull Qorti kompetenti; (3) kemm kien hemm kawżi pendenti, kategorizzati skond kull Qorti kompetenti u (4) kull Imħallef u Maġistrat kemm kellu kawżi pendenti fl-aħħar tax-xahar?

ONOR.

CHARLES MANGION: L-informazzjoni qed tingabar u t-twegiba tinghata f'seduta ohra.